
			Сарсухан

			Понздаҳ сол пеш ман розӣ шудам, ки чанд мавъизаи худро дар намуди китоб нашр кунам, ки дар аввал: „Биё! Бизӣ! Бимур!“ (Come! Live! Die!) ном дошт, ва акнун таҳти сарлавҳаи „Ташнагӣ барои ҳақиқат“ (Hunger for Reality) чоп шуд ва ба 20 забон тарҷума шуд. Ҳайратовар ин буд, ки ман зиёда аз 10 000 мактуб гирифтам ва ба бисёрии онҳо кӯшиш кардам аз рӯи инсоф ҷавоб гардонам. Фикр дар бораи таъсири он китоб ба ин одамон маро водор намуд, ки боз як асарро офарам.

			Дар вақти хондан ва ислоҳ кардани дастнависи китоби якум, ки материалҳои онро Тони Коллинз аз мавъизаҳои ба кассетаҳо сабтшудаи ман ҷамъ карда буд, ман аз ин ақида қариб даст кашиданӣ будам, барои он ки бисёр китобҳои хуби масеҳӣ аллакай чоп шуда буданд ва онҳо ба назари ман аз ин китоб беҳтар буданд. Лекин ба раванди душвори эҷодкунӣ нигоҳ накарда китоб нашр шуд ва ин асосан ба шарофати кори дақиқи Тони ба амал омад, ки ақидаҳои маро дар шакли эҷодиёти чопӣ таҷассум кард.

			Дар ниҳояти кор маро он чиз боварӣ ҳосил кунонд, ки ман борҳо дида будам, ки чӣ хел Худо адабиёти нашршударо истифода мебарад. Дар қарибӣ ман ба худам ваъда додам, ки ҳарчи бештар бо паҳн кардани адабиёти масеҳӣ машғул мешавам. Пеш аз ҳама барои он дуо гуфтан лозим, ки одамон ин хел адабиётро хонанд. Вақте ки Худо дар мо ташнагии рӯҳиро бармеангезад, мо аз раф китобҳои кайҳо фаромӯшшударо гирифта мехонем.

			Лекин Худоро илтиҷо мекунам, ки одамон на танҳо адабиёти масеҳиро (махсусан ин китобро) хонанд, балки фаҳманд, ки ба воситаи паҳнкунии адабиёт боиси баракат ёфтани дигарон шуда метавонанд. Дар ёд нигоҳ доред, ки дар дунё даҳҳо миллион нафар одамон ҳеҷ гоҳ ягон китоби масеҳиро ва ё ягон сатр аз Навиштаҷоти Муқаддас нахондаанд. Мо ин ҳолатро на танҳо метавонем, балки бояд тағйир диҳем.

			Ин китоб барои одамоне навишта шудааст, ки Масеҳро ҳамчун Худованд ва Наҷотдиҳанда қабул кардаанд. Агар шумо ба қарибӣ ҳаёти масеҳиро сар кардед ва ё нав дар бораи худро ба Худованд тақдим кардан фикр мекунед, ба шумо фаҳмидани чизе ки поёнтар чоп шудааст, осон намешавад. Аз тарафи дигар, дар вақти нашр шудани китоби пешина ман низ чунин фикр доштам, лекин ба ин нигоҳ накарда, бисёр одамон Исои Масеҳро маҳз ба воситаи хондани ин китоб қабул карданд, ки ин барои ман ҳайратовар буд. Худо ҳама чизи навишташударо барои иваз кардани дили шумо истифода бурда метавонад. Ва шумо бояд дар ёд дошта бошед, ки муносибати шумо нисбати чизи хондаатон ва амалиёти ояндаи шумо муайян мекунад, ки оё дигар одамон дар бораи Хушхабари Исои Масеҳ ва бахшиши гуноҳҳо шунида метавонанд ё не. Худо одамони оддӣ ва заифро истифода бурда, ба воситаи онҳо корҳои бузургро барои ҷалоли Ӯ ба амал меорад. Худо Шуморо истифода бурдан мехоҳад!

			Ҷорҷ Вервер

			Ман ин китобро ба ҳамаи кормандони муассисаи „Ваъда ба ҷаҳон“ мебахшам. Бисёрии онҳо бо ман ва зани ман Дрена дар муддати қариб бист сол кор мекунанд. Махсусан ман инро ба Ҷонатан ва Маргарет Макрости мебахшам. Соли гузашта Ҷонатан ба фалокати автомобилӣ дучор шуд ва ҳоло қисми аз миён поёни ӯ фалаҷ аст. Ӯ яке аз онҳоест, ки ҳаёташ бо он чи дар ин китоб навишта шудааст, мувофиқати комил дорад. Ҳатто ҳозир дар курсии маъюбон нишаста, ӯ шаҳодати зиндаро таҷассум менамояд. Каме пеш ӯ дар Швейтсария ба аудиторияи 7 000 ҷавонон мавъиза кард. Зиёда аз 700 нафари онҳо ҳаёти худро ба Худованд супорида қарор доданд, ки хушхабари инҷилиро ба сар то сари дунё расонанд.

		

	
		
			Муқаддима: Аскарчабозӣ

			Ҷаҳон ба хотири ихтироъҳои гуногун аз ақл бегона мешавад.

			Америка аз ин ҳолат бисёр дар ташвиш мондааст: аз ҳама мисоли беақлонае ки ман оварда метавонам — ихтирои щеткаи электрикии дандон аст. Дар амал барои чӣ ба одами болиғ лозим аст, ки дар муддати се дақиқа дасти худро боло ва поён кунад? Ба наздикӣ чӣ тавре ки ба ман менамояд, мумкин аст асбобе ихтироъ карда шавад, ки вақти дар рӯи кат бо даҳони кушода ба ғанаб рафтани мо аз шифт ба поён фарояд. Шумо чашмони худро пагоҳӣ мекушоед ва — марҳамат! — дандонҳои дурахшандаи шумо барои пешвози рӯзи нав тайёранд.

			Лекин вақте ки мо дар бораи мавъизаи Инҷил дар тамоми ҷаҳон, дар бораи ба Масеҳ рӯй овардани одамон ё ки дар рӯҳ калон шудан сухан меронем, ягон хел „ихтироъ“ ҷой дошта наметавонад. Вақте ки ҳавворӣ Павлус ба калисои Эфсӯс хайр гуфта, тараддуди рафтан ба Ерусалимро дошт, гуфт: „Лекин ба ин чизҳо нигоҳ намекунам ва ҷони худро азиз намедорам, балки муроди ман фақат ин аст, ки вазифаи худро ва он хизматеро, ки Исои Масеҳ ба ман супурдааст, яъне мавъизаи Инҷили файзи Худоро ба хушӣ анҷом диҳам… Бинобар ин ҳушёр бошед ва дар хотир нигоҳ доред, ки чӣ гуна ман дар давоми се сол, рӯзонаю шабона ашк рехта, ҳар яке аз шуморо таълим додам“ (Аъмол 20:24, 31).

			Ҳар вақте ки ин оятҳоро мехонам, ман қариб ҷисман ташвиши Павлусро ҳамчун сарвар ҳис мекунам. Павлус якум шуда аз роҳи ба ҷаҳон расонидани Хушхабари Инҷил гузашт, вай роҳи душвореро тай намуд ва ба мо роҳ нишон дод. Онҳоеро, ки аз паси ӯ мераванд, низ роҳи душвор интизор аст. Исо одамонеро ҷустуҷӯ мекунад, ки тайёранд тамоми вақти худро барои хизмат ба Шоҳи Шоҳон сарф кунанд. Шумо наметавонед танҳо дар мавсими тобистон аскари армияи Худо бошед. Дар армияи Штатҳои Муттаҳида системаи ба муддати кӯтоҳ ба сафи армия ҷалб кардан паҳн шудааст. Дар вақти мувофиқи ин система шартнома қабул кардан, шумо дар сафи армия 3–4 сол хизмат карда метавонед. Хизмат дар армияи Исои Масеҳ бо ин принсип ба амал омада наметавонад. Исо моро ба сафи армияе даъват мекунад, ки тамоми умр то мурдан бояд дар он хизмат кунем.

			Чунин муносибатро ба хизмат, мо дар Павлус дида метавонем. Дар замони ҳозира масеҳиён бисёр вақт терминҳои ҳарбиро барои зебоӣ истифода мебаранд, аммо дар асл мо оиди ҳаёти ҳарбӣ хеле кам медонем ва роҳи осон ва қулайи „масеҳияти оддӣ“-ро беҳтар меҳисобем. Барои ман таърихи Англия ҷалбкунанда аст, махсусан иштироки он дар ҷангҳои Якум ва Дуюми ҷаҳонӣ. Маро бисёртар шахсияти Уинстон Черчилл ва дигар сарварони он вақт ҷалб мекунанд. Онҳо чунон устувор буданд, ки гӯё бисёрии онҳо ҷонҳои аз оҳан сохташуда доштанд. Черчилл ба аскарон ваъда дода буд, ки дар хатти пеши фронт онҳоро меҳнати вазнин, арақи ҷабин ва ашкҳо интизоранд, лекин ба ин нигоҳ накарда, онҳо бо гурӯҳҳои калон, ихтиёран ба он ҷо мерафтанд. Ман ба одамоне ки шогирди Исои Масеҳ шудан мехоҳанд, хондани яке аз китобҳоро оиди чӣ тавр озод кардани Франсия маслиҳат медиҳам. Дар ин китоб озод шудани одамон аз тарафи қӯшунҳои озодкунанда ва аз Дюнкерк баргаштани онҳо ифода ёфтааст. Онҳо дар рӯи об бо киштиҳои калони боркаш шино мекарданд ва ҳамаашон саросар мубталои касалии баҳрӣ шуда буданд, лекин ба ин нигоҳ накарда, то соҳилҳои Франсия расиданд. Ин одамон ҳаёташонро барои мамлакати худ ва барои он принсипҳое ки барояшон аз ҳама қиматтарин дар ҷаҳон буданд, фидо мекарданд.

			Вақте ки шумо ин хел китобҳои таърихиро мехонед, ҳамаи чизи навишташуда бароятон манфур ва ғайриреалӣ менамояд, новобаста ба он ки дар бораи ҷанг бисёр филмҳо истеҳсол шудаанд. Лекин ин ҳақиқатан рӯй дода буд. Падари зани маро қисм-қисм ҷамъ карда дар тобути руҳӣ (синк) ба Амрико барои дафн кардан дар қабристони бародарӣ фиристоданд. Мумкин аст баъзе хонандагони ин китоб падарони худро дар яке аз муҳорибаҳои онвақта гум карданд. Ин даҳшатовар буд.

			Дар мамлакатҳои баҳри Миёназамин дар асри I-и эраи мо дар ҳама ҷо аскарон ва сохтмонҳои ҳарбӣ вомехӯрданд. Ҳавворӣ Павлус аскар буданро дуруст тасаввур мекард. Ғайр аз ин, ӯ чӣ будани азоби ҷисмониро на бо сухан, балки аз рӯи таҷрибаи худаш мефаҳмид. Лекин ба ҳамаи ин нигоҳ накарда, ӯ ба Тимотиюс менавишт: „Ҳамчун сарбози неки Исои Масеҳ ба уқубатҳо тоб овар“ (2 Тимотиюс 2:3). Павлус ибораҳои ҳарбиро тасодуфан истифода набурдааст. Интихобе ки дар назди ҳар як масеҳии баркамол истодааст, аз он иборат аст: оё шумо тайёред, ки аскари касбии армияи Худо шавед ё ин ки пинҳонӣ дар бораи он фикр мекунед, ки чӣ хел дар минбар истода бо рӯймолчаи худ гурӯҳҳои масеҳиёнро ба ҷанги муқобили шайтон гусел мекунед? Барои тайёрии лозимиро гузашта, аскари Исои Масеҳ шудан шумо бояд аз бисёр чизҳо даст кашед, лекин ин хел ҳиссиёти пурҳаяҷонро дигар дар ягон ҷо ҳис карда наметавонед.

			Вақте ки ман бори аввал хизматро ҳамчун башоратдиҳанда сар кардам, дар пеши ман мақсаде истода буд — одамонро барои ҳаёташонро ба Худованд супоридан ва аз паси Ӯ раҳсипор шудан даъват намоям. Ман ҳамаи дуоҳои худро сӯи Худо бо илтимоси ба ман дар ин масъала ёрӣ додан мефиристодам. Ҳоло ман аз Худо илтимос мекунам, то аскаронеро ба ман фиристад, ки муҳорибаи ҳақиқиро барои ҷонҳои одамон бурда тавонанд. Агар мо ба армияи худ аскар ҷалб накунем ва қувваҳои худро ба як ҷо ҷамъ накунем, он гоҳ мо ҳеҷ гоҳ ҷаҳонро ба назди Исо оварда наметавонем. Сабаби он ки бисёр хизматгорони таълимгирифтаи масеҳӣ танҳо дар байни 10 фоизи аҳолии тамоми сайёра (дар Британияи Кабир, ШМА, Канада, Зеландияи Нав) барои Худо меҳнат мекунанд, бисёр оддӣ аст: ба мо аскарон камӣ мекунанд.

			Шумо, эҳтимол, ба гурӯҳи муайяни иҷтимоӣ ва этникӣ тааллуқ доред, шумо бо забони модарии худ сухан меронед ва тарзи муайяни либоспӯшӣ ва истифодаи маҳсулоти хӯроквориро доред. Шумо иқлими ба худ хос ва маданияти худро дӯст медоред. Бисёрии одамон низ аъзои гурӯҳи муайяни иҷтимоӣ ҳастанд. Маҳз барои ҳамин муассисаҳои миссионерӣ ба сафҳои худ масеҳиёни солхӯрдаро намегиранд ва онҳоро кӯҳнапараст ва дар шароити нав маданӣ ба тағйирот ноқобил меҳисобанд. (Лекин ҳоло дар ин соҳа тағйироти муайян ба амал омадааст.) Дар иқлими одатшудаи масеҳӣ зиндагӣ кардан осон аст: дар калисо суруд хондан, дуо гуфтан, ба маҷлисҳо омадан ва умуман бо ҳаёти мадании масеҳӣ зиндагӣ кардан. Шуморо метавонанд масеҳии хуби намунавӣ, ки пур аз баракати Худо ва ибораҳои дуруст аст, ҳисобанд.

			Лекин дар мо рӯҳи муҳориба ва ғалаба кардан бар ин ҷаҳон ба итмом расидааст, ба мо ташнагӣ нисбати хатар, саргузаштҳо ва азобҳо намерасад. Магар шумо фикри онро доред, ки вақте шоҳидони Иегова дар мавъизаи таълимоти худ қобилиятҳои фавқулодда зоҳир мекунанд ва аз ин ҷиҳат ҳаматарафа аз масеҳиён бартарӣ доранд, ин як қисми нақшаи Худост? Мо ба ин иқрор шуданро дӯст намедорем ва одатан дар калисо дар ин бора сухан намеронем, ки калисои мормонҳо дар Солт-Лейк-Сити аз ҷиҳати тайёр кардани миссионерон аз ҳамаи калисоҳои Британияи Кабир, Канада, Австралия ва Зеландияи Нав бартарии калон дорад. Дар онҳо зиёда аз 24 000 нафар ҷавонон ҳастанд, ки тайёранд бо қуввати зиёд меҳнат кунанд. Ба ҳар як одами навомада онҳо то 500 соатро сарф мекунанд (ки ин вақт ташриф ба хонаҳоро низ дар бар мегирад).

			Калисои мормонҳо ҳозир дар ҷазираҳои Британия бисёр паҳн гаштааст. Ман як духтари 16-солаи мактабхонро дар ёд дорам, ки бо ӯ дар шаҳре ки башоратдиҳӣ мегузашт, вохӯрдам. Ӯ ҳар рӯз чор соат ба одамон таълимоти худро мавъиза мекард. Ӯ ба вохӯриҳои муассисаи „Ваъда ба ҷаҳон“ танҳо барои ҷамъ кардани ном ва суроғаҳо барои дар оянда бо онҳо алоқаи телефонӣ кардан меомад. Рӯзе ӯ бо куртае омад, ки дар он нишоне бо аломати калони савол зада шуда буд. Вақте ки одамон наздик шуда, маънои онро мепурсиданд, ӯ мегуфт: „Ин нишона танҳо барои он ба ман лозим аст, ки шумо ба наздам омада, чаро часпондани ин нишонро бипурсед ва ман ба шумо бигӯям, ки аъзои калисои Муқаддасони рӯзҳои охир ҳастам ва шуморо даъват мекунам, ки бо ман дар ин мавзӯъ сӯҳбат кунед, албатта агар ин барои шумо шавқовар бошад“. Ӯ ҳамагӣ 16 сола буд, лекин китоби мормонҳоро сар то сар медонист, ғайр аз ин вай аз Китоби Муқаддас ҳам бисёр чизро медонист. Масеҳии оддӣ дар синни 16 то 21-солагӣ бо чӣ машғул мешавад. Инро аз масеҳии оддии синни 16 то 21-сола бипурсед.

			Бисёрии одамоне ки ман бо онҳо вохӯрдаам, масеҳияти пажмурдаеро, ки барояшон шавқовар нест, пайравӣ мекунанд. Агар шумо ба қарибӣ масеҳӣ шудед, бояд чораи онро бидонед, ки бо касалии масеҳияти шахшуда (дар як ҷо истода) мубтало нашавед. Тасвири рӯҳонии масеҳие ки собиқаи калон дорад, баъзан ҳисси таассуфро бедор мекунад. Вақте ки ман имони масеҳиро дар „Медисон-Сквер-Гардн“ бисёр сол пеш қабул кардам, ман бо алангаи хоҳиши мавъиза кардани Хушхабар афрӯхта шуда будам, ки ҳоло ҳам дар ман хомӯш нашудааст. Лекин бисёр вақт дар вақти ташриф ба яке аз калисоҳои инҷилии хуб (деноминатсияҳои гуногун), дар вақти ибодати якшанбегӣ ман ягон хел рӯҳбаландшавиро ҳис намекунам. Вақте ки шумо мавъизаро гӯш мекунед, дар охири соати якум ба шумо чунин менамояд, ки гӯё шумо навакак ба Қутби Шимол пиёда рафта омадед. Дар калисоҳо имрӯз хурсандӣ намерасад, монанде ки мо барои ғаму андӯҳ наҷот ёфта бошем, лекин амалан мо барои хизмат кардан наҷот ёфтаем. Чунин хизматгузорӣ озодии комил аст. Озодии тару тоза, амалкунанда, зинда.

			Ман фикр мекунам, ки сабаби афсурдагӣ ва беҳаётии имони бисёр масеҳиён дар он аст, ки онҳо дар муҳориба иштирок намекунанд ва яроқи худро ба муқобили душман истифода намебаранд. Масеҳиёни ҷавон ба аскарони замони сулҳ монандӣ доранд. Онҳо худро дар муҳити осишта озод ҳис намекунанд, қартабозӣ карда бепарвоёна бо гуфтугӯ машғул мешаванд. Бисёрии масеҳиён чунин рафтор мекунанд, гӯё чиптаи арзонро ба поезде ки сӯи осмон мебарад, харида бошанд. Лекин Худо моро на барои он офаридааст, ки ҳаёти бо нархи арзон харидашударо ба сар барем. Мақсади Худо чӣ буд? Мо на танҳо барои он офарида шудаем, ки наҷот ёбем ва ба ҳолати аввала баргардем. Не, Худо мехост, ки мо аз ҳаёт дар фаровонӣ шодии ҳарчи бештар дошта бошем. Исо гуфт: „Ман омадам, то ки онҳо ҳаёт ёбанд ва онро ба фаровонӣ дошта бошанд“ (Юҳанно 10:10). Ман ба Худо барои он дуо мекунам, ки хонандагони ин китоб суханони Павлусро такрор карда тавонанд: „Зеро ки барои ман ҳаёт — Масеҳ аст, ва мамот — фоида аст“ (Филиппиён 1:21).

			Ба ин нигоҳ накарда, тасвири зиндагии калисо он қадар ҳам тира нест. Дар бисёр ноҳияҳои Замин ман бо чунин ҷавононе вохӯрдам, ки дар бораи бедор кардани одамони ба хоб рафтаи ин ҷаҳон ва ба назди Масеҳ овардани онҳо орзу мекунанд. Бисёрии масеҳиён хуб мефаҳманд, ки барои ба Масеҳ хизмат кардан Армия бояд ба ҳолати ба ҷанг тайёр расонида шавад. Бисёриҳо медонанд, ки аҳкоми Масеҳро иҷро кардан лозим аст. Ин асоси асосҳост, ки боқимонда ҳама дар болои он сокин аст. Дар Инҷили Юҳанно мо мехонем: „ҳар кӣ аҳкоми маро дорад ва риоя кунад, вай касест, ки Маро дӯст медорад; ва ҳар кӣ Маро дӯст дорад, Падари Ман вайро дӯст хоҳад дошт, ва Ман вайро дӯст хоҳам дошт ва Худро ба вай зоҳир хоҳам сохт“ (Юҳанно 14:21). Лекин ба ҳамаи ин нигоҳ накарда, бисёрии шиносони ман чунин ақида доранд, ки агар рӯзи якшанбе 2 маротиба ба калисо раванд, дар рӯҳ хеле калон мешаванд ва агар ғайр аз ин боз дар байни ҳафта ба маҷлиси дуо биёянд, худро аз ҳад зиёд тақдимшуда ҳис мекунанд. Ба масеҳиён фармуда шудааст, ки дуо гӯянд, лекин дуо ҳама вақт дар охири маҷлис танҳо дар муддати якчанд дақиқа хонда мешавад.

			Мо бисёр китобҳои шарҳи Китоби Муқаддас, китобҳои масеҳӣ, филмҳои гуногун оиди ҳаёти масеҳӣ дорем, лекин сарбозони ҳақиқии дуо хеле каманд. Ин камбудӣ дар хизмати дуо кӯшиши миссионерҳоро барбод медиҳад. Ин ба кори Инҷил халал мерасонад. Дуо қисми ҷудонопазири хизмати ҳарбӣ аст.

			Мо бояд аскарчабозӣ накунем. Ман ба Худо барои он дуо мекунам, ки ин китоб шуморо ба хизмати пурсамар дар киштзори Худо рӯҳбаланд кунад ва ба шумо баъзе аслиҳаҳои пайравони Исоро нишон диҳад. Ман Худоро илтиҷо мекунам, ки ин китоб дар вақти вазнин ва душворгузар шудани роҳи масеҳии шумо ба шумо ёрӣ расонад. Умед дорам, ки ғайр аз ин вай ба шумо ёрӣ медиҳад, то ҳаёти пурмуҳаббат ба сар баред, ки дар шумо пурра Худованди мо Исои Масеҳро акс дода тавонад.

		

	
		
			Қисми 1 Даъват барои шогирди Ӯ шудан

			1. Шогирдӣ дар асри шиддатнок ва пур аз тарси мо

			Вақте ки ман бо ҷавонони масеҳӣ сӯҳбат мекунам, дар охири сӯҳбат маро ҳисси парешонӣ фаро мегирад, чунки чунин менамояд, ки онҳо нуқтаи назари асосии масеҳиятро намефаҳманд. Бисёр вақт ин он гоҳ рӯй медиҳад, ки ман нақшаҳои башоратдиҳии Инҷилро гӯш мекунам ё ин ки ба маҷлисҳои ба башорати Инҷил (башоратдиҳӣ) бахшидашуда ташриф мебиёрам. Дар онҳо ҷидду ҷаҳди зиёд дида мешавад, лекин моҳияти корро на ҳама мефаҳманд. Масеҳиён бисёр вақт дар оилаҳои устувори ба таври кофӣ бой тарбия меёбанд ва маълумоти хуб мегиранд. Онҳо як дараҷа аз ҷаҳон ва чизе ки дар он ба амал меояд ва чизҳое ки дар маҷаллаҳо чоп мешаванд, ҷудо зиндагӣ мекунанд. То он вақте ки онҳо дар ҳудуди доираи худ ки он асосан аз масеҳиён иборат аст воқеанд, бехатариро ҳис мекунанд, лекин ҳамин ки онҳо қарор медиҳанд, ки ҳаёташонро ба Худованд бахшида, ба ҷаҳон бо мавъизаи Инҷил бароянд, бисёр суст ва нозук мешаванд.

			Ҷамъияти ҳозиразамон онҳоеро, ки кӯшиши бо муҳаббат хизмат кардан ба наздиконро доранд, фаҳмида наметавонад. Ҷаҳон одамонеро дӯст намедорад, ки мехоҳанд ҳаёти одилона ба сар баранд. Мо сахт хато мекунем, агар фикри онро дошта бошем, ки масеҳиён нисбати ноомади психикӣ ва эмотсионалӣ иммунитети махсус дошта бошанд: статистика тасдиқ мекунад, ки дар Англия 10 % аҳолӣ дар давраи муайяни зиндагии худ ба касалиҳои асабонӣ мубтало мешаванд. Ғайр аз ин, ақидаи паҳнгашта дар бораи он ки масеҳиёне ки „ба афсурдагии асабӣ“ дучор мешаванд, дигар хизмат карда наметавонанд ва ба ҳеҷ чиз ба кор намеоянд, нодуруст аст. Мумкин аст Худо ба воситаи ин ба шумо дарсеро омӯзонидан мехоҳад, ки бо роҳи дигар онро фаҳмида наметавонед. Мумкин шумо ин ҳолатро барои он аз сар мегузаронед, то ба дигар одамоне ки чунин душвориҳоро доранд, ёрӣ диҳед. Масеҳиён бояд тасаввури аниқи масъалаҳои ҳалталаби ин дунёро дошта бошанд. Шумо худро бардурӯғ вонамуд карда наметавонед, ки нисбати бадмастӣ (алкоголизм) ё бадахлоқӣ иммунитет дошта бошед. Агар шумо нисбати вазифаҳои масеҳӣ муносибати ҷиддӣ доред, албатта дар хати пеши муҳориба меистед ва аз дигарон зиёдтар ба ҳамлаи мири торикӣ дучор мешавед. Шумо чунин вонамуд карда наметавонед, ки таъсири армияи шайтонро ба ин ҷаҳони бетартиб ва танҳо намебинед. Инро дар вақти вохӯрдан бо масеҳиёне ки гуноҳ кардаанд, фаромӯш накунед. Нисбати онҳое ки душвориҳои ҷиддии эҳсосотӣ доранд, беадолатӣ кардан осон аст. Хоҳиши пинҳон кардани душвориҳои рӯҳонӣ низ хатари дигар мебошад. Дар ин соҳа бисёр осон аст, ки ҳатто худатонро фиреб кунед.

			Як монеаи рӯҳоние ҳаст, ки шахсонеро, ки одамонро ба назди Масеҳ овардан мехоҳанд, ноумед мекунад — ин шумораи аҳолӣ аст. Дар баробари он ки ҷамъияти Ғарб худ аз худ хеле мураккаб аст, дар Англия нисбат ба ҳамаи шаҳрҳое ки Павлус мавъиза карда буд, имрӯзҳо бисёртар одам зиндагӣ мекунад. Мо бо 7 миллион гурезагон чӣ кор карда метавонем? Бо 1 миллиард одам дар Хитой чӣ кор кунем? Вақте мо ҳамаи халқҳоеро тасаввур мекунем, ки то онҳо Хушхабари Инҷил нарасидааст, худро мағлубшуда ҳис мекунем. Ба ин нигоҳ накарда, мо наметавонем фактҳоро ба ҳисоб намегирифта, диққати худро танҳо ба талаботи калисоҳои маҳаллӣ ҷалб кунем. Худо ба мардон ва заноне ки қарори ба Ӯ хизмат карданро қабул карданд, хоҳиши ба пеш рафтанро медиҳад.

			Ин ноумедиро танҳо бо истифодаи присипи оромӣ ёфтан дар имон ҳал кардан мумкин аст. Муаллифи Нома ба Ибриён менависад: „Пас, барои қавми Худо боз оромии шанбе боқӣ мемонад. Зеро, касе ки ба оромии Ӯ дохил шудааст, худаш низ аз корҳои худ ором гирифтааст, чунон ки Худо аз корҳои Худ“ (Ибриён 4:9–10). Худованд ба мо фармон медиҳад, ки дар бораи душвориҳои худ ғам нахӯрем ва ташвишҳои худро ба Ӯ супорем. Ва бо ин мо бояд бовар кунем, ки Ӯ душвориҳои моро аз худи мо хубтар ҳал карда метавонад. Дар Инҷили Луқо Исо ба шогирдони Худ маслиҳат медиҳад, ки дар бораи рӯзи оянда фикр накунанд: „Ба савсанҳо назар кунед, ки чӣ гуна нашъунамо меёбанд: на меҳнат мекунанд ва на мересанд; лекин ба шумо мегӯям, ки Сулаймон ҳам бо тамоми ҷалоли Худ чун яке аз онҳо либос напӯшидааст. Пас, агар Худо алафи саҳроро, ки имрӯз ҳасту фардо ба танӯр андохта мешавад, чунин бипӯшонад, шуморо, эй сустимонҳо, чӣ қадар аз он беҳтар пӯшонда метавонад!“ (Луқо 12:27–28). Ба фармони Масеҳ оиди ғам нахӯрдан нигоҳ накарда, фоизи баланди масъалаҳои ҳалталаби эҳсосотӣ дар байни масеҳиён дар натиҷаи рад накардани амалҳои бесарусомон ва ташвишҳои шахсии худ ба амал меояд.

			Ҳавворӣ Петрус ба масеҳиён, аз он ҷумла мо, навишт буд, ки мо ҳамаи ғаму ғуссаи худро ба Ӯ супорем. Ин принсипи асосиро мо бояд аз аввали просесси шогирдшавӣ ба ҳаёт татбиқ кунем. Ин фармоиш на танҳо ба ибодати якшанбе тааллуқ дорад, ки мо дар он ҷо дар давоми ду соат худро аз душвориҳои худ озод ҳис мекунем. Инро бояд дар таҷрибаи ҳаррӯзаи худ татбиқ намуд, то ки зинда монем. Агар шумо ҳамаи душворӣ ва ғамҳои худро ба Худо супоред ва онҳо баъди ба итмом расидани дуо бо тамоми қувва ба шумо баргарданд, шумо бояд онҳоро боз ба Худованд супоред. Мумкин ба шумо лозим меояд, ки дар вақти дуо ручкаю варақро барои ҳамаи он чизе ки шуморо дар давоми рӯз ташвиш медиҳад, истифода баред. Чизи навиштаатонро дар дуо ба Худо супоред ва ташвиши онро накашед, ки чизеро фаромӯш кардаед. Ва инро то дами нест шудани душвориҳо такрор кунед. Ман ҳам аскари Исои Масеҳ мебошам ва ташвишҳои бисёре дорам ва ҳар рӯз ҳаяҷон ва хавфе дорам, ки ба бемуваффақиятӣ дучор мешавам. Ёрии калонтарин ба ман дар Масеҳ — дарк кардани он аст, ки ман ҳама чиро ба пеши пойҳои Ӯ оварда метавонам, ва Ӯ ягон илтимоси маро бе ҷавоб намегузорад. Ин маслиҳати кӯтоҳе нест, ки шумо бо ин розӣ шавед ва бо роҳи худ рафтанро давом диҳед, ин машқи доимии ҳолати рӯҳонии шумо мебошад. Мо бояд дар имон афзоем, инро аз мо Худо талаб мекунад. Агар шумо имони худро устувор намекунед, ба тезӣ бо ҳар баҳона аз дуогӯӣ даст мекашед, зеро дуо барои шумо аз ҳад зиёд малоловар мешавад.

			Дар муассисаи „Ваъда ба ҷаҳон“ ман аксаран нисбат ба кори ҳаррӯза бисёртар кор мекунам. Ман ягон вақт ин графикро риоя карда наметавонистам, агар дар имон сокин намебудам. Вақте ман ба Масеҳ иҷозат намедиҳам, ки ташвишҳои маро бигирад, бисёр тез монда мешавам ва хоҳиши ягон кор карданам нест мешавад. Лекин ташвишҳои худро ба Ӯ супорида, ман бисёртар кор карда метавонам ва бо ин бисёртар корҳоро иҷро мекунам ва кӯшиши камтар сарф мекунам. Мо имконияти бар хафагӣ ва ноумедӣ, ки моро ҳамчун масеҳӣ беяроқ мегардонад, ғолиб омаданро дорем. Мо метавонем ҳамчун аскарони Исои Масеҳ бисёртар фоида биёрем ва аз душвориҳое ки дар роҳамон дучор мешаванд, гузарем. Дар имон оромӣ ёбед, ва ҳар қадар тезтар бошад, барои шумо ҳамон қадар беҳтар аст. Агар инро накунед, ноосоиштагӣ саломатӣ, ҳаёт, хона ва оилаи шуморо вайрон мекунад.

			Мо нисбати ҳаёти дунявӣ иммунитет надорем. Шумо ягон маротиба дар стансияи метро соати шашуними саҳар истода будед? Оё шумо ба чеҳраҳои хаста ва ҷиддии аз пешатон гузаранда аҳамият додаед? Аз ҳама касалии охирини марговари Ғарб касалии аз ҳад зиёд бо меҳнат машғул шудан аст. Дар асл ягон кори 12-соата одамонро аз ҳар ҷиҳат қаноатманд карда наметавонад. Мо ягон вақт танбалии худро таъриф намекунем, барои чӣ мо бояд фаъолии худро таъриф кунем? Лекин ҳама вақт дидан мумкин аст, ки чӣ хел одамон ба соатҳои кории худ фахр мекунанд, монанде ки ин аломати сифати кор бошад. Яке аз мамлакатҳои тараққиёфта дар ҷаҳон — Япония аст, лекин баробари тараққиёти ҳайратовари кашфиётҳои техникӣ мо тарафҳои дигари зиндагии японҳоро ҳам мебинем: ин ҳодисаҳои зиёдшавии миқдори касалии асаб, худкушӣ ва рӯҳафтодагии фарогиранда. Дар яке аз мақолаҳои маҷаллаи японӣ чанд сол пеш дар бораи он навишта шуда буд, ки чӣ хел занҳо аз кор дертар баргаштани шавҳарҳояшонро ҷиҳати мусбат шуморида, дар ин бо якдигар мусобиқа мекунанд!

			Масеҳиён махсусан ба ин хел меҳнати зиёд кардан моил ҳастанд. Анъанаи кӯҳнаи ба кор ҳамчун ба чизи дорои қимати маънавӣ муносибат кардан дар шуури мо реша давондааст, ва моро водор мекунад, ки рӯз аз рӯз соатҳои бисёр кор кунем. Кори хуб албатта шаҳодати мусбат барои ҳамкорони мо аст, ки Исои Масеҳро намешиносанд. Хатар дар он аст, ки кор барои мо монанди як аслиҳаи ба даст даровардани нашъунамо ва баландшавӣ дар мартаба шуда метавонад. Ба тезӣ масеҳиёнро аз ҷаҳони атроф, ки девонавор ба пеш меравад, фарқ карда намешавад. Лекин хатари аз ин зиёдтаре низ ҳаст: суръати таназзули маданият дар Ғарб ба арзишҳои рӯҳонии мо зарбаи сахте расонидааст. Ба мо чунин менамояд, ки чӣ қадар зиёд мо банд бошем, ҳамон қадар ҳаёти рӯҳонии мо бойтар мешавад. Барои ҳамин мо ҳамаи вақтҳои холиро бо вохӯриҳо пур мекунем. Омӯзиши Китоби Муқаддас, вохӯриҳои дуо, маҷлисҳои аъзоён метавонанд монанди касалии саратон ба калисо зарба расонанд. Ҳамаи ин хуб ва вохӯриҳо барои имондорон фоиданоканд, лекин, афсӯс, мо баъзан бо ин холигии имони худро дар назди атрофиёни беимон рӯпӯш мекунем. Якшанбе бояд рӯзи истироҳат бошад, лекин барои бисёр аъзоёни калисо якшанбе рӯзи серкортарини онҳо мебошад. (Агар ин ҳақиқатан ин хел аст ва шумо инро тағйир дода наметавонед, шумо бояд ягон рӯзи дигари ҳафта худро аз бори корӣ камтар озод кунед. Ба худ барои дамгирӣ ва оромӣ вақт ҷудо кунед.)

			Бисёр вақт мо чунин ибораро шунида метавонем: „Ман барои Масеҳ сӯхта тамом шудан мехоҳам“. Аз як тараф ин суханҳо дурустанд. Ҳамаи он чизе ки мо дорем, Масеҳ аст ва мо бояд ба Ӯ бо тамоми дилу ҷон, қувват ва идрок хизмат кунем. Лекин фарқияте байни бензин ва ангишт ҳаст, ва беҳтараш мо ангишт бошем. Ангишт метавонад муддати дароз бисӯзад, оҳиста ва устувор. Бензин тез сӯхта нест мешавад. „Ба ман масеҳиёни сустҳаракатро диҳед“, — гуфта буд боре Уилям Кэрей. Майкл Гриффитс, сардори коллеҷи библиявии Лондон фикр мекунад, ки флегматикон (одамони ором ва сустҳаракат) барои хизмати миссионерӣ бисёртар рост меоянд, нисбати холерикон (тез ва фаъол).

			Касалии сермеҳнатӣ метавонад аз тарси бемуваффақиятӣ пайдо шавад. Ҳамчун масеҳиён мо бояд бовар кунем, ки Худо моро дӯст медорад, ҳар яки моро алоҳида ва ба мо муносибати якхела дорад. Мо худро дар рӯшании муҳаббати Худо бояд баҳо диҳем, на аз рӯи рафтор. Лекин мо бисёр вақт ҳис мекунем, ки барои наҷоти худ бояд кор карда диҳем. Агар мо ин тавр фикр дорем, ин маънои онро дорад, ки арзишҳои маънавии ҳаёти мо қалбакианд. Мо бояд фаҳмем, ки аз бемуваффақиятӣ гурехта наметавонем ва чӣ қадаре ки зиёдтар кор мекунем, ҳамон қадар зиёдтар хато мекунем. „Касе хато намекунад, ки ҳеҷ кор намекунад“. Агар мо дар мавқеи роҳбар бошем, он гоҳ ноомадиҳо бо мо нисбати дигар имондорон тезтар рӯй медиҳанд. Ҳамаи одамони бузург дар таърих хато кардаанд: Уинстон Черчилл ба муқобили Туркия баромад ва вақте ки нақшаи ӯ ба амал наомад, ӯро аз вазифааш озод карданд. Якчанд маротиба ман тайёр будам, ки аз проекти „Логос“1 даст кашам, чунки ин кор ба ман бемуваффақият менамуд. Ва гарчанде ман имон доштам ва ба амал кардан тайёр будам, мехостам ҳамаашро партоям, то ки дар пеши одамон бемуваффақият вонамуд нашавам. Бемуваффақиятӣ ва ғалтишҳои мо он қадар ҳам бад нестанд: мо аз хатоҳои худ бисёр чизро ёд мегирем, нисбат ба он вақте ки муваффақият дошта бошем. Хатоҳо барои баландшавӣ асбоби хубанд ва фоидаи калоне доранд. (Оскар Уайлд боре гуфта буд, ки одами бомуваффақият касест, ки аз ғалтиш ва хатоҳо мегузарад ва зиндагиашро давом медиҳад.)

			Боз як лаҳзаи муҳиме аст, ки онро бояд дар ёд дорем. Бемуваффақиятӣ барои имондор як чизи муваққатист. Худо ману шуморо дӯст медорад ва ҳеҷ гоҳ намегузарад, то мо пурра ғалтем, ғайр аз он хатои моро барои комилтар шудани мо истифода мебарад. Агар шумо дасти Худоро дар лаҳзаҳои оддӣ ва баъзан ғайричашмдошт ҳис накунед, шумо рӯҳан калон шуда наметавонед. Шайтон мехоҳад шуморо ҳамчун имондорони хунук, безарар бинад, ки худро ба ҳеҷ чиз ноқобил меҳисобанд. Хушхабар хабарест дар бораи раҳимии Худо ва бахшиш барои гунаҳкорон, на ин ки ягон намуди молест, ки ӯро бояд фурӯшем.

			Илтимос, маро бифаҳмед, ки ин сатрҳоро на барои маҳкумкунӣ, балки бо ҳисси дилсӯзӣ менависам. Ман на ҳама вақт худро ҳамчун аскари ҳақиқии Исо нишон медодам ва нисбати одамон ҳама гуна ҳиссиётро зоҳир мекардам, ба ғайр аз ҳисси раҳмдилӣ. Ман бисёр масеҳиёнро медидам, ки кӯшиши ба Исо пайравӣ кардан доштанд ва мағлуб мешуданд. Онҳо худро ба хизмати Инҷил мебахшиданд, лекин ҳамлаи шайтонро бардошта натавониста меғалтиданд. Ман намехоҳам, ки ин бо шумо ҳам рӯй диҳад. Бисёрии онҳое ки ин китобро мехонанд, зиндагии як дараҷа бехатар доранд. Дар дигар қисмҳои замин фишор ба масеҳиён сахттар аст: шумо ба хизмат дар лагери гурезагон, ки шуморо бачагони сершумори гирён иҳота мекунанд ва то пагоҳии дигар 2–3 нафари кӯдакон, ки аз сабаби сари вақт ёрии тиббӣ нарасонданашон мемуранд, чӣ хел нигоҳ мекунед? Мушкилиҳои шахсии мо дар вақти шунидани чизҳое ки дар ҷаҳон рӯй медиҳанд, ночиз менамоянд. Лекин ба ин нигоҳ накарда, Худо нисбати мо ва ёрӣ додан ба мо шавқманд мебошад. Ӯ мехоҳад, ки мо роҳи осоиштагӣ ва ғалабаро дар Масеҳ пайдо кунем. Мо бояд ба ҷаҳон танҳо рӯшноии Масеҳро орем ва дар ёд нигоҳ дорем, ки Масеҳ ҳама вақт бо мо аст. Ӯ — тарафдори мо аст. Ӯ самимона мехоҳад, ки ба мо ёрӣ диҳад. Ӯ барои мо оромӣ, таскин ва муҳаббатро пешниҳод мекунад, то ба мо ёрӣ расонанд, ки ба пеш равем. Ӯ ҳамаи гуноҳҳои моро мебахшад ва ба рӯҳи сустшудаи мо қувват мебахшад, моро таскин медиҳад ва дилҳои моро гарм мекунад. Агар мо хоҳем ҳамчун шогирдони Ӯ дар байни хатар, танҳоӣ, рӯҳафтодагӣ ва заифии ин ҷаҳон зиндагӣ кунем, пас мо ба ҳузури Исои Масеҳ дар зиндагии худ мӯҳтоҷ ҳастем. Мо бояд ба Ӯ дар бораи ҳама мушкилӣ ва душвориҳои худ гап занем ва он гоҳ ҳузури ӯро ҳис мекунем.

			
				
					1	Киштии „Логос“ яке аз аввалин киштиҳоест, ки хизмати муассисаи „Ваъда ба ҷаҳон“ дар он сар шудааст, ки миссияи он паҳн кардани адабиёти масеҳӣ ва мавъизаи Инҷил аз сӯи баҳр ба тамоми ҷаҳон.

				

			

		

	
		
			2. Роҳи баромад аз торикии роҳгумзании рӯҳонӣ

			Мо баъзе таъсироти берунии ҷаҳонро дида баромадем, ки ба мо барои пайравони Исо шудан халал мерасонанд. Лекин монеаи дигари ҷиддитар — ҷиҳатҳои зиндагии рӯҳонӣ аст, ки дар даруни мо сокинанд. Бисёрии шогирдони потенсиалӣ дар тӯли солҳо ба самти ҷараён шино мекунанд ва аксаран ин самт нодуруст аст. Чизе дар ҳаёташон онҳоро заиф ва камқувват мекунад. Бисёре аз мо мӯҳтоҷи ба таври пурра дар як лаҳза иваз шудани ҳаётамон ҳастем. Мо ба ҳар ҳол аз назди масеҳияти ҳақиқӣ, инқилобӣ ва фаъол мегузарем. Мо суханони диндоронаро талаффуз мекунем, ки оддӣ ва қулай ҳастанд ва ҳолати дарунии моро ташвиш намедиҳанд. Мо бисёрии қисми вақти худро дар доираи масеҳиён мегузаронем ва кӯшиши қалбакии худро, ки аз суханҳои баландпарвоз дуртар намеравад, рӯпӯш мекунем. Агар мо дар муҳити масеҳӣ тарбия ёфта бошем, дар бораи инқилоби рӯҳонӣ на он қадар хуб мефаҳмем. Касе боре гуфтааст, ки „Худо набера надорад“. Худо фақат кӯдаконе дорад, ки барояшон Ҳаёташро додааст. Мо имони навъи дуюм дошта наметавонем, дар акси ҳол ин имони зинда не, марги рӯҳонӣ номида мешавад. Марги рӯҳонӣ аз сабаби он ба амал меояд, ки мо дар торикии рӯҳонӣ роҳгум задаем.

			Фикри ман ин аст, ки масеҳияти ҳақиқӣ ҳама вақт инқилоб аст — инқилоби муҳаббат. Ин ҳаракати пуршиддатест дар даруни мо, ҳангоме ки касе моро нигоҳ дошта наметавонад. Муҳаббат ба Масеҳ мӯъҷизаҳо содир мекунад, вақте ки дар ҳаёти мо зоҳир мегардад. Муҳимаш он аст, ки мо бояд ҳаёти худро пурра ба назорати Худо супорем. Ин хел худсупорӣ ба мо бисёр чиз медиҳад, лекин мо ҳам дар навбати худ барои Худо бояд бисёр кор кунем. Мо инро намефаҳмем. Бисёрии мо дар торикии рӯҳонӣ чунон гум шудем, ки ҳақиқати Худо моро ба амал кардан рӯҳбаланд намекунад. Мо метавонем ҳазорон мавъизаҳоро гӯш кунем, ҳазорон китобҳоро хонем ва ҳатто кӯшиши иваз кардани ҳаётамонро накунем.

			Ин хел тағйирот дар як шаб ба амал намеояд. Барои он ки дар даруни худ сӯхтори Каломи Худоро ҳис кунем, чизи зиёдтар аз ин қабил дуоҳо лозим аст: „Худованд Исо, ман худро ба Ту месупорам“, ё ин ки „Танҳо ман ва Ту ҳастем, Худо, лекин ман чунин заифам, ки бароят чизе карда наметавонам“. Дуоҳои ба ин монанд метавонанд самимӣ бошанд, лекин ба тезӣ одат шуда мемонанд. Чароғи электрикиро харидан осон аст, лекин қувваи барқро истеҳсол кардан душвор аст. Мо ҳама вақт мехоҳем, ки ҳамаи он чизеро, ки Исо ба мо пешниҳод мекунад, гирем, лекин ба ивазаш чизе дода намехоҳем. Мо иҷро шудани ваъдаҳои Худоро бе ягон қурбонӣ аз тарафи мо интизор мешавем.

			Лекин дар Китоби Муқаддас бисёр талаботи сахт вуҷуд доранд, дар он ҷо ҷазоҳое номбар карда шудаанд, ки дар натиҷаи иҷро накардани иродаи Худо ба амал меоянд. Мо бисёртар хондани порчаҳоеро аз Китоби Муқаддас дӯст медорем, ки дар онҳо оиди бахшиши гуноҳ ва зиндагии фаровон навишта шудааст. Дар бораи оятҳое ки дар бораи тақдимшавӣ навишта шудааст, чӣ фикр мекунед? Мо бисёр хуб медонем, ки дар Китоби Муқаддас навишта шудааст: „Агар касе хоҳад аз ақиби Ман биёяд, бояд хештанро инкор карда ва салиби худро бардошта, Маро пайравӣ намояд“ (Матто 16:24). Ё ин ки: „Ҳамчунин ҳар яке аз шумо, агар аз тамоми дороии худ даст накашад, наметавонад шогирди Ман бошад“ (Луқо 14:33). Бисёрии масеҳиён мехоҳанд имтиёз дошта бошанд, лекин ба ӯҳдаи худ ягон чизро гирифтан намехоҳанд. Нома ба Ибриён Худоро „оташи фурӯбаранда“ меномад ва агар мо чунон ки Китоби Муқаддас мегӯяд, зиндагӣ накунем, он гоҳ мо ҳамроҳи гуноҳкорон дар оташи дӯзах месӯзем. Албатта, Исоро пайравӣ кардан на дар он қадар раванди осон аст, лекин агар мо ба Рӯҳи Муқаддас иҷозат диҳем, ки дар даруни мо кор кунад, он гоҳ масеҳиёни гарм мешавем, на ширгарм. Мо асбобҳои инқилобӣ дар дасти Худо мешавем. Ин услуби зиндагиро аз қоида берун номидан мумкин нест, ин зиндагии оддии масеҳӣ аст, ки дар Аҳди Ҷадид тасвир ёфтааст.

			Шумо мумкин фикр мекунед, ки ман дар „осмонҳо парвоз мекунам“ ва дар бораи ягон чизи ғайримуқаррарӣ сухан меронам. Мумкин вақти дар роҳи масеҳият ҳаракат кардан дар давоми солҳои дароз шумо ин ақидаҳои инқилобиро пеш ҳам шунида бошед, лекин баъд беорӣ шуморо мағлуб сохтааст. Ҳамаи он чизе ки мегӯям, беш аз ҳама ба шумо дахл дорад. Шумо дар торикии рӯҳонӣ гум шудаед, барои он ки тасаввуроти шумо дар бораи Худо аз ҳақиқат берун аст. Чуноне ки Ҷ.Б. Филлипс навиштааст: „Худои шумо бисёр хурд аст“.

			Барои фаҳмидани ин роҳи инқилобӣ бояд ба аввал баргардем, вақте ба мо чунин менамуд, ки дини масеҳӣ ҷавоб ба ҳамаи саволҳо мебошад. Ҳозир бошад мо одат кардаем, ки худро паст баҳо диҳем. Ин ҳол Худоро озурда мекунад, барои он ки Ӯ моро офаридааст, мо ба Ӯ тааллуқ дорем, пас ҳақиқатан арзише дорем. Мо хоҳиш надорем, ки худи худро қабул кунем ва ин аст мушкилии асосӣ. Мумкин вақти ба оина нигоҳ кардан шумо як қад мепаред: „Магар вақте ки Худо чеҳраҳоро тақсим мекард, чизе рӯй дода буд?“ Касе аз шумо талаб намекунад, ки намоишдиҳандаи либосҳои мӯд бошед. Агар шумо ором ва шармгин ҳастед, Худо шуморо ба нотиқи маҳаллӣ ё ин ки мавъизачии бузург табдил намедиҳад. Ӯ намехоҳад, ки маро ба шумо табдил диҳад ва шумо метавонед барои ин хурсанд бошед! Худо ҳақиқатан моҳияти шуморо метавонад иваз кунад, лекин шумо ҳамчун худатон мемонед. Хулқу атвори шумо, намудатон, арзишҳое ки шумо доред, бо шумо мемонанд. Китоби Тим Лахай „Хислати бо рӯҳ идорашаванда“ (Spirit-Controlled Temperament) ба саволҳои гузоштаи мо хуб ҷавоб медиҳад. Муаллиф ба мо ёрӣ медиҳад, ки аз мулоҳизаҳои монанди: „Афсӯс, ки ман ӯ нестам“. (Чунин мулоҳизаҳо моро ба парастандаҳои башоратдиҳандагони машҳур табдил медиҳанд. Азбаски мо худро паст баҳо медиҳем, мо фикр мекунем, ки дар рӯҳ калоншавии мо дар нуқтае қатъ мегардад ва мо дар малакути Худо касе шуда наметавонем. Барои ҳамин мо боварӣ дорем, ки Худо моро дар хизмати Худ истифода бурда наметавонад. Мо ба номҳои бузург итоат карданро сар мекунем.)

			Вақте мо кӯшиш мекунем, ки шогирди Ӯ шавем, мо бояд қадами асосӣ гузорем — худи худамонро қабул карда тавонем. Агар мо инро намекунем, пас мо ягон вақт дар ҳақиқати рӯҳонӣ зиндагӣ карда наметавонем. Бисёриҳо мефаҳманд, ки на ҳама супермен шуда метавонанд, лекин ба ин нигоҳ накарда бовар мекунанд, ки дар чашмони Худо бемуваффақият ҳастанд. Ҳатто ҳавворӣ Павлус камбудиҳои худро пурра қабул мекард. Дар номаи Дуюм ба Қӯринтиён ӯ дар бораи „неш дар ҷисм“ сухан меронад ва мегӯяд, ки се маротиба Худовандро илтиҷо намуд, ки ӯро аз ин озод кунад: „Вале Худованд ба ман гуфт: «Барои ту файзи Ман басанда аст, зеро ки қуввати Ман дар заъф комил мешавад». Ба ин сабаб Ман бо рағбати бештар аз заъфҳои худ фахр менамоям, то қуввати Масеҳ дар ман сокин гардад. Бинобар ин ман аз заъфҳо, озорҳо, мӯҳтоҷиҳо, таъқибот ва ситамҳое ки ба хотири Масеҳ мебинам, дилшодам, зеро ки дар ҳолати заъф боқувватам“ (2 Қӯринтиён 12:9–10). Дар ин ҷо Павлус дар бораи он мегӯяд, ки иқрор шудан ба камбудиҳои худ шарти асосии хизмати масеҳӣ аст.

			Бисёр вақт ман дар таҷрибаи худам ба ин боварӣ ҳосил мекардам. Ҳар рӯз ман ба он мушкилиҳое нигоҳ мекунам, ки дар пешам пайдо мешаванд ва оҳи сабук кашида мегӯям: „Худованд, ман ҳамаи инро ба Ту месупорам“. Лекин пеш аз он ки ман ба камбудиҳои худ иқрор шуданро ёд гирам, вақти зиёде гузашт.

			Ман бениҳоят хароб ҳастам. Боре, вақте ки ман наврас будам (ҳоло ба Масеҳ имон наоварда будам), ман як маҷаллаеро хондам ва эълонеро дидам, ки дар он як ҷавони лоғаре дар назди духтари зебое истода буд. Поёнтар эълонеро дар бораи як усули қимате ки ба воситаи он мушакҳо калон мешаванд ва вазн меафзояд, хондам. Расми оянда нишон медод, ки ҷавони қадбаланди мушакҳои калон дошта омад ва ҷавони лоғарро тела дода, худаш ҳамроҳи духтарак рафт. Ин эълон ба ман таъсири сахте расонд, чунки он вақт ман ба шиносоӣ бо духтарон бисёр шавқманд будам. Ман дарҳол купонеро барои харидани ин комплекти ғизоӣ фиристодам. Вақте ки ҳама аз хона мерафтанд, ман ба меҳмонхона рафта бо гантелҳои худ барои афзоиши мушакҳои худ машқ мекардам. Баъди меҳнати пурмашаққати чандинмоҳа, ман дар вазн 2 кг зиёд шудам, лекин худро бениҳоят афсурда ҳис мекардам.

			Ман бисёр вақт ба шабнишинҳои гуногун мерафтам. Ман рақс карданро дӯст медоштам, лекин худамро ноқулай ҳис мекардам, хусусан дар назди духтарон. Дертар, вақте ки 5 марти соли 1955 ман пайрави Исои Масеҳ шудам (дар „Медисон-Сквер-Гардн“, дар вақти мавъизаи Билли Грэм), барои ман зиндагии наве кушода шуд. Ман фаҳмидам, ки Худо маро дӯст медорад. Фаҳмидам, ки Ӯ маро пурра (ҳамаи 55 кг вазнамро) қабул мекунад. Фаҳмидам, ки Ӯ маро дар хизмати Худ истифода бурда метавонад. Ӯ намехоҳад, ки хислати маро аз реша шикаста, ба ман чӣ хел гунаҳкори калон буданамро нишон диҳад, балки ба ман муҳаббати Худро пешниҳод карда, дар ман ба воситаи Рӯҳи Муқаддас кор кардан мехоҳад.

			Ин намуди масеҳияти инқилобӣ дар ҳақиқат ҷонҳои одамонеро тағйир медиҳад ва маҳз чунин масеҳият моро аз камбудиҳо озод карда метавонад. Ин инқилоби ҳақиқист, ки на танҳо дар ноҳияҳои дурдасти Африқо ба амал омада метавонад. Ин кори вазнини Рӯҳи Муқаддас аст, ки моро бо муҳаббат ва қабул кардан тағйир медиҳад. Инқилоб дар дили шумо сар мешавад.

			Масеҳиро бо оина муқоиса кардан мумкин аст. Вай аз худ равшанӣ намебарорад, лекин нури Худоро пурра акс карда метавонад. Қобилияти нураксдиҳии ӯ аз сабаби раҳгум задан дар торикии рӯҳонӣ сахт паст шуда метавонад. Ин боз аз сабаби хуб нашинохтани Худо ва тасаввуроти нодуруст доштан нисбат ба худ ба амал меояд. Аммо гумроҳиҳои гуноҳолуди яқин низ вуҷуд доранд.

			Бисёрии ҷавонон ҳаёти духела аз сар мегузаронанд. Шайтон вақти ба васваса даровардани одамон мартаба ва шахсиятро ба ҳисоб намегирад. Рӯзе як дониҷӯи коллеҷи библиявӣ ба назди ман омада иқрор шуд, ки ҳар рӯзи якшанбе ба назди фоҳишаҳо меравад. Бисёрии мо ин намуд сиррҳоро пинҳон нигоҳ медорем. Мумкин баъзе гуноҳҳоро ошкор кардан душвортар аст: мо одатан ғайбат мекунем ва инро рӯпӯш карда мӯҳтоҷӣ дар дуо меномем. Мо дуоро барои рӯпӯш кардани муҳокимаи гуноҳи дигарон истифода мебарем. Мо бисёр вақт ғазаб ва ҳасади худро сафед кардан мехоҳем.

			Ҳасад дар доираи масеҳиён махсусан паҳн гаштааст. Ба қобилияти дигарон ҳасад бурдан осон аст. Касеро илтимос мекунанд, ки шаҳодат диҳад, лекин ба шумо мегӯянд, ки ҳоҷатхонаро тоза кунед. Рӯҳшиноси масеҳӣ аз Ҳиндустон ба ман навиштааст, ки 80 %-и мушкилиҳо, ки масеҳиён ба он дучор мешаванд, аз сабаби ҳасад дар дили онҳо ба амал меояд. Мумкин аст мо аз дӯст, зан (шавҳар), волидайн хафа мешавем. То он вақте ки мо нахоҳем, ки хуни Масеҳ ва муҳаббати Ӯ дилҳои моро тоза кунад, мо мубталои талхии гуноҳ, маҳкумият ва ҳасад мемонем. Озодшавӣ танҳо ба хоҳиши худи мо вобаста аст.

			Дар калисои ҳозиразамон дар бораи гуноҳ гап задан он қадар маъмул нест. Мо мавъизаҳои шифоёбии дарунӣ ва кушодашавии шахсиятро афзал медонем. Лекин дар бораи гуноҳ қариб ҳар як саҳифаи Китоби Муқаддас сухан меронад. Яке аз сабабҳои озод нашудан аз гуноҳ ин дар он аст, ки мо қуввати аз гуноҳ нафрат карданро надорем. Ба ҷои ин мо бо гуноҳ бозӣ карданро давом медиҳем. Иҷозат диҳед, ки якчанд мисол биёрам.

			Мо бо материализми худ ба қапқон ғалтидаем. Мо аз аҳамият додан ба таълимоти Исо дар бораи бойигарии моддӣ қатъиян даст мекашем. Мо намехоҳем ба хоҳиши бойшавии худ монанди ҷамъияте ки моро иҳота кардааст, иқрор шавем. Ин муҳаббат ба бойигарии моддӣ ба осонӣ нест намешавад, барои ин муҳориба лозим аст. Тозер инро ба намуди зерин баён мекунад:

			„Ягон хел шубҳа дар он нест, ки хоҳиши ҷамъ кардани бойигарии моддӣ — яке аз бадтарин одатҳо дар зиндагии одамон мебошад. Азбаски ин чиз табиӣ менамояд, ба хоҳиши бойшавӣ мо на ҳама вақт ҳамчун гуноҳ нигоҳ мекунем. Лекин оқибатҳои ин одат бароямон фоҷианок шуда метавонанд. Ин лаънати қадимиро бедард нест карда намешавад. Одами пешинаи мо мурдан ё таслим шудан намехоҳад. Ӯ бояд аз дили мо, ҳамчун алафи бегона аз замин, решакан карда шавад. Ӯро бо хун ва дард ҳамчун дандони дардманд мекананд. Вай бояд пурра аз ҷонҳои мо ронда шавад, чуноне ки Исо фурӯшандаҳоро аз ибодатгоҳ пеш кардааст“.

			Сокинони Британияи Кабир, Амрикои Шимолӣ ва Аврупои Ғарбӣ — одамони бойтарини ҷаҳонанд (ниг. ба Матто 19:16–24). Одамони камбағали ин мамлакатҳо нисбати қисми боқимондаи ҷаҳон бой ҳисоб меёбанд. Он чизҳое ки барои ин мамлакатҳо муқаррарӣ аст (масалан, оби тоза, ёрии тиббӣ), дар мамлакатҳои ҷаҳони сеюм ҳамчун як чизи пуршукӯҳ қабул карда мешавад. Ин яке аз сабабҳои он мебошад, ки миссионерони Аврупо ва Амрикои шимолӣ дар дигар қисмҳои ҷаҳон пурсамар нестанд. Ба ёд оред, ки Юҳанно чӣ гуфта буд: „Мо муҳаббатро аз он донистем, ки Ӯ ҷони Худро барои мо фидо кард. Мо ҳам бояд ҷонҳои худро барои бародарон фидо кунем. Ва агар касе ки дар ҷаҳон осудаҳол аст, бародари худро дар ҳолати мӯҳтоҷӣ дида, раҳмдилии худро аз вай дареғ медорад, — чӣ гуна муҳаббати Худо дар вай сокин аст?“ (1 Юҳанно 3:16–17). Ин хел баёнот он қадар инқилобист, ки таълимоти маркисистӣ монанди як чизи кӯҳнаи ба ҳама аён ба пушт партофта мешавад. Ман фаҳмидаам, ки коммунистон низ ба ин иқрор мешаванд. Ба ин нигоҳ накарда бисёрии хонандагон дар тумани ҷамъияти материалистӣ гаштанро давом медиҳанд. Ба фикри ман Худо имрӯзҳо кӯшиш мекунад, ки бо калисо ба воситаи китобҳои монанди „Гӯсолаи тиллоӣ“-и (The Golden Cow) Ҷон Уайт гап занад, лекин мо аксаран барои хондан ҳатто вақт ҷудо кардан намехоҳем. Инро мо худамон хуб дарк мекунем.

			Худо ба дилҳои мо нигоҳ мекунад. Шумо бисёр камбағал буда метавонед, лекин камбағалӣ шуморо аз касалии материализми моддӣ озод карда наметавонад. Мумкин ин баръакс хоҳиши бойшавии шуморо зиёд кунад. Лекин агар шумо камбағалии худро озодона қабул карда тавонед, он гоҳ вай озодии қиматбаҳои рӯҳӣ шуда метавонад. Бисёрии масеҳиён принсипи сарватҷамъкуниро қабул мекунанд, ҳол он ки ин системаи арзишҳои ҷамъияти ғарбӣ аст. Ин албатта гуноҳ аст. Мо метавонем ба конфронсҳо биравем, китобҳои масеҳӣ бихонем ва зиндагии чуқуртари рӯҳониро муҳокима кунем, лекин то он вақте ки суханҳои мо бо корҳои мо тасдиқ намешаванд, то он вақте ки мо муносибати худро нисбати сарватҷамъкунии моддӣ иваз намекунем, коммунизм таълимоти нисбат ба масеҳият серамал ба ҳисоб меравад.

			Ғайр аз ин мо ба қапқони вайроншавии ахлоқӣ ғалтидаем. Шумо метавонед волидайн, муаллимон ва ҳатто ҳамроҳеро, ки дар як хона бо шумо зиндагӣ мекунад, фиреб кунед. Шумо метавонед маҷаллаи порнографиро дар зери болишти худ руст карда, ҳар шаб онро тамошо кунед. Лекин шумо Худоро фиреб карда наметавонед. Сабаби навиштани ҳамаи ин чиз дар он аст, ки баъди маҷлис ба назди ман бисёр одамон барои ба гуноҳашон иқрор шудан меоянд.

			Билли Грэм дар бораи авлоди ҳозира мегӯяд, ки ин „авлоди пурхӯрони шаҳватпараст“ аст. Бисёрии мо тайёр ҳастем, ки барои чанд дақиқаи лаззатбахш аз қувваи Рӯҳи Муқаддас ва меваҳои рушди рӯҳӣ маҳрум гардем. Лекин агар шумо ба шарофати раҳимии Худо ҳақиқатан тоза мондан хоҳед, инро ба амал оварда метавонед. Монанди бисёр ҷавонони дигар, ман барои духтарон мезистам (аз боздид то боздид), лекин Худоро шукр, ки ба воситаи алоқаи ҷинсӣ гуноҳ накардам, барои он ки аз синни 17-солагӣ наҷот ёфта будам. Ман фикр мекунам, ки баъд аз муддати кӯтоҳ ин гуноҳро мекардам, чунки ҳамаи фикрҳоям дар ҳамин самт кор мекарданд. Исо бисёр хуб таълим медод, ки гуноҳҳои дарунӣ, ки танҳо дар шуури мо вуҷуд доранд, барои Худо ҳамчун гуноҳҳои ҷисмонӣ номумкин ҳастанд.

			Мо дар таълимоти Худо оиди алоқаи ҷинсӣ бисёр чизро иваз мекунем ё ки ба назар намегирем. Албатта ин на он соҳаест, ки барои пурра фаҳмидани нақшаи Худо ҳама вақт дар ин бора мавъиза кунем. Лекин ба ин нигоҳ накарда, ин бисёр чизи муҳим мебошад ва инро ба ҳисоб нагирифтан мумкин нест; мо бояд дар ин бора дар калисо гап занем. Ба ин мавзӯъ бисёр китобҳои хуби ба ҳама дастрас ҳастанд, мисол „Эроси ҳаромшуда“ (Eros Defiled)-и Ҷон Уайт. Асос дар он аст, ки новобаста ба надонистани шумо ин мавзӯъро аз дигарон пинҳон кардан лозим нест. Бисёр масеҳиён фикри онро доранд, ки алоқаи ҷинсӣ як чизи ифлос аст. Онҳо фикр мекунанд, ки дар бораи ин мавзӯъ ё пинҳонӣ хандидан мумкин, ё ки дар худ ин намуди хоҳишро пахш кардан лозим аст. Барои ҳамин бисёрии масеҳиён дар худ ҳар гуна камбудиҳоро дар ин соҳа ривоҷ доданд. Дар соҳаи миссионерӣ ин намуд ҳодисаҳои гунаҳкорӣ бисёр ҳастанд, ки қисман аз таълимоти нодуруст ба амал меоянд. Ман дар бораи чанд ҳодисаи ҳомосексуалӣ ва лесбиянӣ байни миссионерон медонам, ки дар ин ҷо қисми асосии гуноҳ ба калисо низ дахл дорад, чунки воизон ҷавононро дар мавзӯъҳои худидоракунӣ ва худнигоҳдорӣ таълим надоданд. Агар шумо хоҳишҳои шаҳвонии худро дар худ пахш карда, ба касе дар ин бора гуфтан нахоҳед, ба болоятон бори гаронеро бор мекунед, ки дер ё зуд шуморо ба замин мекашад. Боварӣ дорам, ки аз ин мушкилиҳо худро озод нигоҳ доштан мумкин аст. Лекин аз чӣ сабабе бисёр масеҳиён дар ин тумани нафсонӣ мегарданд. Баъди ин хел гуноҳҳо ба Масеҳ пурсамар хизмат кардан душвор аст ва мо дар як лаҳза ҳамаи кӯшишҳои пештараи бо Худо гаштанамонро барбод дода метавонем.

			Аз ҳама вақти дуруст дар ҳал намудани ин намуд саволҳо — худи ҳозир аст, алалхусус агар шумо ҷавон бошед. Рой Ҳессион, муаллифи китоби „Дар зери нишонаи Ҷолҷолто“ ба ман боре гуфта буд: „Агар шумо фикр мекунед, ки мушкилиҳо дар соҳаи шаҳват танҳо ба ҷавонон дахл доранд, ба ман иҷозат диҳед, ки якчанд рақамҳоро мисол биёрам. Аз таҷрибаи маслиҳатдиҳиям дар тамоми ҷаҳон, ман медонам, ки масъалаҳои хиёнати шаҳвонӣ ва фасоди шаҳвонӣ дар байни масеҳиёни тақрибан 40 сола, ки оила ва кӯдакон доранд, бисёртар паҳн гардидааст“. Барои ҳамин баъди издивоҷ шумо ҳоло масъалаи васвасаро пурра ҳал накардаед, баръакс, ҳамааш боз бадтар шуда метавонад. Шайтон ягон сарҳад надорад ва сарҳади никоҳ низ нозук буда метавонад ва аз таъсири шайтон пурра муҳофизат шуда наметавонад. Вай масеҳиёни никоҳшударо низ ҳамчун ҷавонон ба васваса дароварда метавонад.

			Масъалаи нафси шаҳвонӣ ё ин ки фасоди шаҳвонӣ ба воситаи никоҳ ҳал карда намешавад, балки ба воситаи худро пурра ба Рӯҳи Муқаддас итоат кунондан ҳал мешавад. Мо бояд худро ба инқилоби муҳаббати масеҳӣ ва интизоми шахсӣ, муносибат бо дигар имондорон кушоем. Дар ин вақт ҷои асосиро хоҳиши тавба кардани мо мегирад. Ман бисёр одамонро медонам, ки аз мушкилиҳои шаҳвонӣ танҳо дар вақти ба дигар масеҳиён иқрор шудан озод гаштанд. Одаме ки мо ин масъаларо ба ӯ бовар мекунем, бояд бо мо ҳамҷинс ва аз мо каме калонтар бошад. Дар вақти дуо бо дигар имондор ва иқроршавӣ дар гуноҳ Худо метавонад шуморо аз ин васваса озод намояд. Шумо ягон вақт танҳо аз ӯҳдаи ин баромада наметавонед.

			Шояд, ин ба тасаввуроти мо оиди ҳаёти масеҳӣ муқобил аст, ки мо онро аз рӯи чизи рост омада месозем, на аз рӯи Китоби Муқаддас. Мо ҳамаамон мушкилиҳои худро аз паси табассуми дурахшон пинҳон кардан мехоҳем (дар Штатҳо инро аломати Ҷон Уайт меноманд) ва чунин вонамуд мекунем, ки ҳамааш аъло аст. „Корҳои ту имрӯз чӣ хеланд?“ — „О, раҳмат, аъло“. Ин хел муносибат мағрурӣ аст. Дар нома ба Ғалотиён мо фармони Павлусро мехонем: „Борҳои якдигарро бардоред, ва ба ҳамин тариқ шариати Масеҳро иҷро хоҳед кард“ (Ғалотиён 6:2). Ин барои дар рӯҳ афзудан бисёр мавқеи дуруст аст. Ман кайҳо муассисаи „Ваъда ба ҷаҳон“-ро тарк мекардам, агар дар назди ман масеҳиёне намебуданд, ки бо ман ҳамаи душвориҳоро ҳамроҳ аз сар гузаониданд. Ин хел муносибат ба ғалаба кардани мо ёрӣ дод. Якҷоя дуо гуфтанро ёд гиред. Якдигарро дастгирӣ ва ба якдигар ғамхорӣ кунед. Ин принсипи асосӣ аст, на танҳо маслиҳати хуб. Ин принсип на танҳо ба масъалаҳои шаҳват дахл дорад. Мо қисми бадани Масеҳ ҳастем ва дар якҷоягӣ бо дигар имондорон пурмаҳсултарем. Агар дар назди шумо одаме нест, ки ҳамроҳаш ҳама вақт якҷоя дуо гӯед ва душвориҳои худро ба ӯ бигӯед, кӯшиш кунед, ки ин хел одамро ёбед. Ин дар роҳи афзудани рӯҳӣ ёрии калон аст.

			Худо моро ҳақиқатан аз торикии вайроншавии ахлоқӣ бароварда метавонад. Агар шумо ғалтида бошед, ӯ ба хестани шумо ёрӣ медиҳад. Як чизи аҷоибро дар хотир доред: ба воситаи муҳаббат ва файзи дар Масеҳ ба мо атошуда шумо метавонед бахшида шавед ва роҳи худро аз нав сар кунед. Аз эҳтимол дур аст, ки шумо дар муҳориба иштирок карда ярадор намешавед. Вақте ки шумо ҷароҳатҳои одамонро аз сабаби гуноҳи онҳо мебинед, онҳоро маҳкум накунед, балки ба он қисмҳои ҳаёти худ нигаред, ки дар онҳо пайи ҷароҳатҳо аз мубориза бо гуноҳ мондаанд.

			Халосӣ аз вайроншавии ахлоқӣ тез намегузарад ва барои баромадан аз зинаи хурде сӯи болиғии рӯҳӣ мумкин аст 5, 15 ё 20 соли ҳаёти шумо лозим ояд. Солҳои дароз метавонанд гузаранд, ки ту дар тӯли онҳо Худоро барои одил шуданат илтиҷо мекунӣ, ё ин ки худро рӯҳан мурда меҳисобӣ. Дуо гӯед, ки дар шумо хоҳиши самимии афзоишёбии рӯҳии масеҳӣ пайдо шавад! Шумо ошкор мекунед, ки то шумо ба он соҳаҳои ҳаётатон, ки шайтон идора мекунад, иқрор нашавед, онҳоро ба сӯи салиб овардан бисёр душвор мегардад. Шумо бояд мардонавор ба гуноҳҳои худ иқрор шавед, чунки тавба аҳамияти калонеро дорад. Тавбаи умумӣ осон аст, лекин дар ягон намуди муайяни гуноҳ иқрор шудан душвор мебошад. Лекин ман дар мисоли худам медонам, ки Худо моро аз торикии вайроншавии ахлоқӣ озод карда метавонад. Ғайр аз ин, ман боз медонам, ки бе озодие ки Ӯ пешниҳод мекунад, ҳеҷ умеде барои ғолибият ва дар рӯҳафзудан боқӣ намемонад.

			Мушкилиҳо дар соҳаи эҳсосот дар натиҷаи гуноҳ пайдо мешаванд. Шумо бо гуноҳ дар ҳар намуд бозӣ карда, дар фикрҳо тоза монда наметавонед. Ин махсусан ба онҳое дахл дорад, ки дар хонаҳои инҷилӣ тарбия ёфта буданд ва тамоми ҳаёташонро дар доираи масеҳиён гузаронидаанд. Чунки гуноҳ дар соҳаи эҳсосот зарари калон расонида, ҳиссиёти айбдорӣ ва муқобилатро пайдо мекунад. Мумкин дар оила ё калисои шумо талаботи сахте ҳастанд, ки шумо онҳоро ҳамчун аломати фарисиён ҳисобида, қабул намекунед. Шумо он қадар бо оятҳои Китоби Муқаддас пур шудаед, ки ҳатто иштирок дар ибодат ба шумо дилбеҳузурӣ ба амал меоварад. Эҳтимол шумо аз дин монда шудаед, ки он ба фикри шумо, аз автомобилҳои қиматбаҳо, либоси тоза ва қонунпарастӣ иборат аст. (Албатта имони одам бо дарозии мӯй ё тарзи либоспӯшӣ алоқае надорад. Дар яке аз маҷлисҳои Билли Грэм дар Миннеаполис ду ҷавони дарозмӯй ба худ ҷой мекофтанд. Онҳо кӯшиши ба қатори аввал нишастанро карданд, аммо аз тарафи масеҳиёни кӯҳнапараст пеш карда шуданд. Билли Грэм, ки ин саҳнаро мушоҳида мекард, гуфт: „Ман ин бегоҳ то он вақте мавъиза намекунам, ки ин ду ҷавоне ки монанди Исои Масеҳ ҳастанд, баргашта дар ҷойҳои худ намешинанд“.) Лекин агар шумо ҳатто дар байни масеҳиёни костюмҳои қимат пӯшида ва кӯҳнапараст калон шуда бошед ва баъд аз сабаби ин аз Худо дур шуда бошед, шумо метавонед аз мушкилиҳои соҳаи эҳсосот шифо ёбед.

			Дар тӯли солҳои дароз зани ман ба як қатор бемориҳо мубтало буд: дарди миён, мигрен (дарди сард), касалии дил, ки аз сабаби асабӣ шудани ӯ пайдо шуда буданд. Падари ӯ дар ҷанг мурда буд, падари ӯгаяш бошад бо вай муомилаи хуб надошт. Ӯ аз муҳаббати падар маҳрум буд. Вақте ки мо вохӯрдем ва никоҳ кардем, ӯ ҳоло ҳам аз норасоии муҳаббат ва дарди хотираҳо азоб мекашид. Боре ӯ ба китобе дучор шуд ва он ба ӯ ёрӣ дод, ки бифаҳмад, ки раҳимии Масеҳ мушкилиҳои ӯро ҳам дар бар мегирад. Масеҳ ҳама чизро шифо дода метавонад. Дарк кардани ин ӯро ба шифои ҳақиқӣ оварда расонд ва дар он ҷое ки дору ва духтурони асаб ҳеҷ кор карда натавонистанд, Худо ғалаба кард. Ин бо одамон тез-тез шуда меистад. Худо моро то дарк кардани он оварда мерасонад, ки ҳузури Ӯ дар зиндагии мо басанда аст, Ӯ метавонад ҳамаи мушкилиҳои моро ҳал кунад. Имони мо аз рӯи принсипҳои зерин бояд сохта нашавад: Исо + кор (ё шавҳар), Исо + терапияи асаб, Исо + ғайра. Не, фақат худи Исо. Зани ман ин ҳақиқатро дарк кард ва ба зону истода ҳаёташро ба Худо супорид. Ӯ гуфт: „Исо, ман ба Ту имон ва боварӣ дорам“. Ӯ хоб рафт ва саҳарӣ, вақте ки хест, аз дард озод шуда буд. Баъзан ӯ чизҳои гузаштаро ба ёд меорад, лекин бо ҳамаи ин медонад, ки шифои пурра ёфта метавонад.

			Ин танҳо як мисоли он мебошад, ки чӣ хел қудрати Исои Масеҳ ба зиндагии одамон ворид шуда, то чуқуриҳои ҷони одам таъсир мерасонад. Ба ин намуди шифоёбӣ рӯякӣ нигоҳ накунед. Духтурон дар Англия тахмин карданд, ки 50 %-и бемороне ки ба қабули онҳо меоянд, аз касалиҳое шикоят мекунанд, ки сабаби онҳо дар тарзи фикрронии онҳо ниҳон аст. Ба ин мавзӯъ бисёр китобҳо навишта шудаанд, лекин ман ба шумо хондани китоби „Шифоёбии эҳсосоти шикаста“ (Healing for Dаmaged Emotions) маслиҳат медиҳам, ки онро Дейвид А. Симандс навиштааст. Исо одамро аз ҳамаи мушкилиҳо озод мекунад. Чӣ хеле ки гуноҳ ба ҳар қисми ҳаёти мо таъсир расонда метавонад, марг ва муҳаббати Масеҳ низ дар ҳар соҳа таъсир расонда метавонанд. Ӯ моро аз норозигӣ ва рашк, худписандӣ ва бисёр дигар мушкилиҳои эҳсосотӣ шифо дода метавонад. Агар Масеҳ дар назди мо бошад, мо метавонем бо сари баланд аз он фахр кунем, ки тағйироти зиёдеро дар худ мебинем. На барои он ки мо бо худ фахр мекунем, балки барои он ки ба ӯ монандтар шудем. Новобаста ба он ки гумроҳӣ дар торикии рӯҳонӣ чӣ намудро мегирад, мо аз ин озод шуда метавонем.

			Мо бисёр вақт дар бораи баракати 5 сол пеш гирифтаамон сухан меронем. Лекин дар бораи баракати ин саҳар гирифтаатон чӣ фикр мекунед? Агар шумо худро ҳар рӯз ба Исо бикшоед, Ӯ шуморо аз рӯҳ пур мекунад ва шумо метавонед ҳар рӯз бо Ӯ мушоракат дошта бошед. Шумо ба тавба кардан ва мубориза бо гуноҳ тайёр мешавед. Вақте ки файзи Худо ва бахшиши гуноҳҳо бо шумост, шуморо ҳеҷ чиз нигоҳ дошта наметавонад.

		

	
		
			3. Чӣ хел ба Худо мева овардан мумкин аст

			Мо баъзе сабабҳоеро дида баромадем, ки моро аз пешравӣ дар роҳи рӯҳонӣ нигоҳ медоранд ва ба аскарони армияи Исои Масеҳ шуданамон халал мерасонанд. Вақте ки мо қадамҳои аввалинро дар роҳи худсупории пурра ба Худо мемонем, гуноҳ метавонад ба мо зарбаи сахте бизанад, барои он ки мо дар бораи худ ва Худо тасаввуроти нодуруст дошта метавонем. Моро мушкилиҳои пештара, фишорҳо ва арзишҳои қалбакии дунёи моро иҳотакунанда нигоҳ дошта метавонанд. Ман нақлро давом медиҳам, агар тавонам тахмин кунам, ки дар ин марҳила шумо ҳамаи мушкилиҳоро дарк карда, тайёред ба пеш ҳаракат бикунед. Шумо фикр мекунед, ки Худо ба шумо далерӣ ва фурӯтанӣ медиҳад ва ташвиш мекашед, ки чуноне ки дар масал дар бораи кишткунанда гуфта шудааст, 30, 60 ё 100 баробар мева оварда наметавонед (Дар зери суханҳои „мева овардан“ ман овардани одамонро сӯи Масеҳ дар назар дорам).

			Ман мехохам, ки шумо дар ин марҳила биистед ва шаш боби аввали Китоби Аъмоли Ҳаввориёни муқаддасро бихонед. Илтимос, инро пеш аз сар кардани хондани ин китоб бикунед.

			Таассуроти шумо дар вақти хондани ин шаш боб чӣ хел будаанд? Мумкин шуморо нақл оиди аьмоли Худо дар Ерусалим дар замони калисои аввалин ба ҳайрат овард. Шумо ҳис кардед, ки дар он вақт зиндагӣ кардан ва дидани Худо ва таьсири бузурги Ӯ чӣ дараҷа хуб буд.

			Лекин ман шуморо бовар мекунам, ки чунин чизҳо имрӯзҳо ҳам ба амал омада матавонанд. Агар шумо дар Англия, мамлакатҳои Аврупо ё ин ки Штатҳои Муттаҳида зиндагӣ кунед, ба чунин хулоса омада метавонед, ки Рӯҳи Муқаддас дар кори паҳнкунии Хушхабар ҳоло на он қадар фаьол кор мекунад. Ба шумо чунин менамояд, ки вазьияти ҳозиразамон ба вазьияти давраи калисои якум монанд нест. Лекин дар дигар мамлакатҳои ҷаҳон назар ба он чи дар Китоби Аъмол навишта шудааст, ҳодисаҳои бузургтар рӯй медиҳанд. Соли 1978 дар Африқо, аз рӯи хабари Расонаи Ахборотии Луизианаи ҷамьияти инҷилии ҷаҳон (июни соли 1979), 6 052 800 нафар навимонони масеҳӣ ба калисо ҳамроҳ шудаанд. Афзоиши имондорон дар Америкаи Лотинӣ ва Осиё ҳам тааҷҷубовар аст. Меваҳои ҳозиразамон ҳатто аз меваҳои калисои якум зиёдтаранд!

			Албатта, Худо дар ҳама замонҳо дар рӯи замин фақат як принсипро истифода намебарад. Баъзе маҳалҳоро ба категорияи „душвор“ дохил кардан мумкин аст. Барои бисёр масеҳиён ин ҷойҳо ҷалбкунандаанд, чунки дар он ҷо бедорӣ ба амал меояд. Мамлакатҳои араб ва мусулмонӣ бисъёр вақт аз эътибор дуртаранд, чунки хизмат дар он ҷо душвортар мебошад. Лекин Худо намехохад, ки мо қисмҳои душвори заминро партофта бигзарем, не Ӯ ба мо фармудааст, ки дар ҷаҳон Инҷилро паҳн кунем. Ин маънои онро дорад, ки мева овардан он қадар тез ба амал намеояд, чӣ тавре ки мо меҳоҳем, лекин агар мо ҳамчун аскарони Исои Масеҳ зиндагӣ кунем, бо ёрии Ӯ албатта мева меорем. Мо бояд чунин зиндагӣ кунем, ки Худо ҳаёти моро барои кори Худ истифода бурда тавонад.

			Агар шумо ба хизмати ҳаввориён нигоҳ кунед, мебинед, ки он бо имони далерона фарқ мекунад. Онҳоро бо ҷазои ҷисмонӣ нигоҳ доштан мумкин набуд, ба онҳо фарқ надошт, ки дигарон ба онҳо чӣ хел муносибат мекунанд. Ҳақиқат дар дили онҳо он қадар медурахшид, ки дигар чизе барои онҳо аҳамияте надошт.

			Ман имон дорам, ки Худо имрӯз занон ва мардонро бо имони далерона ҷустуҷӯ мекунад. Ба Ӯ онҳое лозиманд, ки тайёранд барои хизмат ҳама чизро қурбон кунанд ва дар худ имонеро баранд, ки одамонро дар лаҳзаҳои душвортарин ва афсурдаҳолӣ наҷот диҳад. Ба Худо одамоне лозиманд, ки аз паси баландкунии таҷрибаи касбии худ ё таъсир расонидан ба шуури одамон намераванд ва коғазбоз нестанд. Чунки бо ин роҳ хоҳиши самимии ба назди Худо овардани ҷонҳоро гум кардан мумкин аст. Новобаста ба он ки хизмати шумо чӣ шакл дорад, шумо дар ҳолати хатарнок ҳастед, агар хоҳиши сахт ба наҷот овардани ҷонҳоро надошта бошед. Меҳнати шумо ба Худованд арзише надорад, агар шумо пур аз оташ набошед. Агар шумо кори муҳимеро як тараф монда, ба дигарон дар бораи бахшиши гуноҳҳо ва муҳаббати Исои Масеҳ гуфта наметавонед, ин маънои онро дорад, ки шумо банд ҳастед. Бисёр банд будан — гуноҳ аст. Агар шумо вақт ва қувват надоред, ки ба беморхонаи маҳаллӣ ташриф биёред ва дар он ҷо ёрии аз дастатон меомадагиро пешниҳод кунед ё ин ки бо ҳамсояатон сӯҳбат кунед, шумо аз лозимӣ зиёд банд ҳастед.

			Якум аломати „бандшавӣ“ — ин кӯшиши аз дуо даст кашидан аст. Маҷлиси дуо бисёр вақт ба ҷое табдил меёбад, ки дар он саволҳои нофаҳморо муҳокима мекунанд ва бо дӯстон сӯҳбат мекунанд, аз ин сабаб ба тезӣ шумо қувваи рӯҳониро гум мекунед. Бе дуо хоҳиши хизмат кардан нест мешавад ва шумо корҳоро бо қувваи худ мекунед. Дуо нафаси масеҳӣ аст. Бе вай ӯ ҳаёти рӯҳонӣ ба сар бурда наметавонад.

			Ҳаввориён ин хатарро хуб дарк мекарданд. Онҳо хуб мефаҳмиданд, ки аз роҳи мавъизаи Инҷил дур шуда, худро ба идоракунии ҷамъияти масеҳӣ машғул кардан бисёр осон аст. Онҳо инчунин мефаҳмиданд, ки соҳаи асосии хизмати онҳо — „дуо ва хизмати мавъиза“ буд (Аъмол 6:1–7). Чӣ адад сарварони масеҳӣ вақти худро имрӯзҳо бо пур кардани ким-кадом ҳуҷҷатҳо ва ҳал кардани саволҳои маъмурӣ сарф мекунанд, ба ҷои он ки таълим диҳанд, насиҳат диҳанд ва сардорӣ кунанд? Зиндагии одаме ки ҳама вақт банд аст, бисёр бемева мешавад. Дар имон далер будан маънои сабукфикр буданро надорад. Баръакс, дуруст дарк кардани мақсади ҳаёти худ — овардани ҷонҳо сӯи Исои Масеҳ — моро ба хизматгорони ҳаёти худро дуруст ташкил кардаи Худо табдил медиҳад. Худфиребӣ накунед ва ба фиреб кардани дигарон кӯшиш накунед, вақте ки симои одами бо кори Худо бандро офаридан мехоҳед.

			Ман ҳоло монанди пеш нотарс нестам, ки бо ҳар як одам дар ҳар як ҷо гап занам. Мумкин ман пурҳикматтар шудам ва одамонро ба хиҷолат овардан намехоҳам. Лекин баъзан фикр мекунам, ки магар ба ман хатари масеҳии эҳтиёткор будан таҳдид намекунад? Ва он вақте ки лозим меояд, магар ман нотарсона рафтор карда метавонам? Дар вақти ҳамроҳи Артур Блессит парвоз карданам ман мисли ӯ бо додани китобчаҳои масеҳӣ машғул набудам, ҳол он ки ҳамроҳам тамоми роҳ бо он банд буд. Ӯ, албатта, дар самолёт ба дили ҳама зад, аммо маҳз ҳамин аскари нотарс адади зиёди ҷонҳоро сӯи Ҳудо овард. Нотарсӣ ва имони ӯ ба тасаввуроти ман дар бораи калисои аввалин, ки дар Китоби Аъмол ифода ёфтааст, монандӣ дошт.

			Ман башоратдиҳандагони додзананда ва бетарбияро тарафдорӣ намекунам. Онҳо танҳо таъсири бад расонда метавонанд, на ин ки меваи рӯҳӣ. Ғайр аз ин, ман ба шумо маслиҳат намедиҳам, ки дар шаҳодатдиҳӣ далер бошед, агар дониши Каломи Худо дар шумо комил набошад. Ман шуморо даъват намекунам, ки энергияи ҷисми худро бо қувват ва қудрати Рӯҳи Муқаддас омехта бикунед. Шумо бояд донед, ки хондани Калом барои шумо ҳамчун худсафедкунӣ барои иҷро накардани фармоиши Худо намебошад. Шумо бояд ҳақиқатан ҳамаи истеъдод ва қобилияти худро дар мавъиза кардани Инҷил ба ҷаҳони пур аз гуноҳ сарф кунед. Агар ин барои шумо бисёр душвор бошад ҳам, дар ёд нигоҳ доред, ки Худо ҳатто хатоҳои моро низ истифода бурда метавонад. Таърихи калисои масеҳӣ аз мисолҳои он ки чӣ хел Худо амалҳои беақлонаро барои наҷоти одамон истифода бурда буд, пур аст.

			Бе далерии Рӯҳи Муқаддас ба дунё Инҷилро паҳн кардан мумкин нест. Мо ба ҳар як одами бо мо вохӯрда китобчаи масеҳӣ ё Китоби Муқаддасро дода метавонем. Лекин то он вақте ки мо шахсан дар мавъизаи Калом иштирок намекунем, мо ҷонҳои наҷотёфтаро бисёр кам мебинем. Ягон чиз қуввати Рӯҳи Муқаддасро, ки ба воситаи мардон ва занони худашонро ба Ӯ супорида кор мекунад, иваз карда наметавонад. Ин қувват ба мо далерӣ мебахшад. На садои холӣ, балки далерии дарунӣ барои суханронӣ ва зиракӣ барои донистани он ки кай гап задан даркор аст.

			Ҳамдардӣ — қисми асосии ин далерӣ аст. Агар шумо китобча паҳн мекунед ва ба дигарон дар бораи ба Худо имон доштанатон танҳо аз боиси он нақл мекунед, ки ба дурустии амалҳои худ боварӣ доред, эҳтиёт шавед, зеро мавъизаи инҷили шумо ба як чизи маҷбурӣ монанди растание ки дар гармхона мерӯяд, табдил ёфта истодааст. Агар маҳз ҳамин чиз дар ҳаёти шумо ҷой дорад. шумо бояд сари худро дар назди Худо хам карда, дар фурӯтанӣ ва дуо пурсед, ки ба шумо ҳисси дилсӯзӣ диҳад, ки шумо ба он мӯҳтоҷ ҳастед. Агар башоратдиҳии шумо намуди механикиро гирифта бошад ва дар шумо хоҳиши табиии овардани дигарон ба сӯи Худо набошад, он гоҳ баён кардан мумкин аст, ки шумо ба ғалтиши рӯҳонӣ наздик ҳастед. Мо амалҳои худро бо ёрии сарчашмаҳои дарунӣ сар мекунем, ки ин ин хел хизмат мева оварда наметавонад. Ҳеҷ каси мо дар ҳақиқат беимонро ба масеҳӣ табдил дода наметавонем, танҳо Худои Пурқудрат медонад, ки чӣ хел амали миссионерро бо баракати Худ якҷоя карда, бо ин амал одамро ба тавба биёрад. Павлус инро чунин баён мекард: „Ман кишт кардам, Аполлӯс об дод, лекин Худо сабзонид“ (1 Қӯринтиён 3:6).

			Ғайр аз ғамхорӣ мо дар интизом мӯҳтоҷӣ дорем. Дар оянда ман бисёртар дар бораи тарбияи рӯҳонӣ сухан меронам, лекин ҳозир ба ман иҷозат диҳед суханҳои Исоро ба ёд оварам, ки гуфтааст: „Агар Маро дӯст доред, аҳкоми Маро риоя хоҳед кард“. Интизом ҷазои Худо нест, барои он ки масеҳият дини файз аст, на қонун. Лекин интизом механизми рӯҳонӣ буда, ёрӣ медиҳад, ки мо то охир биравем. Биёед мисолеро бо мактубҳо дида мебароем. Мумкин шумо бо одаме алоқа барқарор намудед, ки ба масеҳият шавқманд аст. Мактубе ки шумо бояд мефиристодед, ӯро ба қадами охирини наҷот оварда мерасонд, лекин ба шумо аён мешавад, ки суроғаро гум кардед. Ин хел чизҳои хурд дар асл бисёр муҳиманд. Китобчаҳои хурди масеҳӣ албатта самараи маҳдуд доранд, лекин ба онҳо низ беаҳамият нигоҳ кардан мумкин нест. Ҳама вақт ба ҳар эҳтимол чанде аз ин китобчаҳоро дар мошини худ нигоҳ доред, барои он ки имконияти ба ягон каси мӯҳтоҷ додани онро дошта бошед. Дар интихоби ин хел китобчаҳо эҳтиёт шавед. Фақат онҳоеро интихоб кунед, ки маънои чуқур доранд ва ҷалбкунанда мебошанд. Мағозаи китобфурӯшии масеҳӣ шуморо бо китобҳои хуб таъмин карда метавонад ё ин ки суроғаи муассисаеро медиҳад, ки инро карда метавонад. Китоби ман „Шаҳодатдиҳӣ ба воситаи адабиёт“ ба шумо дар ин савол ёрӣ расонда метавонад. Агар паҳнкунии адабиёт ба шумо он қадар аҳамиятнок наменамояд, ба худ саволе бидиҳед: „Чӣ мешуд, агар он одаме ки маро ба назди Худо овард, хоҳиши бо ман сӯҳбат карданро беаҳамият ҳисоб мекард?“

			Ман мехоҳам, ки шумо дар паҳнкунии адабиёти масеҳӣ низ бовафо бошед ва ба ин мавзӯъ мисолеро ба шумо меорам. Ин одам хизмати худро мебурд, хона ба хона китобчаҳои масеҳӣ паҳн мекард. Дар пеши даре ӯ муддати дарозе истода тақ-тақ кард, танҳо баъди муддате дар кушода шуд. Китобчаро гирифта хӯҷаини хона тез дарро пӯшид. Ва дафъаи дигар вақте ки масеҳӣ дарро кӯфт, хӯҷаини хона баромада ӯро ба даромадан таклиф кард. Вай ӯро ба боми хона бурда табуретка ва ресмони ғафсеро нишон дод. Он рӯзе ки ҷавони масеҳӣ дарро кӯфт, ин мард худкушӣ кардан мехост. Ин китобчаро хонда ӯ ба зону истода Худовандро ҳамчун Наҷоткори худ қабул кард.

			Пурмева будан — қисми ба ҳаёти масеҳӣ иловашаванда нест, ки онро интихоб кардан ё рад кардан мумкин аст. Биёед фарз мекунем, ки дар яке аз деҳаҳои Ҳиндустон, Фаронса ё ин ки Туркия одаме дар бораи он донист, ки шумо оби ҳаёт доред. Чӣ фикр мекунед, ӯ ба шумо чӣ хела мактуб менавишт? „Масеҳии азиз! Ман мефаҳмам, ки одамони зиёд ба шумо муроҷиат карда вақти қиматбаҳои шуморо мегиранд. Ман инчунин мефаҳмам, ки мӯҳтоҷиҳои шумо аз они мо муҳимтаранд, барои ҳамин шуморо беҳуда ташвиш додан намехоҳам. Лекин агар шумо имконият пайдо кунед, ё ки аз назди деҳаи мо бигзаред, илтимос ба мо ҳам сирри ҳаёти абадиро бикшоед. Ман ва ҳамдеҳагонам аз шумо бисёр миннатдор мешудем. Лекин баҳри мо хоб, хӯрок ё вақти худро қурбонӣ накунед…“ Не! Албатта ба фикри ман ӯ дарҳол телеграмма мефиристод: „ТЕЗ БИЁЕД. МО БА ЁРИИ ШУМО МӮҲТОҶИИ БЕИНТИҲО ДОРЕМ. МО ДАР РОҲИ ДӮЗАХЕМ ВА ШУМО ЯГОНА УМЕДИ МО ҲАСТЕД“.

			Масеҳ имконияти пурмева кардани ҳаёти моро дорад, агар мо тайёр бошем, ки тамоми ҳаётамонро ба Ӯ супорем. Чӣ қадаре ки мо худамонро зиёдтар диҳем, ҳамон қадар Ӯ ба мо зиёдтар медиҳад. Мумкин шумо мефаҳмед, ки садҳо китобҳоро ба ин мавзӯъ хонда, ҳаёти худро ба Масеҳ ҳеҷ гоҳ насупоридан мумкин аст. Мо бояд бемуваффақиятӣ, хафагӣ, рашк, нафс ва нафрати худро пурра рад кунем. Мо бояд назарамонро аз табиати пургуноҳамон гирифта ба сӯи ҷалол ва пуррагии Масеҳ нигоҳ кунем. Инро иҷро намуда мо бисёр тез мефаҳмем, ки ҳаёт бо Ӯ бойтар ва лаззатбахштар аст, нисбат ба он ки мо бо қуввати худамон сохтанӣ будем. Ин ҳаёт на танҳо дар замони ҳозира аҷоиб ва зебост, балки дар оянда ҳам чунин хоҳад буд. Масеҳ моро на ҳамчун гунаҳкорон қабул мекунад, балки ҳамчун коркунони Хушхабарро паҳнкунанда. Мо тухмӣ ҳастем, ки ба замин ғалтида мурданаш лозим, ва вақте ки ин ба амал меояд, тухми 30, 60, 100 маротиба мева меорад.

		

	
		
			Қисми 2 Принсипҳои библиявии шогирдӣ ва ғалаба

			4. Муҳаббат чизест, ки масеҳиро аз дигарон фарқ мекунонад

			Мо баъзе ҷиҳатҳоеро дида баромадем, ки Масеҳ ба шогирдони Худ пешниҳод кард ва монеаҳоеро дида баромадем, ки дар кори миссионерӣ метавонанд ба мо вохӯранд. Дар ин боб ман дар бораи баъзе ҷиҳатҳои ҳаёти масеҳӣ сухан меронам, ки мо дар роҳи рӯҳонии худ барои шайтонро мағлуб кардан истифода мебарем.

			Аз рӯи маълумотҳои зиёд сабаби асосии пеш нарафтани кори бисёр муассисаҳои миссионерӣ, ҳамчунин „Ваъда ба ҷаҳон“, вайрон шудани муносибатҳои байни аъзоёни гурӯҳ мебошад. Ман фикр мекунам, ки шумо ҳам аз таҷрибаи худ инро хуб медонед, барои он ки дар калисои шумо низ чунин рӯй медиҳад. Хизматгор ё шубон — нишони асосӣ барои маҳкум ва ғайбат кардан мебошанд.

			Боз аҷоибаш он аст, ки агарчи имондорон ба мавъиза оиди мавзӯи муҳаббат мӯҳтоҷии калон доранд, мо дар ин мавзӯъ мавъизаро кам мешунавем. Дар Аҳди Ҷадид ба ин мавзӯъ бобҳои пурра бахшида шудаанд ва аз фармоишҳои Исо нисбати шогирдон мебинем, ки ҳамаи амалҳо бояд аз рӯи муҳаббат ба ҷо оварда шаванд. Дар ҷои якум бо муҳаббат нисбати Худо, баъд нисбати наздики худ. Биёед яке аз фармоишҳои Исоро хонем: „Ба шумо ҳукми тозае медиҳам, ки якдигарро дӯст доред; чунон ки Ман шуморо дӯст доштам, шумо низ якдигарро дӯст доред. Аз рӯи ҳамин ҳама хоҳанд донист, ки шогирдони Ман ҳастед, агар якдигарро дӯст доред“ (Юҳанно 13:34–35).

			Баъд боз мехонем: „Чунон ки Падар Маро дӯст доштааст, Ман низ шуморо дӯст доштаам; дар муҳаббати Ман бимонед“ (Юҳанно 15:9); Чӣ хел ҳақиқатан таъсирбахш!

			Маҳз барои ҳамин ки Худо моро чуноне ки ҳастем дӯст медорад, мо қобилияти дӯст доштани дигар имондоронро дорем. Якдигарро дӯст дошта мо нишон медиҳем, ки шогирди Исо ҳастем. Якдигарро дӯст дошта мо муҳаббати Худоро нисбати мо акс медиҳем. (Ин мавзӯи асосии ғайбат дар калисоҳои масеҳӣ аст. Ҷаҳон бисёр вақт ин мухаббатро байни масеҳиён надида, дар бораи муҳаббати Масеҳ тасаввур карда наметавонад.)

			Муҳаббат чизест, ки масеҳиро аз дигарон фарқ мекунонад.

			Лекин агар мо фикр мекунем, ки муҳаббат худ бо худ дар зиндагии мо пайдо мешавад, саҳв мекунем. Нисбати муҳаббат ду назарияи ба якдигар муқобил вуҷуд доранд. Якум фикри он ки муҳаббат натиҷаи меҳнати пуршиддат аз болои худ ва тарбияи рӯҳӣ аст, дигар (байни масеҳиён паҳн гардидааст) баён мекунад, ки муҳаббат натиҷаи қабул кардани Рӯҳи Муқаддас ба ҳаёти худ аст. Лекин на инаш ва на дигараш то охир дуруст аст. Дар вақти кӯшиши ба Масеҳ монанд шудан мо бояд донем ки „давраҳои хушкӣ“ ҳам мешаванд, ки ба мо муҳаббат нисбати Худо ва масеҳиён дигар намерасад. Мо бояд боз донем, ки муҳаббат худ ба худ намеояд, мо бояд муддати дароз бо кӯшиши зиёд қобилияти дӯст доштанро да худ инкишоф диҳем. Он мавридҳое ки ба мо муҳаббат намерасад, бисёр қиматанд, зеро ёрӣ медиҳанд, то дарк кунем, ки муҳаббати масеҳӣ — чизи зиёдтар аз эҳсосоти оддӣ аст. Дар бораи мавҷи аввали муҳаббат ва фаъолият, ки имондори навро ба худ ҷалб мекунад, Г.А. Хоҷес дар китоби худ „Муҳорибаи ноаён“ (The Unseen Warfare) баён намудааст.

			„Кӯшиш — чизи асосиест, ки ба имондорони нав мансуб аст. Хунукшавии саъю кӯшиши аввала аз гузаштани мо ба зинаи дигари афзоиши рӯҳӣ шаҳодат медиҳад. Кӯшиши истодан дар мавқеи аввал ва ё бо ҳар хел роҳ ин ҳолатро бозгардондан оиди рад кардани ҳаракат ба пеш шаҳодат медиҳад. Аз калоншавӣ дар рӯҳ даст мекашем. Бовафоӣ ба Худо ва бо Ӯ мондан, дар он лаҳзае ки ҳиссиёти мо ба мо фармоиши муқобил медиҳанд, дар бораи он мегӯянд, ки мо навимон не, балки пайравони ҳақиқии Исо ҳастем. Вақте ки мо дандонҳоямонро ба якдигар зич часпонда, аз паси Ӯ меравем, ҷони мо аз худписандӣ ва хоҳиши ҷалол додани худ озод мешавад. Моро муҳаббати Худо пур мекунад, ки аз муҳаббати одамӣ ба куллӣ фарқ мекунад“.

			Ман дар бораи ин фикри зиёд кардаам. Албатта, муҳаббати аввалине ки дили навимонро пур мекунад, меваи кори Рӯҳи Муқаддас аст ва ин ӯро барои бурдани хизмати Хушхабари Инҷил рӯҳбаланд мекунад. Лекин лозим нест, ки мо аз сабаби гум шудани муҳаббати аввала гиря кунем, агар мо баъди бист соли имон овардан ҳиссиётеро, ки баъди тавба кардан доштаем, ҳис накунем. Имрӯз мо бояд худро рад кунем ва салиби худро гирифта аз паси Масеҳ биравем ва аниқ дарк кунем, ки ба Ӯ тааллуқ дорем ва ҳамчун шоха дар Токи ангур сокинем. Агар мо дар токи ангур сокин бошем, мева мебиёрем (дар ин ҷо мо метавонем ҳиссиётҳои чуқур дошта бошем ё ин ки ҳеҷ чиз ҳис накунем). Ҳиссиёт барои муайянкунии дараҷаи пурмевагии мо аҳамияти калон надорад. Дар боби пештара мо ҷиҳатҳои асосии ба Худо мева оварданро дида баромадем, лекин боз чизи дигар ҳам ҳаст. Шарти асосии калоншавӣ дар рӯҳ — муҳаббат аст. Шумо муҳаббатро аз зуҳурот ҷудо карда наметавонед. Агар шумо дӯст медоред инро дигарон албатта бояд пай баранд. Агар шумо дар Токи ангур сокин бошед, албатта ба Худо мева меоред. Мева бошад аз муҳаббат ҷудонашаванда аст. Ин ду ҷиҳат байни худ алоқаи ҷудонашаванда доранд.

			Ба ягон таълимоти ҳозиразамон роҳ надиҳед, ки шуморо аз роҳи дуруст бизанад. Он мегӯяд: агар ҳис кунед, ки ҳақ ҳастед, пас ҳамин тавр аст. Чунин тасаввурот ба воситаи филмҳо, китоб ё сурудҳо тарғиб карда мешавад. Дар ҳама сужетҳои ҳозиразамон принсипи асосиро дидан мумкин аст, то он вақте ки ҳиссиёт давом дорад, ҳамааш хуб аст. Лекин он вақте ки ҳиссиёт мемурад, худро ба даст гирифта, роҳро ба сӯи пеш давом додан лозим аст. Имони масеҳӣ, албатта хурсандии калон, муҳаббат ва ҳисси қаноатмандӣ мебиёрад. Лекин ҳамааш ба тартиби чаппа ба амал меояд: чизи дурустро бикунед ва ҳиссиёт аз паси қарори шумо меояд.

			Масъалаи дигар ҳаст, ки мо бояд дар ёд дошта бошем. Бисёрии масеҳиён дар донистани роҳи ҳақиқӣ он қадар боварӣ доранд, ки ҳамаро бо қонуни нав идора кардан мехоҳанд. Онҳо ба атрофиён намуди муайяни рафторро маҷбуран бор кардан мехоҳанд. Маҷбуран боркунӣ ва муҳаббат аксаран ба якдигар рост намеоянд. Тозер дар ин бора чунин менависад.

			„Барои аланга доштани рӯҳониро аз оташинии динӣ фарқ кардан эҳтиёткории зиёд ва хуб донистани шахсияти худ лозим аст. Амалҳои зери рӯҳи оташинии динӣ ба амал меомада оқибатҳои вайронкунанда доранд ва ба ҷонҳои одамӣ таъсири бад мерасонанд. Мо бояд ҳисси муҳаббати худро нисбати атрофиён зиёдтар кунем, на ин ки дигаронро маҷбур созем, ки нуқтаи назари моро дастгирӣ кунанд. Агар мо 100 % ба ҳақ буданамон боварӣ дошта бошем, ин маънои онро надорад, ки мо дигаронро ҳам маҷбур кунем мисли худамон рафтор кунанд. Барои шайтон фарқ надорад, ки мо пайравони таълимоти қалбакӣ ҳастем, ё ин ки навимононро аз Худо бо таълимоти дуруст дур мекунем ва ҳамчун масеҳии талху пурғазаб монем. Дар ҳар ду ҳолат шайтон ғалаба мекунад“.

			Медонед, Тозер киро „масеҳиёни талх“ меномад? Аксар вақт ин масеҳиёне мебошанд, ки асоси боқуввати таълимоти ҳақиқиро доранд ва ҳолатҳои гуногунро қатъӣ ва дуруст баҳо медиҳанд, лекин нисбати наздикон дағал ҳастанд ва оромии даруниро надоранд. Ҳар як масеҳӣ метавонад оташинии рӯҳиро аз сар гузаронад. Ман яке аз аввалин маҷлисҳои дар киштии „Логос“ гузаштаро дар ёд дорам, ки касе аз ҷо бархоста фарёдзанон норозигӣ баён намуд. Вақте ки дертар ман бо ӯ сӯҳбат кардам, фаҳмидам, ки ба „обилаи дарднок“-и ӯ расидаанд. Бисёр осон аст, ки мо ҳақ бошем, лекин фикри худро нодуруст баён кунем. Дар номаи Яъқуб маънои оташинии рӯҳӣ ба таври аниқ ифода ёфтааст: „Оё касе аз шумо ҳаким ва бохирад аст? Бигзор инро ба рафтори неки худ дар фурӯтанӣ, хирадмандона дар амал нишон диҳад. Аммо агар шумо дар дили худ ҳасади талх ва худсарӣ доред, фахр накунед ва дар ҳаққи ростӣ дурӯғ нагӯед: ин ҳикмате нест, ки аз боло нозил шуда бошад, балки ҳикмати заминӣ, нафсонӣ ва шайтонӣ мебошад; зеро ҳар ҷое ки ҳасад ва шаттоҳӣ бошад, он ҷо носозӣ ва ҳар кори бад ҳувайдост. Валекин ҳикмате ки аз болост, аввалан, пок аст, сонӣ осоишта, боилтифот, фармонбардор, пур аз марҳамат ва самараи нек, беғараз ва бериё мебошад“ (Яъқуб 3:13–17).

			Дар ҳақиқат ба маҳкумият ғалтидан осон аст, лекин беор шудан боз осонтар аст. Мо ба пайравони Масеҳ нигоҳ карда дида метавонем, ки чизе ки онҳо мавъиза мекунанд, ба куллӣ аз рафтори онҳо фарқ мекунад. Дар ин ҳолат мо ба қапқони беорӣ ғалтида метавонем, агар дар Масеҳ сокин набошем, ба Ӯ дуо нагӯем, бовар накунем ва Каломи Худоро нахонем. Агар мо дилҳои худро барои муҳаббати Ӯ накушоем, он гоҳ дар ботлоқи беорӣ ғарқ шуда метавонем. Мо мавъизаи Болои Кӯҳро хонда, суханҳои Масеҳро оиди муҳаббат меомӯзем ва баъд ба яке аз аъзоёни калисои маҳаллӣ нигоҳ карда мебинем, ки дар паси ҳамдардии бардурӯғ нафс пинҳон аст. Дар паси бахшоишҳои роҳбарӣ — хоҳиши идора кардан, дар паси одамдӯстӣ — рашк ва ҳасад пинҳон шудаанд. Ҳа, ҳайрон нашавед, ҳамаи инро дар ҳар як калисо дидан мумкин аст.

			Лекин камбудиҳои табиати одамиро мушоҳида кардан ва маҳкум карда фаромӯш кардан осон аст, ки муносибати байни одамон санъати баландтарин аст ва на ҳар як одам фикрҳои худро дуруст ифода намуда метавонад. Худо ба дилҳои одамон нигоҳ мекунад ва дар вақти дуо аҳамият намедиҳад, ки мо чӣ тарз босаводона ҷумлаҳоро ботартиб мегӯем. Дар пеши Ӯ мо чунон ки ҳастем, ҳамон хел меистем.

			Илтимос, ба ҳар як зоҳиршавии беорӣ диққат намоед. Ба зери таъсири вай нағалтед, агар шумо ҳатто ба фикри худатон ба ин ҳақ дошта бошед. Боварӣ дорам, ки дар калисоҳои мо ду намуд беорӣ мавҷуд аст. Ё ин ки масеҳӣ ба худписандӣ ғалтида, одамонро ҳавобаландона маҳкум мекунад, ё ин ки худро барои ҳамаи камбудиҳо танқид карданро сар мекунад ва фаромӯш мекунад, ки Худо аз ҳама хатоҳои ӯ баландтар аст.

			Тозер ба мо пайдошавии ин хислатро хуб мефаҳмонад: „Дар ин ҷаҳони пургуноҳ барои ҳар як масеҳӣ хатари вайроншавии дарунӣ вуҷуд дорад. Агар мо нисбати гуноҳ аз ҳад зиёд пуртаъсир ҳастем, он гоҳ мумкин мубталои касали беорӣ бошем. Талаботи доимии аз паси таълимоти дуруст пайравӣ кардан бо мурури вақт ба одати „кофтани хатогиҳо“-и дигар имондорон табдил ёфта метавонад. Ин дар навбати худ ба нигоҳи танқидӣ ба ҳама чиз оварда мерасонад — бе раҳм ва бе муҳаббат. Дар беорӣ аз ҳама чизи хатарнок боварии одам ба ҳақ будани худ мебошад. Мулоҳизаи ӯ аниқ, фикрронии ӯ дуруст, лекин ба ин нигоҳ накарда ӯ ноҳақ аст. Пурра ноҳақ аст. Ин мушкилиро танҳо бо ривоҷ додани ҳисси миннатдорӣ ҳал кардан мумкин аст. Ҳисси миннатдорӣ қувваи махсусе дорад ва диле ки аз миннатдорӣ пур аст, беор буда наметавонад“.

			Қисми асосии муҳаббат меҳрубонӣ аст. Ин ҳамон хел ҳолати ҷон аст, ки некӯаҳволии одами дигар аз некӯаҳволии худамон муҳимтар мешавад. Исо дар Шоми охирин ба мо мисоли барҷастаи ин намуд муҳаббатро нишон дод, вақте ки ба шогирдонаш насиҳатҳои охирини Худро мегуфт. Баъди ба шогирдонаш нон ва шароб пешниҳод кардан Ӯ либоси болоии Худро кашид ва ба лаган об рехта, ба шустани пои шогирдонаш шурӯъ намуд. Ин хел корро танҳо хизматгорон ва ғуломон мекарданд. Дар Инҷили Луқо мо мехонем, ки шогирдон байни худ баҳс мекарданд, ки кадоми онҳо калонтаранд. Исо ба ин чунин гуфт: „…он ки дар байни шумо бузургтар аст, бояд монанди хурдртарин бошад, ва сардор — монанди хизматгузор…“ (Луқо 22:26). Барои ҳамин Исо ҳамчун хизматгор ба шогирдонаш хизмат кард. Вақте ки Ӯ ба назди Петрус омад, вай нахост, ки Исо пои ӯро бишӯяд. Исо фаҳмонд, ки агар Ӯ инро намекунад, дар хизмати Исо иштирок карда наметавонад. Мумкин ба Петрус мағрурии ӯ халал мерасонд. Лекин Исо фикрҳои Петрусро дар бораи шаън ва шараф шикаст ва Петрус ҳамчун ғулом ба зону ғалтид. Ба фикри Петрус Исо набояд чунин мекард. Петрус медонист, ки ӯ сардор мешавад ва аз паси ӯ одамон пайравӣ мекунанд. Исо инро ба ӯ гуфта буд. Интизории имконияти ояндаи идоракунӣ (албатта Шимъӯн инро бо бетоқатӣ интизор буд) ба дили Петрус боварии онро ба амал овард, ӯро ҳамчун дасти рости Исои Масеҳ ҳурмат ва эҳтиром мекунанд. Худписандӣ ба дили ӯ реша гузошт. Саъю кӯшиши зиёде лозим аст, то ба дигарон имкон диҳем, ки барои мо коре кунанд. Аз хизмати Исо даст кашида, Петрус бо ин нишон дод, ки дар ёрии Ӯ мӯҳтоҷ нест. Ин яке аз монеаҳои асосии масеҳиёни рӯҳан пухта дар роҳи калоншавии рӯҳӣ мебошад. Нишон додани мӯҳтоҷӣ дар наҷот — нишон додани нотавонии худ аст. Ин дар ҳақиқат ҳамин тавр аст. Баъзан ба мо осон аст, ки хизмати масеҳӣ барем, муддати муайяне ҳатто гуноҳ накунем, дигаронро дастгирӣ намоем, лекин ҳатто ба худ иқрор шудан душвор аст, ки мо мӯҳтоҷи кӯмак ҳастем.

			Ман задаи асосиеро бар хизмате мемонам, ки онро аз мо Худо талаб мекунад. Бисёрии калисоҳо имрӯзҳо дар шикастани нон иштирок мекунанд, лекин мо бояд сачоқро гирифта ба зону истода, пои ёри худро бишӯем. То он вақте ки мо инро намекунем, хизмати мо монанди масхарабозӣ ба қурбонии Исои Масеҳ мебошад. Ба назди зарфи нондор омада мо бояд марги Худовандро дар ёд дошта бошем. Лекин агар мо ба хизмати дигар одамон тайёр набошем ва худро пурра барои фоидаи онҳо насупорем, он гоҳ мо нодуруст амал мекунем. Мо хизматро барои ба даст овардани ҳурмат бояд накобем. Ин хизмати фарисӣ аст. Хизмати мо танҳо аз ҷониби Худо маъқул дониста шавад. Рӯҳи Муқаддас ба мо ҳамдардӣ нисбати одамон медиҳад, агар мо дилҳои худро барои корҳои Ӯ кушоем. Лекин итоати мо ба Рӯҳи Муқаддас аз рӯи иродаи худи мо аст. Ман медонам, ки ҳозир бисёриҳо фикр мекунанд: „Ҳа! Ана маҳз дар ҳамин ҷо душвориҳо сар мешавад“. Бо баъзе маъно ман ҳам бо ин розӣ ҳастам. Чанд қирраи файзи Худо вуҷуд доранд, ки асоси онҳо аз мо худтаълимдиҳӣ ва интизоми шахсиро талаб мекунад. Лекин мо маҳз дар ҳамин ҷо ба душворӣ дучор мешавем, чунки ба табиати одамӣ бисёр одатҳо хосанд. Шумо худатон инро хуб мефаҳмед, барои он ки мумкин на як бор ба худ назар карда, чизҳои на он қадар дилкашро дидаед. Барои дар рӯҳ калон шудан бояд принсипи тағйир додани одатҳоямонро дастгирӣ кунем. Ҳисси миннатдорӣ ва аз худ дасткаширо ривоҷ додан он гоҳ мумкин аст, ки худро пурра ба қудрати Рӯҳи Муқаддас супорем. Бори якум ба Худо шукргузорӣ кардан бисёр душвор (махсусан он вақте ки ҳамаи корҳо баданд), лекин бо мурури вақт инро кардан осонтар мешавад. Вақте шумо кӯшиш мекунед, то одамеро дӯст доред, ки шуморо дӯст намедорад, дар ҳиссиёти худ ғалабаро дарҳол ба амал оварда наметавонед. Шумо ин фикрро партофтан мехоҳед. Лекин бо мурури вақт шумо эътибори шахсии худро ба воситаи таҳқиршавӣ ва ҳисси пуррагиро ба воситаи озурдашавӣ собит карданро ёд мегиред. Оҳиста-оҳиста шумо ба ин тарзи ҳаёт одат мекунед. Инро ба мисоле муқоиса кардан мумкин аст, ки агар шумо ба калисо аз ҳама пеш омада курсиҳоро ба поён мефароред ва баъд кӯшиш мекунед, ки инро ҳама бинанд. Лекин вақте ки ин кор ба шумо одат мешавад, шумо „ба дигарон доданро бе интизории тӯҳфа“ ёд мегиред.

			Муҳаббате ки дар ин намуд хизмат пайдо мешавад, ба шумо ёрӣ медиҳад, ки ҳиссаи худро дар ягонагӣ байни имондорон бигузоред. Агар ҳама нисбати якдигар муҳаббати худро ифода намоянд, ҳама кор хуб мешавад. Корҳо иҷро мешаванд, одамони танҳо ва фаромӯшшуда худро лозимӣ ҳис мекунанд ва роҳбарони калисо низ дастгириро ҳис мекунанд. Калисо барои ҳамаи хоҳишмандон кушода хоҳад шуд ва ҳама Худоро аз таҳти дил парастиш хоҳанд кард. Мо дар бораи ин дар Нома ба Румиён хонда метавонем: „Аз касе чизе қарздор нашавед, ҷуз қарзи муҳаббат нисбат ба якдигар; зеро ҳар кӣ каси дигарро дӯст медорад, шариатро ба ҷо овардааст“ (Румиён 13:8).

			Меҳрубонӣ ва иҷро шудани аҳкомро ба якдигар муқобил гузошта, мо муносибати ҳақиқӣ сохта метавонем. Ман имон дорам, ки қонунпарастӣ яке аз касалиҳои хатарноки калисои ҳозиразамон аст. „Инро накун, ё онро накун, махсусан рӯзи якшанбе“. Масеҳиёни навимон аз қонунпарастӣ нисбат ба дигарон зиёдтар зарар мебинанд. Албатта, қоидаҳои муайяне ҳастанд, ки онҳо бояд иҷро шаванд, лекин вақте мо дигаронро барои рӯҳонӣ набуданашон маҳкум мекунем (барои он ки онҳо ба принсипҳои мо итоат намекунанд), мо хатои калон содир мекунем. Муҳаббат қонунро ба иҷро мерасонад. Агар шумо худатон кӯшиш кунед, ки аҳкоми Аҳди Қадимро иҷро намоед, ба ҳолати хатарнок ғалтиданатон мумкин аст. Бисёрии таълимотҳои қалбакӣ ҳамчун асоси таълимоти худ оятҳоро аз Аҳди Қадим мегиранд (онҳоро аз матн ҷудо мекунанд). Лекин аспекти асосӣ — муҳаббатро аз ёд мебароранд. Агар мо кӯшиш кунем, ки талаботи Аҳди Қадимро ба иҷро расонем, мо бояд ҳамаи чизи дар он ҷо навишташударо иҷро кунем. Мисол: соли юбилро ҷашн гирем, ки дар ин сол ҳамаи заминдорон бояд замини худро ба хӯҷаини аввала месупоранд. маҳз аз рӯи ҳамин принсип нисфи имондоронро бояд сангсор кунем! Мо бояд миннатдор бошем, ки маънои Аҳди Қадим дар Аҳди Ҷадид кӯтоҳ ифода ёфтааст ва танҳо аҳкоми муҳаббатро дар бар мегирад. (Илтимос, диққат кунед, ки ман шуморо ба фаромӯш кардани Аҳди Қадим даъват намекунам. Ин ҳуҷҷат дар бораи мушоракати Худо бо халқи худ мебошад. Исо бисёр вақт оятҳоро аз Аҳди Қадим аз ёд мегуфт ва мо Аҳди Навро фаҳмида наметавонем, агар аввали таърихро надонем.)

			Мо бояд нисбати якдигар муҳаббат дошта бошем ва ин маънои онро дорад, ки мо бояд дар масъалаҳои риояи қоидаҳои динӣ пуртоқат бошем. Вақте ки гурӯҳи „Ваъда ба ҷаҳон“ ба шаҳрҳои гуногун меояд, ҳамкорон аз рӯи ҳурмат кӯшиш мекунанд, ки ҳамаи қонуни калисои маҳаллиро риоя намоянд. Мо ҳисоб мекунем, ки бисёр хуб, агар мо сабаби васвасаи дигар имондорон набошем. Мисол, ман дар гурӯҳи паҳнкунии Хушхабари инҷилӣ дар Шотландия иштирок кардам. Дар он ҷо мо ба калисои кӯҳнапарасте ташриф овардем, ки дар он масеҳиёни самимӣ бисёр буданд. Онҳо як қоида доштанд: китобфурӯшӣ дар рӯзи Худованд манъ шуда буд (рӯзи якшанбе). Албатта, то он вақте ки мо дар ин калисо будем, ин қоидаро иҷро намудем. Лекин дар дигар мамлакат, масалан Ҳиндустон, ин қонун ягон маъное надорад, чунки рӯзи якшанбе одамон аз масофаҳои дур пиёда ба калисо барои харидани Китоби Муқаддас меоянд. Ё ин ки қоидаи таоми Шоми Худованд дар бисёр калисоҳо ҳар якшанбе ба амал меояд. Ва дар ин намуд калисоҳо ин қоида яке аз асосҳои аввалини наҷот ба ҳисоб меравад. Ғайр аз ин, ман дар ин калисоҳое будам, ки ба имондороне ки дар муддати даҳ сол ҳама вақт пурра ба маҷлис омадаанд, нишони махсусеро медоданд. Ман ҳақиқатан ин қоида ва анъанаҳоро ҳурмат мекунам. Магар хуб намебуд, агар мо нисбати муҳаббат ба наздикон низ чунин қатъӣ мебудем? Агар мо дигар имондоронро бо чунин ҳисси доимӣ дӯст дорем, чуноне ки кӯшиш мекунем дар таоми Шоми Худованд иштирок кунем?

			Муҳаббат раванди дуру дароз аст. Вақте ки масеҳиёни навимон дар калисо пайдо мешаванд, мо кӯшиш мекунем, ки ба онҳо ёрӣ ва муҳаббати махсус нишон диҳем. Лекин вақте ки касе 12 ё 15 сол аъзои калисо мебошад, мо фикр мекунем, ки ӯ масеҳии пухта аст ва ба ӯ дастгирӣ ва қабули махсус лозим нест. Баъзан мо боварӣ дорем, ки масеҳиёни пуртаҷриба хафа намешаванд, агар мо аз пеши онҳо гузашта ба онҳо салом надиҳем, ё ин ки нисбати онҳо талаботи баландро гузорем. Ба мо чунин менамояд, ки имони онҳо чунин қавӣ аст, ки онҳо ҳатто вақти бахшоишҳои рӯҳонии онҳоро қадр накардан ҳам бе хафагӣ Худовандро ҷалол медиҳанд. Барои ҳамин ҳам ба масеҳиёни кӯҳна аҳамият намедиҳанд. Лекин аз мурури вақт ҳисси озурдашавии одамон камтар намешавад. Дар асл онҳо нозуктар мешаванд ва тез-тез озурдаҳолӣ ва хастагиро ҳис мекунанд. Баъзан ба одамон солҳои дарози пуртоқат лозим аст, ки онҳо дар худ боварӣ нисбати дигарон, худҳурматкунӣ пайдо кунанд, барои он ки дар гузашта онҳо ҷароҳатҳои ҷиддии рӯҳониро аз сар гузаронида буданд.

			Бисёрии фикрҳои ман, ки ифода намудам, дар Номаи Якум ба Қӯринтиён, боби 13 шарҳ дода шудаанд ва инро Эверест дар нақшаи муҳаббат номидан мумкин аст. Ҳар як масеҳӣ ин бобро бояд аз ёд донад. Илтимос, онро ҳозир кушоед, то ки порчаи лозимиро бихонем. Ин боб диққати махсусро сазовор аст ва бояд хуб омӯхта шуда бошад. Инчунин шарҳи кӯтоҳро нисбати ин боб хондан мумкин аст. Ҳозир мо маънои муҳаббатро кӯтоҳ тавсиф медиҳем.

			Муҳаббат пуртоқат аст. Ин тавсиф на танҳо ба навимонон зарур аст, балки қисми асосии муҳаббат ба ҳисоб меравад. Касеро 30 дақиқа дӯст доштан осон аст, лекин дар тӯли як умр чӣ (масалан ҳаёти оилавӣ)? Занон хубтар мефаҳманд, ки чӣ қадар муҳаббат ва тоқат лозим аст, ки бо фарзандон ва шавҳар зиндагӣ кунанд (Зани ман хислати пуртоқатиро дорад ва ин хислат ба ӯ кӯмак мекунад, ки бо чунин инсон ҳамчун ман, зиндагӣ кунад).

			Муҳаббат бошафқат аст. Некӣ ва нармии оддӣ дар замони мо як чизи ёфтнашаванда мебошанд. Вақте ки мо якумин бор ба сафари Хушхабарпаҳнкунии „Логос“ баромадем, ин масъалаи асосиро фаҳмидем. Ба мо лозим омад ки одамонро ёд диҳем, ки нисбати якдигар бо фаҳмиш ва муҳаббат амал кунанд. Некӣ — на танҳо табассуми кушод, не, ин машқи тасаввурот, кӯшиши фаҳмидани ҳиссиёти одами дигар аст. Ин хоҳиши ёрӣ додан ба одам дар он аст, ки ӯ аз ҳама зиёд ба он мӯҳтоҷӣ дорад. Одамон бисёр вақт ба назди ман баъд аз маҷлис омада мепурсанд, ки чӣ хел дар оянда дар рӯҳ калон шаванд. Яке аз усулҳо омӯхтани Навиштаҷоти Муқаддас ва аз ёд намудани порчаҳои ба шумо муҳим мебошад. Дигар роҳ бо ривоҷ додани муносибатҳои нек ва наздик бо онҳое ки шуморо иҳота мекунанд ва тарбия кардани одати ба ёрӣ омадан дар вақти душвор ба амал меояд. Ин намуд муносибатҳо нишон медиҳанд, ки шумо худро ба осонӣ ба хизмати дигарон месупоред, хафагиро зуд фаромӯш мекунед ва хашмгинии динӣ надоред. Агар душвориҳо пайдо шаванд, шумо кӯшиш мекунед, ки дар шуури худ принсипи муҳаббат ва ягонагиро нигоҳ доред. Агар ягон чизи муҳим рӯй диҳад ва сухан дар бораи вайрон кардани принсипҳои библиявӣ биравад, якум чизе ки ба шумо лозим мешавад, боз муҳаббат ва ягонагӣ аст.

			Муҳаббат яке аз қисмҳои ҳаёти масеҳӣ аст, ки ивазшавии тасаввуроти моро талаб мекунад. Мо бояд дарк кунем, ки дар хизмати мо аз ҳама асосиаш муҳаббат, муҳаббат ва боз муҳаббат лозим аст. Муҳаббат мақсади ҳаёти ман аст. Ман медонам, ки ба ман барои хизмати хуб ба Масеҳ дигар бахшоишҳои рӯҳонӣ низ лозиманд, лекин асоси онҳо муҳаббат аст.

		

	
		
			5. Таҳкурсӣ барои афзоиши рӯҳонӣ

			Дар охири номаи Дуюми Петрус мо суханҳои рӯҳбаландкунандаро ёфта метавонем: „…дар файз ва шинохтани Худованд ва Наҷотдиҳандаи мо Исои Масеҳ нумӯ ёбед, ки Ӯро аз ҳоло то абад ҷалол бод…“ (1 Петрус 3:18).

			Агар муҳаббат тавсифи асосии байни имондорон бошад, ки мо онро аз берун дида метавонем, нумӯ ёфтан дар файз тавсифи асосии ҳаёти рӯҳонии шахсии мо мебошад. Ин ду қисм бо якдигар якҷоя ва ҷудонашаванда ҳастанд. Чӣ қадаре ки шумо Худовандро зиёдтар шиносед, ҳамон қадар дар худ қобилияти дӯст доштанро мебинед. Ва агар шумо қувваи ба наздикон нишон додани муҳаббатро надошта бошед, ба Худо наздик шавед ва аз Ӯ ёрӣ ва дастгириро биҷӯед.

			Барои он ки дар Масеҳ калон шавем, бояд ҳар рӯз аз сари нав худро ба Исо тақдим кунем. Тақдимшавии ҳақиқӣ доимо ба амал меояд. Ҳар дафъа дар ҳолати мушкил, ё ин ки вақти муҳориба бо гуноҳ, мо ваъдаи нави ба Худованд хизмат карданро медиҳем. Ҳоло ман падари ду духтари наврасу писари 22-сола ҳастам. Дар байни падари кӯдакони хурд будан ва падари кӯдакони ба воя расида будан фарқияти калон аст. Худи ҳамин хел зиндагии оилаи бекӯдак аз оилаи кӯдакдор фарқ мекунад. Дар ҳар яки ин ҳолатҳо ман ҳар бор ба худ қирраҳои навро мекушодам. Тақдимшавии ман ба Худованд, ки дар вақти донишҷӯи коллеҷ буданам ба амал омад, ба ман дар давраи ҳозираи падари се фарзанд буданам, дар мубориза бо мушкилиҳо ёрӣ намерасонад.

			Мо инро одати тақдимкунӣ номида метавонем. Вақте ки ман худро ба Исо барои хизмат тақдим мекунам, қарори ман ба он лаҳзаҳои ҳаётам асос ёфтааст, ки ман ба Худо бовар кардам ва аз Ӯ ёрдам ва дастгирӣ гирифтам. Барои ин хел одатро пайдо кардан тамоми зиндагии худро аз пеши чашм гузаронидан лозим аст. Аз ҳама ташвиши сахте ки ман нисбати навимонон дорам, онҳоро ба дарки устуворӣ дар зиндагӣ овардан аст. Ба ман дидани одамоне ки аз паси Исо як сол ё ин ки якчанд моҳ мераванд, ҳаловате надорад.

			Ҳангоме ки одамон ба масеҳият қадам гузошта, чӣ тавр давом додани роҳи сар карданашонро намедонанд, маҳз ҳамин чиз рӯй медиҳад. Агар ҳатто шумо дандонҳоятонро ҷафс карда, кӯшиши пеш рафтанро мекунед, ин маънои дар торикӣ кӯр-кӯрона гаштанро дорад. Масеҳияти кӯтоҳмуддат дар рӯзҳои мо бисёр паҳн гардидааст ва феълу атвори ин ҷаҳонро ифода менамояд. Маслан, дар Сингапур, ки фоизи масеҳиёни ҷавон дар калисоҳо калон аст, 75 %-и ин ҷавонон калисоро тарк мекунанд. Он вақте ки масеҳиёни ҷавон зан (ё шавҳар) мегиранд, бизнеси худро ё ин ки ҳаёти оилавиро сар мекунанд, онҳо дар бораи калисо фикр карданро бас мекунанд (ин мушкилӣ на танҳо ба Сингапур хос аст). Масеҳиён бояд сол аз сол ба Худо наздиктар шаванд ва дарк кунанд, ки шайтон ҳама вақт тактикаашро иваз карда, ҳар рӯз моро ба муҳорибаи нав даъват мекунад.

			Биёед баъзе асосҳои рӯҳан калон шудан ва бо Худо гаштанро дида бароем.

			Пеш аз ҳама бовар кунед, ки шумо фарзанди Худо ҳастед. „Ба шумо ки ба исми Писари Худо имон доред, инро навиштаам, то донед, ки шумо ба Писари Худо имон дошта, ҳаёти ҷовидона доред“ (1 Юҳанно 5:13). Агар шумо хоҳед, ки дар Масеҳ калон шавед, ба шумо боварии пурраи он ки шумо аз олами боло таваллуд шудаед ва гуноҳҳои шумо бахшида шудаанд, лозим мебошад. Мумкин ин ба касе табиӣ менамояд, лекин ман бо бисёр масеҳиёне дар сӯҳбат будам, ки ба наҷот ёфтанашон боварӣ надоштанд. Ин одамон доимо гуноҳ мекарданд. Онҳо меваҳои ҳаёти рӯҳониашонро намедиданд; ба одамон Каломи Худоро мавъиза карда наметавонистанд; бисёр ҳиссиётҳои манфӣ ҳис мекарданд; вақте ки суханҳои зиддимасеҳиро мешуниданд, чӣ гуфтанашонро намедонистанд. Ҳамаи ин онҳоро ба фикре овард, ки гуноҳи онҳо ҳақиқатан бахшида нашудааст.

			Ман ин ҷо дар бораи сафедшавӣ бо имон ҳеҷ чиз намегӯям, чунки ин қадар гуноҳ ё ҳиссиётҳои манфӣ вуҷуд надоранд, ки моро тавонанд аз Исо дур кунанд. Ӯ медонад, ки мо чӣ ташвиш дорем ва медонад, ки мо гуноҳкорем! Лекин ғурури мо ба мо халал мерасонад, ки ин намуд файзро ҳамту, бе ҳеҷ чиз қабул кунем, ин ба назари мо худпастзанӣ аст. Барои ҳамин ҳам мо рӯз ба рӯз калисоҳоеро мебинем, ки қобилияти мева оварданро гум кардаанд. Барои бисёр одамон наҷот — сафедшавӣ бо имон ҷамъи корҳои нек, ё ки риоя намудани қонун, ба калисо рафтан ё таъмид гирифтан мебошад. Аломати асосии калисои мурдаистода — асоси имонро рад кардани мо аст. Ба ин масъала нома ба Ғалотиён бахшида шудааст, ки дар он Павлус наҷот ёфтанро бо имон мефаҳмонад.

			Ман фикр мекунам, ки баъзан дар наҷот ёфтан шубҳа кардан табиист. Билли Грэм боре нақл карда буд, ки чанд сол пеш ӯ як худаш ба кӯҳ ба муддати чанд рӯз рафта буд, то дар он боварӣ ҳосил кунад, ки Масеҳро ҳамчун Наҷотдиҳанда ва Худованди худ қабул кардааст. Агар Билли Грэм, одаме ки ба назди Масеҳ ҳазорон одамонро овардааст, чунин шубҳаро аз сар гузарондааст, мо ҳам бояд ташвиш накашем, ки баъзан ба ҳақиқатан наҷот ёфтанамон шубҳа мекунем.

			Вақте ки ин хел мешавад, мо бояд тез ба Каломи Муқаддас рӯ биёрем ва таълимоти онро, ки дар бораи наҷот аз рӯи имон мегӯяд, омӯзем. Имон аз санҷишҳо мегузарад, барои ҳамин аз шубҳа гурехта намешавад. Аз ин шубҳаҳо натарсед ва бо қувваи Худо ба онҳо тоқат намоед. Шумо на танҳо дар наҷот ёфтанатон шубҳа мекунед, балки ба он шубҳа мекунед, ки масеҳият дар худ ҳақиқатро дар бар мегирад. Магар ҳамаи он чизе ки дар бораи Китоби Муқаддас, наҷот, Худо ва ғайра гуфта шудааст, ҳақиқатан рост аст? Агар шумо ба мулоҳиза кардан одат карда бошед, шубҳа албатта меояд. Агар шумо психология, фалсафа, ё ин ки таърихро дар давоми муддати дароз омӯхта бошед, махсусан душвор мешавад. Маҳз барои ҳамин ман имон дорам, ки масеҳиён бояд ба ҳамаи ин қисмҳои фаҳмиши шумо бояд дахлдор шаванд, барои он ки дар айни ҳол фаъолияти ақлӣ бо мавъизаи Инҷил фаро гирифта нашудааст.

			Ман ду китоби Ҷош Макдауэллро маслиҳат медиҳам, ки бихонед: „Исботҳое ки тасдиқ шуданро талаб мекунанд“ (Evidence That Demands a Verdict) ва „Дигар исботҳоe ки тасдиқ шуданро талаб мекунанд“ (More Evidence That Demands a Verdict). Онҳо ба шумо ёрӣ медиҳанд, ки асоси хубе дар имон ба Масеҳ пайдо кунед. Ҷош Макдауэлл на танҳо бисёр ҷавононро назди Масеҳ овард, балки якчанд шубонони либералӣ ва профессоронро назди Худо овард. Дар китоби дуюм он ҷиҳатҳое нишон дода шудааст, ки имони масеҳиёни ҷавонро вайрон мекунанд. Шубҳаҳои маънавиро омӯхта, мо бояд фаҳмем, ки бисёрии онҳо — натиҷаи доштани мушкилиҳои ҳиссиётӣ мебошанд.

			Бисёр вақт итоаткории оддӣ ҷавоб ба ҳамаи саволҳо шуда метавонад. Вақте ки мо ба Худо итоат мекунем ва меваҳои ҳаёти рӯҳониамонро мебинем, боварӣ дар наҷот меафзояд. Агар лаҳзаҳое ки мо итоат кардан намехоҳем, ба мо шинос бошанд, мо сазовори боварии пурра нестем. Аз тарафи Худованд он қадар оқилона намебуд, ки ба мо боварӣ ба наҷот диҳад, агар ин дар мо ҳиссиёти пурра беҷазо буданро пайдо кунад. Дар ин маврид мо сазовори бори гароне ҳастем, ки моро ба назди Ӯ ва салиби Ӯ равон мекунад. Шубҳаҳои худро барои ба Худо наздиктар шудан истифода баред.

			Дуюм асоси калоншавии рӯҳонӣ — боварӣ ба он аст, ки Китоби Муқаддас Каломи Худо аст. „Тамоми Навиштаҳо аз рӯи илҳоми илоҳист ва барои омӯзиш, барои мазаммат, барои ислоҳ, барои ҳидоят ба роҳи адолат фоиданок аст, то ки марди Худо комил гардида, ба ҳар амали нек муҳайё бошад“ (2 Тимотиюс 3:16–17). Ду китоби Ҷош Макдауэлл, ки ман дар бораи онҳо пештар хотиррасон карда будам, моро ҳамчунин дар он бовар мекунонанд, ки Китоби Муқаддас ҳақиқати дақиқ аст. Албатта, мушкилиҳои зиёде ҳастанд, ки навимонон дар вақти хондани Аҳди Қадим бо онҳо дучор мешаванд (гарчанде ки ҳамаи Навиштаҷот илоҳӣ аст) ва инро инкор кардан беақлӣ аст. Аҳди Қадим ба назари аввал бисёр мухолифат дорад. Лекин кофтуковҳои археологӣ дар муддати 30 соли охир нишон медиҳанд, ки Аҳди Қадим таърихи ҳақиқиро ифода мекунад. Ман лексияи д-р Френсис Шефферро дар ёд дорам, ки мушкилиҳои одамонеро, ки ба Китоби Муқаддас бовар намекунанд, номбар карда буд. Ман пурра бо фикри ӯ розӣ ҳастам, ки натиҷаи ин худ вайронкунанда шуда метавонад.

			Дар зиндагии ман лаҳзаҳои ғалтиш буданд, ки ман ҳақиқатан мехостам масеҳиятро партофта ба ҷаҳон баргардам, лекин ҳар дафъа мефаҳмидам, ки ин хел карда наметавонам. Инро бо давидан дар девори вертикалӣ муқоиса кардан мумкин аст. Ман ҳақиқати Худоро ва ҳамаи масъалаҳои бо имон ба Каломи Ӯ вобастаро медонистам. Вақте дар Аҳди Қадим ман порчаҳоеро меёфтам, ки фаҳмидан ва қабул кардани онҳо душвор буд, ин ҳоло мушкилии асосӣ ҳисоб намешуд. Ва аҳволи ман боз бадтар мешуд, вақте ман мегуфтам, ки ин Каломи Худо нест ё ки Худо шахсан барои ман вуҷуд надорад.

			Ман бисёр вақт дар маҷлисҳо мепурсидам, ки киҳо Китоби Муқаддасро аз Ҳастӣ то Ваҳй хондаанд. Ҷавоби мусбат одатан 10%-ро дар бар мегирифт. Одамоне вомехӯранд, ки бовар мекунонанд, ки Китоби Муқаддас илоҳӣ нест ва вақте ки шумо дар бораи ин муфассал нақл карданро талаб мекунед, онҳо иқрор мешаванд, ки онро пурра нахондаанд. Пеш аз он ки шумо тасдиқро пайдо кунед, бояд ҳамаи исботҳоро дида бароед. Агар инро накарда бошед, ман аз сар то охир хондани Китоби Муқаддасро маслиҳат медиҳам. Шумо мақсадҳои асосии Худоро мефаҳмед, ки дар тӯли тамоми таърих бетағйир мемонанд. Хондани тамоми Китоби Муқаддас қадами калон дар роҳи калоншавии шумо дар рӯҳ мебошад, инро карда шумо ҳайрон мешвед, ки ба ин барвақттар кӯшиш накардед.

			Ҳақиқат будани Китоби Муқаддас маро дар солҳои дар коллеҷ хонданам ба шубҳа меовард. Дар коллеҷи мо муаллимон имондор набуданд ва онҳо аз вайрон кардани имони касе ки ба Китоби Муқаддас бовар мекард, лаззат мебурданд. Ман масеҳии ҷавон ва бетаҷриба будам ва мехостам чизеро, ки ба он имон дорам, аниқ дарк кунам. Айнан ҳамон вақт ман як принсипи муҳимро фаҳмидам: принсипҳои Библиявиро на танҳо омӯхтан лозим аст. Агар ман бовар кунам, ки биҳишт, дӯзах ва дуюмбора омадани Исо ҳақиқатанд, ман бояд ба ин тамоми ҳаётам, дилам, ақлам ва ҷонамро супорам. Вақте ки дар охири ин раванд ман Китоби Муқаддасро ҳамчун ҳақиқат қабул кардам, ман дигар роҳе надоштам, ба ҷуз роҳи худамро барои хизмати Инҷил супоридан.

			Бе боварӣ ба он ки Китоби Муқаддас ҳақиқат аст, муассисаи „Ваъда ба ҷаҳон“ вуҷуд дошта наметавонист. Маҳз ҳамин боварӣ ба Каломи Худо имконият медиҳад, ки ҳақиқатро мавъиза намоем ва корҳоеро бикунем, ки онро бо ягон миқдор пул карда наметавонистем. Баъзе одамон фикр мекунанд, ки намуди муайяни „миссионерӣ“-и одамон вуҷуд дорад, ки дар мамлакати иқлимаш бад зиндагӣ карданро ё ин ки хӯрдани хӯроки одатнакардаашонро орзу кунанд. Дигар хел инро „мазохизми миссионерӣ“ номидан мумкиин буд. Лекин ин танҳо тасаввурот аст. Миссионерон худро ба Худованд месупоранд ва фақат он чизро мекунанд, ки Ӯ ба онҳо мегӯяд. Онҳо ба ҷое мераванд, ки Ӯ ба онҳо мегӯяд.

			Боварӣ ба он ки Китоби Муқаддас рост аст, моро ба хизматгорони қатъӣ табдил медиҳад. Ба калисоҳои ҳозиразамони Британияи Кабир ва Штатҳои Муттаҳида маҳз ҳамин боварӣ имрӯзҳо намерасад. Дар онҳо бисёр одамоне ҳастанд, ки бо суханҳо ба ҳақиқӣ будани Навиштаҷот боварӣ изҳор мекунанд, лекин ба Ӯ имконият намедиҳанд, ки ба ҳаёти онҳо дохил шуда онро пурра тағйир диҳад. (Ман ҳеҷ гоҳ нашунидам, ки одамон дар назди калисо иқрор шаванд, ки аҳкоми Навиштаҷотро иҷро кардан намехоҳанд!) Омӯхтани Навиштаҷоти Муқаддас ба ҳамаи одамони бузург ва қаҳрамонони имони масеҳӣ хос буд, ин на танҳо дониш буд, балки хоҳиши онро ба амал овардан низ буд. Самюэл Логан Бренгл, асосгузор ва сардори якуми Армияи наҷот менавишт, ки ӯ ҳис мекунад, ки чӣ хел Рӯҳи Муқаддас ӯро вақти хондани Каломи Худо мисли оташ фурӯзон мекунад.

			„Оташ чист? Ин муҳаббат, имон, умед, мақсад, тақдим, худро пурра супоридан, шавқ ва хоҳиши худододи ба пеш ҳаракат кардан аст. Ин оташ нафратро бар зидди гармии рӯҳонии рӯякӣ, бефарқӣ, ҳавобаландӣ ва мурдани рӯҳонӣ бармеангезад. Оташ — вақте ки Рӯҳи Муқаддас ба воситаи масеҳии фурӯтани муқаддасшуда кор карданро сар мекунад“.

			Дили ман вақти хондан дар бораи қаҳрамонони имон, монанди Бренгл, пора-пора мешавад. На танҳо мехонам, балки мебинам, ки онҳо чӣ хел ҳаёт ба сар бурданд. Мо бо боварии комил гуфта метавонем, ки ҳамаи ин одамон бо тамоми ҳастиашон ба Китоби Муқаддас ҳамчун ҳақиқатан Каломи Худо бовар мекарданд.

			Билли Грэм нақл карда буд, ки чӣ хел бо ӯ боре бӯҳрони имон ба амал омад. Ӯ дар ҳақиқӣ будани Аҳди Қадим шубҳа мекард ва аз ҳама ҷудо шуда танҳо монд, то ки ин саволро барои худ пурра ҳал кунад. Ин пеш аз машҳуршавӣ бо ӯ рӯй дод. Ба ҷавоби ин савол тамоми ҳаёти ояндаи ӯ вобаста буд. Дар охири муҳорибаи рӯҳонии худ Билли Грэм аз ҳамаи шубҳаҳояш озод шуд ва бовар кард, ки Китоби Муқаддас Каломи Худо аст. Ва башоратдиҳии якуми ӯ дар Лос-Анҷелес аввали хизмати ҳайратовари ӯ гардид.

			Дар вақти ҷанг бо шубҳа ба дил такя кардан лозим аст, на ба ақл. Ин принсипи муҳим аст. Бе имон ва муҳаббат ҳаёти масеҳии мо ноустувор ва пур аз мухолифат мешавад ва ақли мо ба ин ҳеҷ ёрӣ дода наметавонад. Бе боварӣ ба он ки Китоби Муқаддас ҳақиқатан Каломи Худост, мо ҳеҷ гоҳ таҳкурсии мустаҳкамро барои калоншавии рӯҳии мо сохта наметавонем. Вақте ки мо ба назди Масеҳ овардани сар мекунем, ин танҳо аввали калоншавӣ дар рӯҳ аст. Қисми асосии он сохтани ҷаҳонбинии дурусти масеҳӣ аст. Бе ин шумо аз таъсири ягон таълимот ё фирқаи нав муҳофизат ёфта наметавонед. Гап на танҳо дар ин аст. Боварии қатъӣ ба таълимоти масеҳӣ — роҳи рост ба сӯи чуқуртар фаҳмидани табиати Худост. Ин дониш ба ҳар як масеҳӣ шодии беандоза мебахшад.

			Сеюм таҳкурсӣ барои калон шудан дар рӯҳ — тасаввуроти дуруст нисбати Худост. Дар китоби Ишаъёи Набӣ дар боби 6 мо мебинем, ки чӣ хел Худо Ишаъёро ба хизмат даъват кард. Пеш аз он ки Худо тавонист Ишаъёро барои хизмати муҳим фиристад, Ӯ бояд табиати Худро ошкор мекард: „Дар соле ки подшоҳ Узиё вафот кард, Худовандро дидам, ки бар курсии баланд ва олӣ нишаста буд, ва домони Ӯ маъбадро пур карда буд… Ва ман гуфтам: «Вой бар ман, ки тамом шудам!»“ (Ишаъё 6:1, 5). Ин аз ҳама ҷавоби дурусти одаме буд, ки бо муқаддасии Худо рӯ ба рӯ шуда буд. Танҳо ин ҷавобро мо дода метавонем, агар ҳатто бо қисми хурди муқаддасии Ӯ вохӯрем. Лекин Ишаъё раҳимии Худоро низ дид, ки бо ангишти сӯхтаистода, ки ба даҳони ӯ расид, рамз дода шудааст. Вақте ки Ишаъё муқаддасии Худоро дарк намуд, ҷавоби ӯ боварии пурраро ба Худо ифода мекард: „…инак ман ҳозирам, маро бифирист“ (Ишаъё 6:8).

			Мо ҳам ҳамин хел дар ҳаётамон бояд муқаддасӣ ва раҳимии Худоро дарк кунем. Бисёрии масеҳиён Худоро ҳамчун ҳокими бераҳми гурзи калон дошта тасаввур мекунанд, ки бо он Ӯ дар лаҳзаи рост омада гуноҳкоронро зада метавонад. Баъзан ин тасаввурот аз рӯи таҷрибаи пештараи муносибат бо падар пайдо мешавад. Ё ки вақте одам бо падари худ аз сабаби ҷудо шудани волидон кам дар муносибат буд, ё ин ки бо дигар сабаб. Дар ин ҳолатҳо тасаввуроти нодуруст дар бораи Худо пайдо мешавад. Бо ҳамаи ин одатан фаромӯш карда мешавад, ки Худованд моро офарид ва наҷот дод ва моро ҳамчун офариниши худ дӯст медорад. Агар шумо ҳисоб кунед, ки ҳаёти масеҳӣ иҷро намудани қоидаҳои муайян ва фармоишҳо аст, шумо қонунпараст ҳастед. Шариатпарастӣ — душмани асосии калоншавии рӯҳӣ мебошад. Ин яроқи иблис аст, ки ба воситаи он моро мағлуб мекунад, зеро ҷавоб ба шариат фақат ҳис кардани айбдории худ буда метавонад. Гарчанде ки ин ҳиссиётро пурра нест кардан мумкин нест, мо аз он танҳо дар вақти омадани дуюми Исои Масеҳ озод мешавем.

			Шариатпарастӣ натиҷаи тасаввуроти нодуруст дар бораи Худо мебошад. Вақте мо фикр мекунем, ки Худо ба мо бори аз тавонистагиамон зиёдтарро ба воситаи риоя намудани аҳкоми Ӯ талаб мекунад, ин моро ба дигар ифрот оварда мерасонад. Фарисиён ҳама вақт кӯшиш мекарданд нишон диҳанд, ки онҳо ҳаматарафа хубанд, дар айни ҳол онҳо мушкилӣ дошта метавонанд. Одамони фикрронии фарисӣ дошта ба дигарон мушкилиҳои худро намегӯянд ва ҳатто ба худашон дар ин иқрор намешаванд. Дар натиҷа онҳо роҳи дар рӯҳ калон шудани худро бурида, ба масеҳиёни ғамгини рӯҳафтода, ки бо фарзандони бахшидашудаи Худо ҳеҷ чизи умумӣ надоранд, табдил меёбанд.

			Тасаввуроти дуруст дар бораи Худо он вақт ба амал омада метавонад, ки мо ҳама вақт дар дуо ва омӯзиши Калом бошем. Бисёр китобҳои фоиданок ҳастанд, ки ба мо дар фаҳмидани ин савол ёрӣ дода метавонанд. Ман китоби Ҷ.И. Пикер „Донистани Худо“ (Knowing God)-ро ба шумо маслиҳат медиҳам. Лекин ба омӯхтани ин фан тамоми ҳаёт лозим аст: хушбахтона мо устоди хуб — Рӯҳи Муқаддасро дорем.

			Чорум таҳкурсии калоншавии рӯҳӣ — тасаввуроти дуруст дар бораи худ аст. Ин мавзӯи бисёр муҳим аст ва ман онро дар бобҳои пештара дида гузашта будам. Дар ин боб ман кӯтоҳ дар ин бора шарҳ медиҳам. Бисёрии одамон дар бораи худ аз лозимӣ зиёд фикр мекунанд. Инро мағрурӣ меноманд ва ин дар ҳамаи намудҳои худ барои камол ёфтани рӯҳӣ хатарнок аст. Лекин хатари дигари на камтар аз ин вуҷуд дорад, ки одатан инро паст кардани қадру қимати худ меноманд.

			Одамоне ки худро паст баҳо медиҳанд, аз шаҳодат додан ё бурдани ягон намуд хизмат барои Худованд метарсанд. Исо ба мо дӯст доштани наздикамонро фармудааст. Аммо худро ҳурмат накарда, оё каси дигарро дӯст доштан мумкин аст? Мо наметавонем касеро ҳурмат кунем, барои он ки чӣ хел ҳурмат карданамонро намедонем. Бисёрии одамоне ки бо дигарон муносибатҳои наздик барпо карда наметавонанд, ба худашон ҳам муносибати хуб надоранд. Бисёр асрҳо пеш тактикаи шайтон нест кардани масеҳиён буд (он вақт миқдори онҳо хеле кам буд). Ӯ барои ин таъқибот ва дигар роҳҳоро истифода мебурд. Ҳозир шайтон бисёртар ғами онро мехӯрад, ки чӣ тавр масеҳиёнро безарар гардонад, ки онҳо қобилияти бурдани Каломро ба дигарон гум кунанд. Миқдори рӯҳафтодагон, аз худ даст кашидагон ва касалиҳои рӯҳӣ байни масеҳиён имрӯзҳо хеле зиёд аст. Дар байни одамони оддӣ низ ҳамчунин аст.

			Дар амал ман аз додани маслиҳатҳои оддӣ ва осон, вақте ки дору, дуо ва муолиҷаи психикӣ-трапевтӣ ёрӣ намедиҳанд, метарсам. Лекин ман аниқ медонам, ки пешгирӣ ҳама вақт аз табобат осонтар аст. Ҳар як масеҳӣ метавонад ба ҳузури Худо даромаданро ва ба Ӯ супоридани ҳамаи эҳтиёҷҳои худро ёд гирад, ҳар як масеҳӣ метавонад нисбати ҳаяҷони дарунӣ қатъият ва устуворӣ нишон диҳад. Масалан, мо ба масъалаи алоқаи ҷинсӣ то никоҳ ё ин ки хиёнати зан ё шавҳар бисёр ҷиддӣ нигоҳ мекунем. Ба ман чунин менамояд, ки ташвиши дарунӣ аз баъзе тараф назар ба нафс мушкилии ҷиддитар аст. Фарқи калон надорад, ки мо дар бораи чизҳои оқилона ташвиш мекашем ё ин ки майда-чуйда, дар ҳар ду ҳолат ин ғаму ташвиш моро ба касалии рӯҳӣ оварда расонда метавонад. Тартиби ҷамъиятии мо барои одамон он қадар мураккаб аст, ки қариб ҳама худро одами бетолеъ ҳисоб мекунанд. Ақлҳои хубтарин ба беморхонаҳои рӯҳӣ на барои он меғалтанд, ки донишашон кам буд, балки барои он ки ташвиш онҳоро мағлуб кард.

			Агар шумо ҳаяҷон ва тарсро нисбати бемуваффақиятӣ ҳис кунед, ин маънои онро дорад, ки шумо Худоро дар паси сарҳади ҳаёти худ гузаштаед. Лекин ин намуд муносибат нисбати худ аз нуқтаи назари Худо ва Китоби Муқаддас нодуруст аст. Агар Худо ба шумо ақл дода бошад, онро истифода баред, лекин ҳангоме ки бо қонунҳои ақли солим зиндагӣ мекунед, ҳаёти эҳсосотӣ ва рӯҳонии худро қурбонӣ накунед. Ин ҳаёт хушбахтии ҳақиқӣ намебиёрад. Солимии ақлӣ аз касби бонуфузтарин ва мартабаи баланд хубтар мебошад. „Зеро ки Худо ба мо на рӯҳи ҳаросро, балки рӯҳи қувват ва муҳаббат ва парҳезгорӣ додааст“ (2 Тимотиюс 1:7).

			Панҷум таҳкурсӣ барои калоншавии рӯҳӣ: ёфтани вақт аст. Вақт барои омӯхтани Каломи Худо, шаҳодатдиҳӣ ва мушоракат. Ҳамаи ин тартибдиҳандаҳои калоншавии рӯҳӣ бояд дар ҳаёти масеҳии шумо сокин бошанд. Инро бо курсие муқоиса кардан мумкин аст, ки дар як по намеистад. Агар шумо аз чизи дар боло номбаршуда ба якеаш бефарқ нигоҳ кунед, ҳаёти рӯҳонии шумо инчунин ба мағлубият дучор мешавад. Агар шумо ба калисои аввалин, ки дар Китоби Аъмол тасвир ёфтааст, нигоҳ кунед, ин принсипро дида метавонед: „Ва онҳо бо шунидани таълими Ҳаввориён, бо мушоракати онҳо, бо шикастани нон ва дуо гуфтан машғул буданд“ (Аъмол 2:42). Баъди муддати кӯтоҳе онҳо мавъизаи худро дар саросари соҳилҳои баҳри Миёназамин сар карданд. Ин исботи асосии он аст, ки файзи Худо бо онҳо буд.

			Ман махсусан гуфтан мехоҳам, ки аз ёд кардани порчаҳои Навиштаҷоти Муқаддас бисёр муҳиманд. Дар Забур навишта шудааст: „Сухани Туро дар дили худ ниҳон доштаам, то ки пеши Ту хато накунам“ (Забур 118:11). Вақте ки ман ба дини масеҳӣ имон овардам, ман бисёр мушкилӣ доштам, махсусан бо хоҳиши шаҳвонӣ ва бетоқатӣ. Баъзан ба ман чунин менамуд, ки имони ман ҳамчун хонаи қартагин вайрон мешавад. Ба ман омӯхтани Каломи Худо ва на танҳо омӯзиш, балки аз ёд кардани порчаҳо ёрӣ дод. Гурӯҳи „Навигаторон“ ва бисёр ташкилотҳои дигари масеҳӣ ба ин кор задаи асосиро мемонад. Лекин агар шумо имрӯз масеҳии оддиро бипурсед, ки ӯ вақти дуои худро ба чӣ сарф мекунад, ӯ ҷавоб медиҳад, ки ба хондани саҳифае аз „Хондани ҳаррӯза“. Мумкин ӯ як таронаро аз Забур хонда ба кор меравад. Лекин Исо на инро аз мо нигарон аст. Ҳангоми дар биёбон будан, вақте ки шайтон ӯро васваса менамуд, Ӯ аз Калом ҷавоб медод. Таълимоти Ӯ нишон медиҳад, ки чӣ хел Ӯ Каломи Худоро хуб медонист. Ҷавобҳои Ӯ ба фарисиён ва китобдонон нишон медоданд, ки Ӯ Аҳди Қадимро аз аввал то охир омӯхтааст. Хотире ки пур аз суханҳои Китоби Муқаддас аст, яроқи бақувваттарин аст.

			Агар шумо хоҳед, ки барои хондани Китоби Муқаддас ҳар рӯз вақт ҷудо кунед, бояд ба ин кӯшиши махсусе гузаред. Барои баъзеҳо ин маънои пагоҳӣ барвақттар хестанро дорад (масалан соати шаш ё шашу ним). Барои хизматгорони фаъол бо одамон дар хизмат будан осонтар аст, аз он ки бо Худо ба муносибат дароянд. Агар шумо аз рӯи миҷозатон сӯфӣ бошед, дар ҷевон бо Китоби Муқаддас ва фонусча пинҳон шуданатон осонтар мебошад. Барои масеҳии оддӣ, ки ба ҷамъият мутобиқати пурра дорад, вақт бо Худо душвор ва ғайриоддӣ менамояд. Ба мо лозим меояд, ки ба ҷисмамон „не“ ва ба Худо „ҳа“ гӯем. Алан Рэдпат боре гуфтааст, ки аз ҳама мушкилтарин ғалаба дар зиндагии масеҳӣ ғалаба бар кӯрпа аст, вақте ки ба ӯ лозим аст пагоҳӣ хеста Китоби Муқаддас хонад.

			Таҳкурсии шашум ва охирин барои калоншавии рӯҳӣ — қабул кардани нақшаи Худо барои ҳаёти худ. Дар нома ба Филиппиён мо суханҳои Ҳавворӣ Павлусро хонда метавонем: „Ҳамеша дар дуои худ барои ҳамаи шумо бо шодӣ дуо мегӯям, барои иштироки шумо дар башорат аз рӯзи аввал то алҳол, ва яқин дорам, ки Ӯ дар шумо ба кори хайр шурӯъ намудааст, онро то рӯзи Исои Масеҳ ба анҷом хоҳад расонд“ (Филиппиён 1:4–6). Барои ин „кори нек“ мо на танҳо дар пеши Худо ҷавобгарем. Аз ин зиёд, ин шартномаи шахсии мо бо Ӯ мебошад. Мо дониста наметавонем, ки то чӣ андоза касе рӯҳан калон шудааст ва ин хел хулоса баровардан хатарнок ҳам мебошад. Ягон вақт дар бораи дар кадом зинаи рӯҳонӣ будани касе фикр накунед. Барои хубӣ ё бадӣ инро накунед. Ман бисёр масеҳиёни бомуваффақиятро дидам, ки ногаҳон аз сабаби гуноҳе тамоми зиндагиашон вайрон мешуд.

			Баъзе одамон аз роҳи масеҳӣ сӯи дигар мегарданд, барои он ки роҳи Худоро намефаҳманд ва тоқати лозимиро барои фаҳмидани ин роҳҳо пайдо намекунанд. Масеҳиён дар пешашон мақсадҳои калон мемонанд, лекин вақте ки чизи дар нақша гирифтаашонро намегиранд, бо хафагӣ аз Худо дур мешаванд. Онҳо барои худ хулоса мебароранд, ки масеҳият дар ҳаёти онҳо кор намекунад. Шумо метавонед одамонеро бинед, ки ҳамаи услубҳо ва ҳатто дастгузориро дида баромаданд. Онҳо бисёр калисоҳоро иваз карданд ва дар натиҷа аз Худо дур шуданд, барои он ки гуноҳи муайянеро нест карда натавонистанд.

			Ин хел муносибат нисбати масеҳият моро сарвари ҳаёти худ мегардонад. Мо Худоро ба кунҷе дароварда, кӯшиш мекунем, ки талаботамонро ба Ӯ гӯем. Лекин мумкин моро худи ҳозир аз кадом як гуноҳе озод кардан ба нақшаи Худо дохил нашавад; мумкин ӯ кӯшиш мекунад, ки ба мо чизеро омӯзонад. Баъзан гуноҳ роҳи дарозмуддате сӯи муваффақият мебошад. Худо мегузорад, ки шумо гуноҳ кунед ва баъди озод шудан ба чунин одамон ёрӣ дода тавонед. Шоҳ Довуд аз таҷрибаи худ дида буд, ки чӣ хел бо Худо ба муносибат даромадан баъд аз содир кардани гуноҳ душвор аст. Биёед лаҳзаеро дида бароем, ки мо гуноҳ мекунем. Албатта дар ҳар ҳолат бар зидди гуноҳ бо тамоми қуввати рӯҳонӣ бояд ҷангем. Лекин дар ёд нигоҳ доред, агар шумо ҳатто гуноҳ кунед ҳам, Каломи Худо мегӯяд: „Эй фарзандонам! Инро ба шумо менависам, то ки шумо гуноҳ накунед; ва агар касе гуноҳ кунад, мо ба ҳузури Падар Шафоатгаре дорем, ки Исои Масеҳи одил аст. Ва Ӯ кафолат аст барои гуноҳҳои мо, ва на танҳо барои гуноҳҳои мо, балки барои гуноҳҳои тамоми ҷаҳон низ“ (1 Юҳанно 2:1–2).

			Такягоҳи асосии мо барои рӯҳан калон шудан Масеҳ аст. Ӯ бояд кори неки дар мо сар кардаашро ба анҷом расонад. Худро пурра ба муҳаббати Ӯ супоред! Ӯ бояд дар сари ҳиссиёт, вақт ва маблағи мо бошад. Агар шумо худро фурӯтанона ба Худованд месупоред ва ба наздикон хизмат мекунед, Рӯҳи Муқаддас ба воситаи шумо кор мекунад. Агар ман бо чашми худ намедидам, ки Рӯҳи Муқаддас бо одамоне ки худро пурра ба Ӯ супоридаанд, чӣ мекунад, ман бо чунин боварӣ мавъиза намекардам. Ман танҳо дар масеҳияти амалӣ иштиёқманд ҳастам. Шуморо бовар мекунонам, ки он ҳақиқатан вуҷуд дорад ва ҳаёти шуморо тағйир дода метавонад.

		

	
		
			6. Тарбияи рӯҳонӣ

			Аз ҳама хатоҳои ҷиддии ҷаҳон (шояд, беш аз ҳама дар ШМА ва Англия) — муносибати назариявӣ нисбати масеҳият мебошад. Одамон дар бораи ҳаёти рӯҳонӣ мехонанд ва фикр мекунанд, лекин онро дар амалия истифода намебаранд. Дар Британияи Кабир ба ҳар як шаҳрванд тақрибан як мавъизакунанда рост меояд. Ин нисбати дигар мамлакатҳои ҷаҳон, ҳамчунин Америка, таносуби бисёр баланд мебошад. Масеҳиёни британӣ аз мавъизаҳои хуб эрка шудаанд. Метарсам, ки боре Худо аз сокинони Британияи Кабир, ҳамчун хизматгорони худ, ки таланташонро ба замин гӯронданд, мепурсад. Ба онҳо бисёр мавъиза карда мешавад, лекин Худо ҷавобро аз тарафи онҳо кам мебинад. Ирландияи Шимолӣ — мисоли хубтарин шуда метавонад. Дар он ҷо қисми зиёдтарини калисоҳо, мавъизачиён ва муассисаҳои масеҳӣ ҳастанд. Лекин ҳамаи ин ҳикмат аз пеши ҷонҳои одамоне гузашта меравад, ки ба наҷот мӯҳтоҷ ҳастанд. Ман ба масеҳиёни самимии Ирландияи Шимолӣ ҳамла кардан намехоҳам, ман танҳо он ҳақиқатро гуфтан мехоҳам, ки аз ин кишвар танҳо якчанд нафар одам ба хизмати миссионерӣ фиристода шуданд.

			Ин хел чизҳо моро ба ҳайрат меоранд. Ман бисёр вақт аз одамон мешунавам: „Чӣ тавр мо касеро ба кишвари дигар барои хизмат фиристода метавонем, вақте ки ба худи мо мавъизачиён ва муаллимон намерасанд?“ Ман ягон гурӯҳ ё калисоро надидам, ки онҳо ҳисобанд, ки ба миқдори лозимӣ устодони рӯҳонӣ доранд. Лекин мо ҳама вақт бояд дар хотир дошта бошем, ки дар дигар мамлакатҳо мавъизакунанда ва шубонон боз ҳам камтаранд. Дар Испания ба як вилоят танҳо як калисои протестантӣ рост меояд. Дар Ҳиндустон ва он ноҳияҳое ки дар онҳо миқдори калисоҳо зиёд шуда истодааст, мӯҳтоҷии калон дар норасогии муаллимони Китоби Муқаддас вуҷуд дорад. Вақте ки муассисаи „Ваъда ба ҷаҳон“, пеш аз саршавии хизмати худ, барои тайёр кардани аппаратура механикони худро фиристод, аз онҳо хоҳиш карданд, ки мавъизачиёни Китоби Муқаддас шаванд. Бисёрии ин одамон ҳатто дар бораи чӣ хел наҷот ёфтанашон бо душворӣ нақл карда метавонистанд. Лекин баъзе аз механикони мо муаллимони Каломи Муқаддас дар байни навимонон шуданд.

			Ба ҳар як калисо дар Британияи Кабир 6–8 нафар мавъизачии дар коллеҷ таълимгирифта рост меояд, ки аз чӣ сабабе дар вақти ҷамъомад мавъиза намекунанд. Онҳо дар давоми парастиш танҳо мешинанд ва ҳеҷ кор намекунанд. Мумкин аст онҳо худро бо мавъизачиёни машҳур Ҷон Стотт ва Алан Рэдпат муқоиса мекунанд? Лекин ин хел муқоиса ба фикри ман беҷо аст. Мо ягон вақт ин ҷаҳонро барои Масеҳ ба даст оварда наметавонем, агар интизори он бошем, ки якчанд мавъизачиёни қобилиятнок мавъизаро сар кунанд. Ин хел одамон каманд; ғайр аз ин Худо ба ҳамаи мо фармудааст, ки Хушхабарро ба тамоми ҷаҳон барем!

			Дар Ғарб мавъизаро дар калисоҳо дар вақти ибодат, ба воситаи радио шунидан мумкин аст, ғайр аз ин, дар маҷаллаҳо хондан ва харидани сабти видео низ мумкин аст. Дар Туркия бошад Китоби Муқаддас пурра тарҷума нашудааст (танҳо қисман). Дар ҷаҳон ҳоло 1 500 забонҳо ҳастанд, ки бо онҳо ҳатто қисми Китоби Муқаддас тарҷума нашудааст. Дар ин соҳа кори Миссияи тарҷумонҳои Китоби Муқаддас „Уиклиф“ сар мешавад. Ман албатта имон дорам, ки паҳншавии Каломи Худо дар тамоми ҷаҳон имони масеҳиёни Ғарбро низ боқувват мекунад. Калисоҳое ки миссионерони худро ба дигар мамлакатҳо мефиристанд, албатта дар рӯҳ калон мешаванд. Агар мо тасаввуроти аниқро дар бораи хизмат дар дигар мамлакатҳо дошта бошем, хизмати мо дар шаҳри худ низ пурра ва пуртаъсиртар мешавад. Мо бояд ҳангоми имондоронро ба миссионерӣ даъват кардан ба хизмати калисои худ низ бо диққат нигоҳ кунем.

			Вақте ки мо ба одамон Каломи Худоро мавъиза кардан мехоҳем, бояд аз рӯи қоида зиндагӣ бикунем. Вақте ки ман сухани „қоида“-ро мегӯям, одамон одатан дар бораи рӯзаи ҳарҳафтаина, мунтазам хондани Китоби Муқаддас, тавба фикр мекунанд. Ин ҳама дуруст аст ва чизи номбаршуда бояд ҳақиқатан қисми ҳаёти масеҳии ба камол расида бошад. Ман хондани китоби „Анъанаи тарбиядиҳӣ“-ро (Celebration of Discipline), ки Ричард Фостер навиштааст ва ин ҳолатҳоро пурра дида мебарояд, маслиҳат медиҳам. Ман танҳо бар иловаи ин мегӯям, ки ба тартиб овардани интизоми шахсӣ ва тарбия бояд доимӣ бошанд ва муносибат нисбати ин чизҳо бояд мусбат бошад. Ҳатто дар лаҳзаҳои вазнини ҳаёти худ шумо чизи фоидаовареро ёд гирифта метавонед. Агар шумо дар ҳар ҳолат хубии ниҳониеро нисбати шумо дида тавонед ва ҳатто дар вақти рӯҳафтодагии пурра интизори натиҷаи хуб бошед, ин маънои онро дорад, ки роҳи шумо ба сӯи қуллаҳои калоншавии рӯҳонӣ кушода ва имконпазир аст. Он вақт шумо пурра дарк мекунед, ки Худованд ҳама чизро идора мекунад. Ва ин боварӣ на ба мавъиза такя мекунад, балки бар таҷрибаи шахсӣ. Ин боварӣ ба пуриқтидории Худо шуморо ба дуои самимӣ ва хоҳиши шаҳодатдиҳӣ оварда мерасонад ва шумо қуввати ҳақиқии рӯҳонӣ ва хоҳиши мавъизакунӣ пайдо хоҳед кард.

			Дар Нома ба Ибриён мо исботи ин принсипро дида метавонем: „Агар ба ҷазо тоб оваред, Худо бо шумо чун бо писарон рафтор мекунад. Зеро, оё писаре ҳаст, ки падараш ӯро ҷазо надиҳад? Аммо агар шумо беҷазо монед, ки он насибаи ҳама аст, пас шумо ҳаромзодагонед, на писарон. Илова бар ин, барои мо, ки аз падарони ҷисмонӣ ҷазо ёфта, аз онҳо метарсем, оё лозим нест, ки ба Падари рӯҳҳо зиёдтар итоат намоем, то ки зист кунем? Зеро ки онҳо моро ба салоҳдиди худашон барои айёми андак ҷазо медиҳанд, аммо Ӯ ин корро ба манфиати мо, то ки дар қудсияти Ӯ ширкат дошта бошем, анҷом медиҳад. Ҳар ҷазо дар замони ҳозира ба назари кас на шодӣ, балки андӯҳ менамояд, лекин оқибат ба онҳое ки воситаи он таълим ёфтанд, самари осоиштаи адолатро меоварад. Пас дастҳои беқувват ва зонуҳои бемаҷолро қавӣ кунед“ (Ибриён 12:7–12).

			Ин ҷазо дар чӣ ифода меёбад?

			Якум, тарбия бо ноумедӣ. Худо ҳамаи бадиро дар зиндагии мо ба фоидаамон истифода бурда метавонад. Мо намегӯем, ки Худо васвасаро ба ҳаёти мо мефиристад, ин хел гуфтан моро ба мазохизм овард мерасонад. Мо бояд иродаи комили Худоро дар зиндагиамон аз иродаи иҷозатдиҳандаи Худо фарқ бикунем. Мо бояд дарк кунем, ки Худо ба ҳодисаҳои бад дар ҳаёти мо иҷозат медиҳад, чунки мо дар ҷаҳони пургуноҳ зиндагӣ мекунем. Лекин ин маънои онро надорад, ки Ӯ мехоҳад, ки ин бо мо рӯй диҳад. Мо бояд дар ёд дорем, ки бисёрии ҳолатҳое ки дар ҳаёти мо ба амал меоянд, аз якумин ғалтиши Одам ба гуноҳ сар шудаанд. Лекин ҳақиқат дар он мебошад, ки Худо ҳама бадиро барои фоидаи мо истифода бурда метавонад. Агар мо рӯҳафтода бошем, бояд дар ёд дошта бошем, ки „дар талоши зидди гуноҳ шумо ҳанӯз то ба дараҷаи рехтани хун муқобилият накардаед“ (Ибриён 12:4). Ҳамаи азобҳои худро аз ин нуқтаи назар нигоҳ кунед. Азобро Худо ҳамчун воситаи тарбия ва ҷазо истифода бурда метавонад, ки моро ба сӯи Ӯ мебарад. Онҳое ки аз азобҳо намегузаранд, дар имон калон шуда наметавонанд. Азобу уқубат — аслиҳаи пурқуввате дар мубориза бар зидди гуноҳ ва дар рушди рӯҳӣ мебошад.

			Мумкин шумо ба ҳаёти бойи рӯҳонӣ ва хизмати сарварони калисои масеҳӣ нигоҳ карда, ҳисси ҳасад ва рашкро доред. Ин хатои калон аст. Ягон одаме ки мақсад, хоҳиш, фикр ва нақшаҳои зиёд дорад, рӯҳафтода нашуда намемонад. Ман бисёр лаҳзаҳо аз Худо дилхунук шуда будам. Баъзе одамон дини масеҳиро қабул намуда ва баъд аз Худо дур мешуданд, ман бо бисёрии онҳо мактуб менависам. Як бародари масеҳӣ бо мо дар Аврупо дар давоми як сол кор кард ва ӯро ҳама дӯст медоштанд. Вале мо дар сари вақт мушкилии шахсии ӯро, ки ӯ бо он мубориза мебурд, дида натавонистем ва дар натиҷа ӯ аз Худованд дур шуд. Ҷавони дигаре дар давоми солҳои дароз масеҳии намунавӣ буд, лекин баъд ногаҳон хизматро партофт. Ӯ аз оилаи номусоид омада буд ва боз ба ҳамон ҳолати криминалӣ баргашт. Агар шумо бо одамон кор кардан хоҳед (масеҳиён бояд бо одамон кор кунанд, чунки инро аз онҳо Худо талаб мекунад), он гоҳ ба рӯҳафтодагӣ тайёр бошед. Шумо бояд дарк кунед, ки ҳамаи мушкилиҳоро ба Худованд супорида ба Ӯ бовар бикунед. Нақшаҳои Ӯ ва муддати вақти Ӯро аз они худатон дида дурусттар ҳисобед. Дар ёд нигоҳ доред, ки Худо ҳатто дар лаҳзаҳои тираи ҳаётатон бо шумост. Ҳатман дар охири туннел шумо равшаниро мебинед.

			Ман мефаҳмам, ки ин мавзӯъ барои муҳокима душвор аст, барои ҳамин дар ин бора дар яке аз бобҳои охирин пурратар менависам. Ин боб „Маҳзунӣ“ ном дорад. Акнун бо иҷозати шумо ба намуди дигари тарбияи рӯҳонӣ мегузарам.

			Ин тарбия бо воситаи хатар мебошад. Ман ҳама вақт ҳайрон будам, ки барои чӣ масеҳиён ҳама корро мекунанд, то аз хатар гурезанд? Худи маънои қабул кардани масеҳият маънои қабули хатарро дорад. Ман эътирозҳои шуморо шунида метавонам: „Лекин дар Амрико ва ё дар Аврупои Ғарбӣ чӣ гуна хатарҳо буда метавонанд? Агар мо аз Амазонка шино карда мегузаштем ё дар ҷангал миссионер мешудем, он гоҳ моро ҳақиқатан хатар интизор мебуд“.

			Ин хатои калон аст. Бо чунин мулоҳизаҳо мо миссионеронро ба пағонаи боло мегузорем, гӯё ки танҳо онҳо хатарҳои ҳақиқиро пушти сар карда метавонанд. Ман дар байни миссионерон хоинон, дурӯғгӯён, бешармон ва фосиқонро дидаам. Агар шумо ба ҳайрат омадед, Аҳди Навро хонед. Миссионерон одамони оддӣ мебошанд, ки душвориҳои оддиро аз сар мегузаронанд. Ана барои чӣ барои миссионерон бештар дуо гуфтан лозим аст, чунки онҳо дар хатти пеши муҳориба бо армияи шайтон ҳастанд. Ман шунидам, ки миссионерон ба Ҳиндустон барои мавъиза дар бораи Исои Масеҳ рафта, худашон индуизм ё буддизмро қабул карданд. Барои миссионерон аз таҳти дил дуо гуед, зеро мо онҳоро ба пешвози хатар фиристодем! Ва Худоро барои миссионероне ки содиқона ба Худованд хизмат мекунанд, шукр гӯед!

			Фикр накунед, ки хатари ягона барои шумо он вақте мебошад, ки шубон мавъизаашро ду соат давом медиҳад. Мо ба ҳар ҳол дар ҷанг ҳастем. Мо барои ҳамлаҳои армияи шайтон кушода ва нозук ҳастем. Агар шумо Китоби Муқаддасро хонед, он гоҳ медонед, ки пайравони Худованд дар хатари калон ҳастанд. Лекин ба ин нигоҳ накарда аз хатар гурехтан лозим нест, барои он ки дар ин муваффақият пайдо намекунем. Хатар вақти наздикшавии мо ба сарзамини шайтон зиёд мешавад. Ман на танҳо дар бораи хатари рӯҳонӣ сухан меронам. Вазъияти бисёр шаҳрҳо дар мамлакатҳои тараққикарда криминалитар мешавад. Афсӯс ки шумораи масеҳиёне ки дар ин ноҳияҳо мавъиза кардан мехоҳанд, кам мебошад. Сабаб он аст, ки аз ҳамлаи оддӣ метарсанд. Мо дар шаҳр якчанд „ҷазирачаҳои муқаддас“ дорем, ки дар онҳо калисоҳо ҷо гирифтаанд, лекин ҳама хуб дарк мекунанд, ки дар беруни ин ҷазирачаҳои некӯҳол чӣ рӯй медиҳад. Мо дар муҳорибаем ва хонандагони ин китоб (онҳое ки миссионеранд ё ин ки шудан мехоҳанд) дар бораи ин хуб медонанд. Ва он вақте ки Рӯҳи Муқаддас дар шумо кори Худро сар мекунад, Ӯ албатта шуморо ба ҷои хатарнок мефиристад.

			Огоҳкунӣ оиди эҳтиёткорӣ ва дурӣ ҷустан аз чунин ҷойҳо ёрӣ намедиҳад. Бо хатар дар ҷои бисёр ором ҳам вохӯрдан мумкин аст. Як дӯсти ман дар маҳаллаи наздишаҳрӣ зиндагӣ мекунад, ки бехатар аст. Ба ин нигоҳ накарда писари ӯ дар ҳавлӣ ба сими кандаи электрикӣ бархӯрда мурд. Ҳазорҳо одамон дар ҳалокати автомобилӣ мемуранд. Бачаҳо ба ҳуҷраи духтур даромада, тасодуфан заҳр менӯшанд. Бисёриҳо дар вақти кории худ барои ба даст даровардани пул худро ба хатар мезананд. Ба навбати одамоне ки ба кори каскадёрӣ машғул шудан мехоҳанд, нигоҳ кунед. Масеҳиён бояд кӯшиш накунанд, ки ҳаёти аз хатар дурро ба сар баранд. Фарқ надорад, ки шумо бо хатар дар тангкӯчаи торик вомехӯред ё ин ки дар ҳуҷраи сардоратон, ҳамаашро ҳамчун аз дасти Худованд қабул кунед. Лекин бисёр масеҳиён роҳҳои бехатарро меҷӯянд ва ин бисёр ғамангез аст.

			Ҷавоби дуруст ба хатар — хоҳиши ба хатар задани худро мебошад. Барои ҳамин ман дар бораи тарбия бо далерӣ гуфтан мехоҳам. Дар боби 13-уми Китоби Ададҳо таърихи қавми Исроил баён шудааст. Бисёрии исроилиён аз даромадан ба Замини ваъдашуда метарсиданд, барои он ки деворҳо баланд буданд, душманон бешумор ва посбонони пурқувват доштанд. Лекин ду нафар кошифони далер ёфт шуданд, ки хатарро аз наздик диданӣ рафтанд. Биёед мехонем: „Ва Колеб қавмро пеши Мусо таскин дода, гуфт: «Ба яқин мо баромада, онро ба тасарруфи худ хоҳем даровард, зеро ки метавонем бар он ғолиб оем»“ (Ададҳо 13:31). Агар мо аз сабаби хатар ба Замини ваъдашуда даромадан нахоҳем, мо ба он ҳеҷ гоҳ даромада наметавонем. Мо ҳатто фаҳмида наметавонем, ки дар Малакути Худо будан чӣ хел аҷоиб аст. С.Т. Стадд боре гуфтааст: „Ба Худо хизматгорони боандешаи корҳои имконпазирро кунанда лозим нестанд, ба Худо хизматгорони беандеша лозиманд, ки корҳои ғайриимконро ба иҷро расонанд“. Мо бояд аз таҳти дил сӯи хатар қадам бимонем, монанди Колеб, барои ҷалоли Масеҳ. Шумо Аҳди Қадим ва Аҳди Ҷадидро хонда, дида метавонед, ки одамони беандеша корҳои имконнопазирро барои Худованд ба иҷро мерасониданд.

			Фақат фикр накунед, ки ман аскари нотарс ҳастам ва ба исми Худованд ба ҷое ки рост омад, рафта метавонам. Не, албатта. Ман дар даруни худ тарси ҳақиқиро ҳис мекунам. Лекин ман медонам, ки ба онҳое ки бовафоянд, Рӯҳи Муқаддас худаш далерӣ медиҳад. Афсӯс ин принсипро на ҳама дар таҷрибаи худ дидаанд, чунки имони мо бисёр вақт танҳо дар сухан аст. Ба васвасаи ҳақиқӣ дучор нашуда, мо фикр мекунем, ки тоза шудем ва тайёрем ки барои Худованд ҳама чизро бикунем, дар ҳақиқат бошад мо хатари ҳақиқиро надидаем. Ман боварӣ дорам, ки агар ман худро ба хатар намезадам, барои Худо ҳеҷ чиз карда наметавонистам. Ман бисёр вақт ба Ӯ мегуфтам: „Хуб, имони ман хурд аст, ман на он қадар боқувватам, ман нақшаи Туро намедонам, лекин… ман меравам. Ман медонам, ки Ту бо роҳе ҳамаашро Худат ба иҷро мерасонӣ“.

			Мо аз тарс меларзидем, вақте ки ҳамаи хатарҳои мавъизаи Инҷилро дар киштӣ дарк кардем. Киштии якуми „Логос“ бисёр кӯҳна буд, онро ҳатто суғурта накарданд. Дар киштӣ масеҳиёни ҷавоне буданд, ки волидайнашон ҳама вақт дар тарси ҳаёти онҳо буданд. Ман хобҳои ошуфта дар бораи ғарқ шудани киштӣ медидам. Бо арақи хунук бедор шуда, ман фикр мекардам: „Бояд фақат ба мамлакатҳои гарм равона шавем, зеро агар ба ғарқшавӣ сар кунем, мо ба зинда мондан имконият дошта бошем. Агар мо дар оби яхин ғарқ шавем, ҳеҷ кас зинда намемонад“. Лекин ҳар дафъа Каломи Худо маро аз рӯҳафтодагӣ ва тарс кашида мебаровард. Махсусан ба ман Китоби Еҳушаъ ибни Нун ёрӣ дод. Ман фикр мекунам, ки порчаеро аз ёд кардан меарзад, ки дар он баъди марги Мусо чӣ хел Худованд ба Еҳушаъ мефармояд, ки қавми Исроилро ба Замини ваъдашуда барад: „Қавӣ ва далер бош, чунки ту ба тасарруфи ин қавм заминеро хоҳӣ даровард, ки дар бораи он ба падаронашон қасам хӯрдаам, ки онро бидиҳам. Фақат қавӣ ва далер бош, то ки бо риояти дурусти тамоми шариате ки Мусо, бандаи Ман, ба ту амр фармудааст, амал намоӣ; аз он ба тарафи рост ё чап дур нашав, то ба ҳар ҷое ки меравӣ, муваффақият ба даст оварӣ. Бигзор ин китоби шариат аз даҳони ту дур нашавад, ва онро ту рӯзу шаб биомӯз, то ба риояти ҳар он чӣ дар он навишта шудааст, амал намоӣ, зеро ки он гоҳ дар роҳҳои худ комёб гардида, муваффақият ба даст хоҳӣ овард. Ман, охир, ба ту чунин амр фармудааам: қавӣ ва далер бош, натарс ва ҳаросон нашав, зеро ба ҳар ҷое ки биравӣ, Худованд Худои ту бо туст“ (Еҳушаъ 1:6–9).

			Тахмин кардан мумкин, ки Еҳушаъ ибни Нун метарсид. Лекин мо ҳам мисли ӯ боқувваттар шуда метавонем, агар шабу рӯз дар бораи Каломи Худо фикр кунем.

			Бисёрии одамон миссионер шудан намехоҳанд, чунки метарсанд, ки аз ӯҳдааш намебароянд. Пас мо чӣ хел масеҳиятро шафоатгарӣ мекунем, агар чунин тарси оддӣ моро аз фармоиши бузург бозмедорад? Ваъдаҳои Китоби Муқаддас, ки мо дар бораи онҳо хондем, чӣ мешаванд? Аз нуқтаи назари дунявӣ калисои масеҳӣ зиёдтар касбӣ мешавад. Рӯз то рӯз шумораи зиёдтари масеҳиён хизмат мебаранд, чунки ба онҳо барои ин пул медиҳанд, гарчанде ки ба ин касе иқрор намешавад. Лекин дар гирду атроф бекорӣ нашъунамо дорад, мо бошем аз бадани Масеҳ муассисае ба вуҷуд овардем. Боре ман дар мавъизаи аҷоибе иштирок доштам. Ин маро он қадар ба ҳайрат овард, ки ман ҳаётамро аз нав ба Худованд супоридам. Баъди хизмат ба назди мавъизакунанда барои сӯҳбат омадам. Дар вақти интизорӣ ман ба аъзоёни калисо, ки сарулибоси қиматбаҳо дар бар доштанд, менигаристам. Ва баъд мавъизакунандаро пурсидам, магар ӯ ҳақиқатан боварӣ дорад, ки ин одамон даъвати ӯро дар бораи паҳн кардани Хушхабар дар тамоми ҷаҳон қабул мекунанд. (Ман 19-сола будам.) Лекин баъд дидам, ки ӯ ҳам костюми қимат дар бар дошт. Ӯ ба ман нигариста гуфт: „Гӯш кунед ҷавонмард. Ман — мавъизакунанда ҳастам ва ин тарзи пулёбии ман аст. Ман барои мавъизаи Калом ва хизматам маоши хуб мегирам. Ҳамаи чизи гуфтагиам албатта рост аст, лекин ман сахт шубҳа мекунам, ки касе бо ҳаёти миссионерӣ зиндагӣ кардан мехоҳад. Ба ғайр аз он шарте ки ҷанг сар шавад“. Ман ин калисоро бо ҳисси парешонҳолӣ тарк намудам.

			Илтимос, маро дуруст бифаҳмед. Ман ба хизматгорони „рӯзи пурра“ кор карда музд мегирифтагӣ муқобил нестам. Ҳамчун масеҳиён мо бояд рӯзи пурраи корӣ хизмат кунем. Ва чизи баде дар гирифтани пул ба ивази кори масеҳиёна нест. Дар асл мо ба шубонон кам пул медиҳем. Лекин ман диққати шуморо ба он ҷалб кардан мехоҳам, ки маҳорати касбӣ чӣ андоза дур мебарад. Албатта имони масеҳӣ дар дасти онҳое бояд бошад, ки маҳорати касбиашон баланд аст. Мавъизакунандагонро таълим додан лозим, ки одамонро дар имон роҳнамоӣ кунанд. Лекин маро масъалаи дигаре ба ташвиш меорад. Чӣ хел мешавад, ки дар баъзе мамлакатҳо шубонон ҳазорҳо доллар барои инҷилшиносонӣ мегиранд, дар дигар мамлакат шубон ба худ велосипед харида наметавонад, ки ба деҳаҳои маҳаллӣ ташриф биёрад? Ӯ одамонеро, ки ба Каломи Худо мӯҳтоҷанд, хабар гирифта наметавонад. Инро чӣ хел фаҳмондан мумкин аст?

			Бисёр калисоҳои қулай ҳастанд, ки синфҳои калон барои мактаби якшанбегӣ доранд. Ва мо ба якдигар начаспида дар он ҷо баҳузур истода метавонем. Ин хуб, лекин саволе ба миён меояд. Барои чӣ мо ба гӯсфандони як пода монандем? Ман намегӯям, ки ҳамаи онҳое ки чунин зиндагӣ мекунанд, гунаҳкори гумшудаанд. Мо танҳо симои шахсии худро гум кардаем. Барои ба ин иқрор шудан нисбати худ ростгӯ будан лозим аст.

			Биёед боз як бор ба тарбия бо далерӣ нигарем. Дар асл ин ҳаёт аз рӯи имон аст. Мо аз бехатарии худ чунон дар ташвиш ҳастем, ки коғазҳои суғуртаи ҳархеларо, ба ҳар эҳтимол барои худро бехатар кунонидан, пур мекунем. Барои нафақа пул ҷудо мекунем. Дар куҷои Навиштаҷот гуфта шудааст, ки мо бояд барои „рӯзи сиёҳ“ пул ҷамъ кунем? Магар мо ҳама пули худро ба ҳукумат ё ширкатҳои суғурта бояд диҳем? Ё ин ки дар ғӯлачаҳои тиллоӣ зери кат пинҳон намоем? Ана мо чӣ андоза ба бехатарии худ овораем. Ман, албатта таърихи „даҳшатовар“-ро дар бораи он ки чӣ хел як ҷавоне барои хизмат ба Худованд ба мамлакати дигар рафта, дар охир дар вақти чиндани себҳои пӯсидаи канори роҳ ба чуқурие афтидааст, шунидам. Лекин худам ба ин илова карда метавонам, ки шахсан ман касеро надидам, ки хизматашро чунин анҷом додааст. Лекин аз сабаби дар бисёр намуд шунидани ин ҳикоят ба ман чунин менамояд, ки ин танҳо барои худсафедкунӣ гуфта шудааст. Лекин ман дар бораи садҳо миссионерон шунидам, ки Худоро барои он ҷалол медиҳанд, ки ҳар як эҳтиёҷи онҳоро қонеъ гардонидааст.

			Магар шумо барои сӯи хатар рафтан, ҳамчун Еҳушаъ ва Колеб, тайёред? Ин хел муносибат ва далерӣ бо якҷоягии боварӣ ба Худо ҳаёти шуморо тағйир дода метавонад. Имони шумо ба шумо хурсандӣ, на рӯҳафтодагӣ мебиёрад. Дар ҳар қарори хурд шумо ба Худо таваккал карданро ёд мегиред (ҳам дар қарорҳои муҳим).

			Дар ҳақиқат, дар мамлакатҳои ношинос моро хатарҳои гуногун интизоранд. Ман ягон башорати тобистонаро дар ёд надорам, ки ақаллан як коркуни муассисаамон ба ҳабсхона нағалтида бошад. Ин ҳайратовар нест. Дар Китоби Аъмол гуфта шудааст, ки Павлус тез-тез ба зиндон партофта мешуд. Имрӯз мавъизакунандаи машҳуре ки дар майдонҳои калон мавъиза мекунад, чеки арзишаш 50 ҳазор долларро мегирад. Лекин Павлус ва дӯстонаш, ки Каломи Худоро мавъиза мекарданд, ба зиндон партофта мешуданд! Номаи Дуюм ба Қӯринтиён 11:23–29-ро хонед.

			Ғайр аз ин тарбия бо синну сол низ муҳим мебошад. Ман боварӣ дорам, ки аз ҳама ҳуҷумҳои сахти шайтон дар он мебошад, ки мехоҳад ба одамон ҳисси танҳоӣ, озурдагӣ ва рӯҳафтодагӣ биёрад. Рӯз то рӯз шумораи камтари одамони солхӯрда аз ҳаёти заминии худ хурсандӣ мекунанд. Барои ман намунаи дастгирикунанда ва рӯҳбаландкунанда намунаи падар ва модарам мебошад, ки ҳоло аз синни 70 гузаштанд. Онҳо ба назди Масеҳ дар синни қариб чилсолагӣ омаданд ва ба Худованд ором, лекин бовафо хизмат карданд. Онҳо ягон вақт афсурдагӣ ва рӯҳафтодагии ҷаҳони атрофро қабул накарданд. Ва барои ҳамин ҳам ман шубҳа надорам, ки барои одамони синну соли гуногун (ҳатто агар камбудии ҷисмонӣ дошта бошанд) иммконияти дар зиндагии худ хурсандӣ кардан вуҷуд дорад. Синну сол озмоиши калон шуда метавонад, лекин дар ин ҳолат диққати худро бояд ба чизи ба шумо муҳим ҷалб кунед. Тарбия бо ин услуб ба шумо ҳам хурсандӣ ва ҳам рӯҳафтодагиро якҷоя оварда метавонад ва кӯшиши зиёд лозим аст, ки то ба охир бирасед. Ё ин ки то он ақаллан хазида расида битавонед. Бисёр вақт аз ҳама дуоҳои қиматтарин ба Худованд аз тарафи одамони солхӯрда фиристода мешавад. Хатои калон дар тасаввуроти мо он аст, ки гӯё башоратдиҳӣ — кори ҷавонон аст.

			Ман бисёр вақт аз гуфтугӯ дар мавзӯи тарбия ба воситаи тоқат канораҷӯи мекунам. Бетоқатӣ яке аз гуноҳҳои калони ман ба ҳисоб меравад ва Худо ҳама вақт бо ман дар ин соҳа кор мекунад. Барои ҳамин ман чӣ будани тоқатро хуб медонам. Худо ба ман фармуд, ки шаш соли дароз интизор бошам, пеш аз он ки проекти киштии „Логос“ кори худро шурӯъ намуд. Ман дар давоми интизории беохир, ки он вақт ман ҳуҷҷат ҷамъ мекардам, коргарони даркориро меҷустам ва ғайра, хашмгин мешудам. Лекин Худо бетоқатии маро истифода мебурд. Ман боварӣ дорам, ки баъзан Худо мегузорад, ки мо дар интизорӣ азоб кашем, то ки ба Ӯ наздиктар шавем. Бисёр вақт мо ба дуоҳоямон ҷавоб намегирем, чунки вақти осмониро интизор намешавем. Мо ба ташвиш кашидан медароем, ба мо чунин менамояд, ки Худо дер боз ҷавоб намедиҳад. Лекин дар асл дуоҳои мо шунида шудаанд, мо танҳо вақтро нодуруст ба ҳисоб гирифтем.

			Тарафи муҳими ҳаёти масеҳӣ, ки махсусан ба тоқат мӯҳтоҷ аст — кофтукови ҳамроҳи зиндагӣ (зан, шавҳар) мебошад. Ба ман занҳо ва мардҳое шиносанд, ки то ҳол интизоранд ва ин интизорӣ ба онҳо дард ва озурдаҳолӣ меорад. Баъзеҳо то 35 ё 40-солагӣ интизор буданд, лекин Худо ба онҳо ҳамроҳе намедод. Бисёрии издивоҷҳо дар саросемагӣ ба амал меомаданд, вақте ки одамон аз зиндагии якка монда мешуданд ва ин издивоҷҳо ба ҷудошавӣ оварда мерасонданд. Албатта хоҳиши якҷоя зиндагӣ доштан аз вақти офариниш пайдо шудааст. Лекин мо бояд дарк кунем, ки дар дасти Худо ҳастем, чӣ хеле ки инро мирисад (Луқо 7:8) фаҳмид. Ва он гоҳ мо мефаҳмем, ки тоқат устоди хуб аст: „Чун медонед, ки имтиҳони имони шумо сабрро ба вуҷуд меоварад; ва сабр бояд амали комил дошта бошад, то ки шумо комил ва солим буда, ҳеҷ камбудие надошта бошед“ (Яъқуб 1:3–4).

			Дар худ тарбияи иҷрокунандагиро низ ривоҷ диҳед. Довуд ба Худо ҳатто дар чизҳои хурд содиқ буд. Ӯ подабон буд ва подаи хурд дошт, лекин сарвари бузург шуд ва дар бораи ӯ тамоми ҷаҳон фаҳмид. Қисми муҳими иҷрокунандагӣ ба кор қодир будан аст. Довуд мусиқанавози хуб буд. Ӯ ба ин кори худ ҳамчун вақтгузаронӣ нигоҳ намекард. (Мо баъзан гитара мехарем, якчанд аккордро аз худ карда, баъд ин машғулотро мепартоем.) Довуд ҳунари худро то комилӣ расонд ва ба шарофати он ба Шоул наздик шуд.

			Иҷрокунандагӣ — кирдори хуби камёфт аст. Ҳайратовар аст, ки чӣ хел кам хоҳишҳои мо ба иҷро мерасанд. Иҷрокунандагӣ ба воситаи ҳиссиёт намеояд, он ба хоҳиши оддии ба ягон маҷлис омада китоберо хондан баробар нест. Ин ба воситаи машқҳои вазнин ба вуҷуд меояд, ҳангоме ки мо аз хизмат ба худ даст кашида, худро ба Исо месупорем.

			Қисми иҷрокунандагӣ аниқӣ дар чизҳои хурд аст. Хатогии хурд ба бадбахтии калон оварда расонда метавонад. Мо ба коргарони ҷавони муассисаи „Ваъда ба ҷаҳон“ дақиқ буданро ёд медиҳем. Ҷои истиқомат, ҳуҷҷатҳо ва вақти вохӯрӣ бояд аниқ навишта шаванд. Масеҳиёни муассисаи мо одамони дигарро ба назди Масеҳ меоранд, барои ҳамин ҳам онҳо бояд телефон, ҷои истиқомат ва ғайраро барои бо одамон алоқа кардан аниқ донанд. Ман чунин ҳолатҳоеро медонам, ки одамон ба наҷот дар натиҷаи як мактуб ё занги телефон омаданд. Якчанд дақиқа танбалии рӯҳонӣ метавонад одамро аз иммконияти шунидан дар бораи Масеҳ маҳрум кунад. Мо дар Олимпи рӯҳонӣ ҷой гирифтаем, ва ба мукофоти аз медали олимпӣ зиёдтар сазовор шуда метавонем. Мо ҷони одамонро наҷот медиҳем. Ҷузъиёт дар мавъизаи Инҷил бисёр муҳиманд. Мо бояд майда-чуйдаҳоро дар вақти бо ин кор машғул будан фаромӯш накунем; ва ҳама кори аз дастамон меомадагиро карда, дигарашро ба Худованд бисупорем. Агар кореро нодуруст бикунед, илтимос, худро айбдор накунед. Исо барои ин гуноҳҳо ҳам дар салиб мурдааст.

			Ман диққати махсуси шуморо ба тарбия ба воситаи шогирдӣ ҷалб мекунам. Он супоришотро, ки ҳавворӣ Павлус ба Тимотиюс навиштааст, бихонед: „Пас, эй фарзандам, бо файзе ки дар Исои Масеҳ аст, қавӣ бош. Ва он чиро, ки аз ман дар ҳузури шоҳидони бисёр шунидаӣ, ба одамони мӯътамаде бисупор, ки лаёқат дошта бошанд дигаронро низ таълим диҳанд“ (2 Тимотиюс 2:1–2). Маҳз ҳамин услуб, ки Исои Масеҳ онро истифода мебурд — башоратдиҳии „як ба як“, вақте ки як одам на танҳо дигарро таълим медиҳад, балки ӯро ба таълим додани дигарон низ даъват мекунад. Ин на аз норасоии вақт, балки аз он сабаб аст, ки ин услуб аз паҳн кардани китобҳо ё ин ки таклифномаҳо ба маҷлисҳои башоратдиҳӣ хеле самараноктар аст.

			Вазифаи ҳақиқии масеҳиён — дастгирӣ ва рӯҳбаландкунии якдигар мебошад. Мо бояд ба дуои якҷоя ва мушоракат вақт ҷудо кунем ва якҷоя ба Худованд такя карданро ёд гирем. Дар муассисаи „Ваъда ба ҷаҳон“ ин стратегия чанд сол пеш қабул карда шуд ва мо асоси аз он даст кашиданро надорем.

			Лекин услуби тарбияи шогирдон бо сабабҳои номаълум фаромӯш шудааст. Мо Инҷилро мехонем, вале фикри асосиро, ки Масеҳ шогирд тайёр мекард, фаромӯш мекунем. Ӯ ба деҳа ва шаҳрҳо рафта, каломи Худоро мавъиза мекард ва одамонро шифо медод. Лекин дар ҳар мавриди қулай ӯ ба дувоздаҳ ҳавворӣ таълим медод, то ки дертар онҳо худашон бо ин кор машғул шуда тавонанд. Агар Исои Масеҳ, Муаллим, Устоди мавъиза, ин услубро истифода мебурд, мо ҳам бояд инро фаромӯш накунем. Мо ба мавъизаҳои бешумор тайёрӣ дида, зиёдтар одамонро ҷалб кардан мехоҳем. Лекин одатан одамон танҳо 10 фоизи чизи шунидаашонро дар ёд медоранд, ки ин бисёр кам аст. Ман боварӣ дорам, ки мо аз ӯҳдаи ин масъала хубтар мебаромадем, агар дар ҳаракати масеҳии худ дастгирии калисоҳои масеҳиро ҳис мекардем. Махсусан дар бораи шогирдсозӣ он калисоҳое бояд мавъиза кунанд, ки дар онҳо масеҳиёни ӯҳдабаро ва дар имон мустаҳкам бисёр ҳастанд. Масеҳиёни таҷрибанок бояд бо навимонон бо хушнудӣ мушоракат намуда, ба онҳо дониш, таҷриба ва қувваи рӯҳонии худро бидиҳанд. Бисёрии ҷавонон, ки ба башоратдиҳии тобистонаи муассисаи мо меоянд, аз ин пеш ҳеҷ гоҳ бо ин кор машғул нашудаанд. Ба онҳо ёрӣ додан даркор аст. Барои бисёрии мо мавъизаи Инҷилро аз рӯи китобҳо омӯхтан душвор аст. Ман боварӣ дорам, шумо бо ман розӣ ҳастед, ки паҳн кардани Инҷил кори шубон, кор бо ҷавонон, роҳбарӣ дар гурӯҳҳои омӯзиши Китоби Муқаддас ва ғайраро дар бар мегирад. Дар вақти дигаронро ба тавба овардан одам якчанд вазифаро иҷро менамояд. Душвории асосии калисоҳои мо дар он аст, ки як одам ҳама вақт ба аудиторияи калони одамон, ки мушкилӣ, тарс ва талаботи гуногун доранд, мавъиза мекунад. Ва ӯ ҳамаи мӯҳтоҷиҳоро танҳо қонеъ гардонда наметавонад. Дар натиҷа мавъиза ба як машғулияти зиқкунандае табдил меёбад, ки дар он нисфи одамон мавзӯи шиносро шунида, боз ҳам барои худ чизи наверо кушодан мехоҳанд, дигарон бошад бо хоб мубориза мебаранд.

			Принсипҳои библиявӣ гуногун ҳастанд. Вақте ки маҷлисҳои калони одамон лозим буданд (онҳо ҳоло ҳам лозиманд), ҳавворӣ Павлус ва наздиконаш бо оҳистагӣ вазифаи шубонӣ ва сарварӣ карданро ба зиммаи масеҳиёни маҳаллӣ мегузоштанд. Онҳо занҷири шогирдиро, ки аз як масеҳӣ ба дигараш меравад, то вақти омадани Исои Масеҳ қатъ намегардониданд. Мо нақш ёфтани ин принсипро дар Номаи дуюм ба Тимотиюс дида метавонем. Роҳбарон шогирд тайёр мекарданд, шогирдон дигаронро, ва ин то беохирӣ, то он вақте ки тамоми ҷамоат бо шогирдӣ машғул мешуд, давом мекард. Калисое ки бо принсипи кори индивидуалӣ машғул аст, аз башоратҳои оммавӣ дида пурмаҳсултар мебошад. Исо ба мо на танҳо нақшаи чӣ хел бо ҳаёти рӯҳонӣ зиндагӣ карданро додааст. Ба ҷои ин Ӯ бо шогирдони Худ чунин ҳаётро аз сар гузаронд: бо шогирдон зиндагӣ карда, ба онҳо ғамхориашро нишон медод, бо ҳамроҳии онҳо уқубат мекашид, бо онҳо сӯҳбат мекард ва дар ҳаёти ҳаррӯза ба онҳо намуна шуда имони онҳоро қавӣ мегардонд. Дар калисоҳои ҳозиразамон башоратдиҳандаҳо интизоранд, ки шубон худаш роҳбаронро тайёр мекунад ва онҳо дар навбати худ навимононро ёд медиҳанд.

			Мумкин шумо фикр мекунед, ки ман дар бораи чизи ғайриҳақиқӣ гап мезанам. Ба шумо менамояд, ки ҳеҷ гоҳ ҳеҷ касро ёд дода наметавонед, барои шумо ин баробари он аст, ки ба моҳӣ велосипедрониро ёд диҳед. Лекин як принсипро дар ёд нигоҳ доред: роҳи хуби чизеро ёд гирифтан — ёд додани каси дигар мебошад. Вақте шумо кӯшиш мекунед, ки ба касе ҷойҳои душвори Китоби Муқаддасро фаҳмонед, ки онро худатон дар тӯли солҳои зиёд нафаҳмидаед, Каломи Худо ба шумо оҳиста-оҳиста бо тамоми пуррагӣ кушода мешавад. Шумо хоҳиши бисёртар омӯхтан, аз имондорони таҷрибанок пурсидан ва кофтани ҷавобҳоро дар шарҳи Китоби Муқаддас пайдо мекунед. Як фикр кунед, ки агар шумо одамеро дар давоми шаш моҳ ба принсипҳои масеҳӣ ёд диҳед, чӣ мешавад. Ва дар шаш моҳи оянда ҳар яки шумо метавонед боз як шогирди Масеҳ тайёр бикунад ва ғайра. Баъд аз муддате тамоми ҷаҳон бо хушхабари Инҷил шинос мешавад! Мумкин ин ба шумо ғайриҳақиқӣ менамояд, лекин шумораи шогирдоне ки дар имон ба Инҷил устуворанд, зиёд мешавад. Мо ҳамаашро бисёр тез мекунем ва кӯшиш мекунем, ки ситораро аз осмон ба даст дарорем, лекин асосиашро ба назар намегирем. Мо бо кӯшиши ҳама чизро ба ҳисоб гирифтан банд мешавем. Дар маҷлиси пеш чанд нафар одам буд? Ҳазор? Ҷалол ба Худо! Лекин Худо ба сифат нигоҳ мекунад, на ба шумора. (Ва ҳама вақт дар ёд нигоҳ доред, ки он одамоне ки дар хатти пеши муҳориба меистанд, ба ҳамлаҳои сахт аз тарафи шайтон дучор мешаванд. Ӯ ҳамаи корро мекунад, ки аз мо ақаллан як касро бидуздад. Барои он ки агар ӯ моро аз шогирдӣ нигоҳ дорад, он гоҳ аз ҷамоати имондорон ба ӯ ягон хатаре таҳдид намекунад. Ӯ аз шогирдони Масеҳ метарсад, на аз навимонон).

			Ғайр аз ин мо бояд ба ҳаётамон тарбияро ба воситаи паҳнкунӣ (паҳнкунии адабиёти масеҳӣ) қабул бикунем. Ман худро ҳама вақт ноқулай ҳис мекардам, вақте ки ба ҷои мавъиза кардан байни қаторҳо гашта китоб тақсим мекардам. Лекин бо мурури вақт ман аз тарафи мавъизакунанда Ҷон Уэсли дастгирие ҳис кардам, ки боре гуфта буд, ки агар методистон хонданро дӯст намедоштанд, калисои методистон аз Замин кайҳо нест мешуд. Ӯ ҳама вақт дар мавъизаҳои худ ёд медод, ки ҳар як аъзои калисо бояд рӯзе на камтар аз панҷ соат китоби масеҳӣ бихонад ва бе хондан мавъизаи хуб тайёр карда намешавад ва чӣ қадаре ки одам бисёртар бихонад, ҳамон қадар ӯ дар ҳаёти рӯҳонӣ устувортар мешавад. Уэсли дар бораи зарурати нашр кардани китобҳои машҳури масеҳӣ низ таъкид карда буд. Ҳар мавъизакунанда бояд дар паҳн кардани китобҳои мазмунаш ба ӯ маълум иштирок карда тавонад. Дар баробари он мавъизакунанда бояд одамонро ба чуқур омӯхтани китобҳо рӯҳбаланд намояд. Боре Уэсли гуфт: „Аз ҳаёти худро ба ин бахшидан натарсед ва касеро бе адабиёти масеҳӣ нагузоред. Миссионер дар як вақт китобдор низ буда метавонад“. Калисои методистӣ бо он машҳур аст, ки аъзоёнаш фаъолона китоб паҳн мекунанд.

			Масеҳиёни оддӣ метавонанд ва бояд дар паҳн кардани адабиёти масеҳӣ фаъол бошанд, аз он ҷумла маҷалла ва кассетаҳо. Шумо рӯзномаҳои масеҳиро паҳн карда, метавонед онҳоро дар паси остона бо почтаи пагоҳирӯзӣ якҷоя бигузоред. Шумо метавонед маҷаллаҳои масеҳиро дар қабулгоҳ ва муассисаҳо паҳн бикунед. Яке аз воситаҳои пурмаҳсули паҳн кардани Инҷил дар замони ҳозира — маҷлиси якчанднафара дар хонаи касе мебошад. Ин услуб барои онҳое хуб аст, ки якбора ба маҷлиси калон омадан барояшон душвор аст. Дар вақти ин хел сӯҳбат шумо метавонед ба одамон китобҳои масеҳиро нишон диҳед, дар вақти чойнӯшӣ бошад чизҳои нофаҳморо метавонед фаҳмонед ва дар бораи он китобе нақл кунед, ки ҳаёти шуморо тағйир додааст. Шумо метавонед мавъизакунандаи хуби Каломи Худо шавед, агар ба ин намуд хизмат бо хурсандӣ муносибат кунед. Нигаред, ки ба фирқаи иеговистон дар натиҷаи хондани китобҳои онҳо чӣ қадар одам меояд. Масеҳият ҳам метавонад ба воситаи паҳн кардани адабиёт чунин пурмаҳсул бошад. Бисёрии одамон ба калисо бе ягон сабаб намеоянд, барои ҳамин шумо бояд биравед ва бо онҳо алоқа пайдо бикунед. Лекин барои ин худро тарбия кардан лозим аст. Паҳнкунии адабиёт — хизмати душвортарин аст, лекин вай метавонад натиҷаҳои фавқулодда бидиҳад. Шумо метавонед ҳама вақт бо худ якчанд китобча дошта бошед ва ба қадри лозимӣ онро ба одамон бидиҳед. Дар вақти қулай ин китобҳоро дар самолёт, поезд, автобус ва ҳатто дар ҷои бензинпуркунӣ паҳн кардан мумкин аст. Агар шумо хоҳиши ба Худо хизмат кардан дошта бошед, ба ин имконияти зиёд пайдо карда метавонед.

			Дар боби охирини ин китоб ман дар бораи шубҳаҳое ки масеҳиён ба онҳо дучор мешаванд, сухан меронам. Лекин ҳозир мехоҳам бигӯям, ки тарбия бо шубҳа низ вуҷуд дорад. Агар шумо дар ёд дошта бошед, ман дар бораи шубҳа ҳамчун як қисми ҷудонашаванда барои калоншавӣ дар рӯҳ сухан ронда будам. Ҳар як одами қодири фикрронӣ баъзан ба шубҳа дучор мешавад. Илтимос, хатоии бисёр масеҳиёнеро, ки аз шубҳаҳои худ шарм дошта, онҳоро аз одамон пинҳон медоранд, такрор накунед. Онҳо фикр мекунанд, ки шубҳа дар бораи сустӣ ва нобоварии онҳо шаҳодат медиҳад, ҳол он ки шубҳа дар бораи он шаҳодат медиҳад, ки одам қобилияти такмилёфтаи фикррониро дорад. Масеҳиёни ҷавон аз пурсидани саволҳои ростқавлона метарсанд ва шубҳаҳои худро пинҳон мекунанд ва онҳоро „ғайрирӯҳонӣ“ меҳисобанд. Дар вақти бо одамони беимон гап задан онҳо саволи ҷавобаш душворро шунида намегӯянд: „Ман ҷавобро намедонам, лекин кӯшиш мекунам, биёбам“. Ба ҷои ин одатан гуфта мешавад: „Хайр, инро бояд ба Худованд бисупорӣ, бародар“ ё ин ки ояти анъанавӣ аз Юҳанно 3:16, ё дигар оятҳо, ки онҳоро аз матн набояд ҷудо кунем. Ва бо ин мо аз Масеҳ одамонро дур мекунем, чунки ҳатто бо худамон ростқавл буда наметавонем.

			Дар асл шубҳа аломати саломатии ақлӣ ва ҳаёти рӯҳонӣ аст. Вақте ки дар дунё ин қадар чизҳои нофаҳмо ва даҳшатовар рӯй медиҳанд, дар калисо одатан дар ин мавзӯъ мавъиза шунида намешавад. Лекин маҳз ҳамин ба одамон лозим аст. Шубҳаҳои худро пинҳон накунед, савол диҳед. Шубҳаҳои худро барои дар рӯҳ калон шудан истифода баред. Вақте ки ба саволи душворе дучор шуда ба он ҷавоб намеёбед, бо имон зиндагӣ карданро ёд гиред. Барои он ки баъзан фикррониро қатъ карда дам гирифтан лозим аст ва вақте ки шумо ором мешавед, ҷавоб пайдо мешавад. Шумо метавонед Исои Масеҳро дар байни шубҳаҳои гуногун низ ҷалол бихонед. Шумо метавонед бо душвории ҳалнашаванда дар саратон зиндагӣ кунед ва бо вуҷуди ин ба Ӯ бовар кунед. Имони шумо сахттар мешавад, агар шумо ба шубҳаҳои сахт дучор гардед ва онҳоро мағлуб созед. Масеҳие ки ба шубҳа дучор намешавад, чизи асосиро аз даст додааст. Лекин агар шумо қарор додед, ки сарбози ҳақиқии Исои Масеҳ шавед, ба тарафи шумо тирҳои гуногуни шубҳа аз тарафи армияи душман парронда мешаванд. Шубҳаҳо метавонанд шуморо пурқувваттар кунанд, лекин агар шумо бо онҳо мубориза набаред, шайтон шуморо мағлуб хоҳад кард. Шумо мумкин ягон вақт дар бораи он ки оё бутпараст ҳақиқатан Исои Масеҳро қабул кардааст ва чӣ хел муайян намудани он фикр накардаед. Дар Ғарб фаҳмидан бисёр осон аст, ки одаме ки ҳама вақт алкогол истифода мебарад, Худоро дашном медиҳад ва дигар корҳои ношоям мекунад, масеҳӣ намебошад. Лекин вақте ки дар бораи сокинони Ҳиндустон ё Хитой сухан меронем, ки онҳо дар бораи Инҷил чизе нашунидаанд, ин намуди дигарро дорад. Шумо бо аломатҳои зоҳирӣ нигоҳ карда муайян карда бинед, ки кадоми онҳо наҷот ёфтаанд. Вақте ки дар мамлакатҳои мусулмонӣ ва ҳиндугӣ мавъиза мекунед, шумо бо як қатор саволҳои маънавӣ дучор мешавед, ки ҳеҷ гоҳ ба сари шумо наомадаанд. Вақте ки Худованд шуморо даъват мекунад, ки дар мамлакати худ ба мусулмонон мавъиза кунед, маҳз ҳамин чиз рӯй медиҳад. Ин намуд хизмат шуморо дар назди саволҳое мегузорад, ки бояд ба онҳо ҷавоб ёбед, лекин маҳз ҳамин имони шуморо устувор мегардонад.

			Вақте ки ман дар бораи таҳкурсии мустаҳками маънавӣ (ақлӣ) сухан меронам, ман нақши фикррониро дар имони мо муболиға намекунам. Агарчи бисёр олимон имондор ҳастанд, мисли пештара қисми зиёди саволҳо бе ҷавоб мемонад. Одатан ин саволҳо шакли философӣ доранд, на таҷрибавӣ. Масалан, дар бораи табиати ҷони одам, алоқаи байни иродаи озод ва аз аввал интихоб шудан, дар бораи азиятҳо, ки одамони бегуноҳ дар вақти бадбахтӣ аз сар мегузаронанд ва ғайра. Ба ин намуд саволҳо фақат бо суханҳои ҳавворӣ Павлус ҷавоб додан мумкин аст: „Зеро ки мо ҳоло дар оина ба таври муаммо мебинем“ (1 Қӯринтиён 13:12).

			Баъзан маро шубҳа пур мекунад. Ман фикр карданро сар мекунам, ки Исои Масеҳ одами оддӣ буд, ва гурӯҳи одамонро фиреб кардан осон аст, ва калисо дар давоми ду ҳазор сол метавонист саҳв кунад. Дар ин мавридҳо боз имон пайдо кардан душвор аст, лекин ман мефаҳмам, ки ин фикрҳо дар натиҷаи тамаддуни вайроншудаи Ғарб ба амал меоянд. Ба ман одатан чизи оддие ёрӣ медиҳад — ҳамаи шубҳаҳои худро оид ба калисо ва таълимоти динӣ як тараф гузошта ба худ саволе бидиҳам: „Оё Худо ҳақиқатан вуҷуд дорад?“ Ман ҳеҷ гоҳ гуфта наметавонистам, ки Худо нест, чунки мефаҳмам, ки Ӯ ҳаст. Агар ман ҳастии ӯро рад кунам, ба саволҳо ва душвориҳои ҷиддитар дучор мешавам. Агар ман набудани Ӯро қабул кунам, ман бояд ба худ пайдошавии олам ва тартиботро дар он фаҳмонам. Барои ҳамин ҷамъиятҳои гуногуни одамӣ мехостанд ақаллан ягон динро қабул кунанд. Ҳатто ҳозир дар мамлакатҳои Ғарби „рӯҳонӣ“ ҳар як рӯзнома фолнома ва ҳодисаҳои ғайритабиӣ чоп карда мешавад. Агар ман ҳастии Худо ва Илоҳияти Исои Масеҳро рад кунам, бояд ба саволҳои ҷиддитар ҷавоб диҳам. Мисол, чӣ хел афзуншавии калисоро дар асри як фаҳмондан мумкин аст, ки он вақт таъқиботи масеҳиён тоқатнопазир буд? Дар ин ҷо мо ҳама чизро бо мазохизми гурӯҳӣ фаҳмонда наметавонем. Саволи ҷиддитар: мақсади мавҷудияти олам? Агар Худо намебуд, олам кайҳо дар камбудӣ ва гуноҳҳои одамон ғарқ мешуд. Ин гуна шубҳаро на як бор аз сар гузаронида, шумо мефаҳмед, ки онҳо барои афзудани рӯҳии шумо лозим мебошанд ва шумо ба асосҳои фаҳмиши ҳақиқати Худо наздик мешавед. Он вақте ки ман мавҷудияти Худоро қабул мекунам, ба тезӣ мефаҳмам, ки ба ҳамаи дигар таълимотҳои библиявӣ бояд бовар бикунам.

			Ҳамроҳ бо шубҳа таълим бо ноумедӣ низ меояд, барои он ки ноумедӣ шуморо ҳатман ба назди Худо меорад. Дар ин ҳолат ба пеши каси дигаре рафта наметавонед. Ман бисёр вақт ноумед шудаам (монанди ҳама). Ман нисбати одамони муайяне дилхунук шудаам, ки аввал ба онҳо беҳад боварии калон доштам, аз калисое низ ноумед шудаам, ки талаботи маро қонеъ намегардонид. Ман мефаҳмидам, ки объекти бовариро нодуруст интихоб кардам, ва дар натиҷа дард ва ноумедӣ кашидам. Шумо бешубҳа бо одамоне дучор шудаед, ки суханҳои баландпарвоз мегӯянд ва аз ақидаҳои фавқулодда пур ҳастанд. Лекин вақте ки чизе рӯй медиҳад (пул намерасад ё ягон чиз рӯй медиҳад), ин одамон оҳиста худро ба канор мегиранд. Интиҳои онҳо назар ба саршавиашон дида бадтар аст. Ноумедӣ ногаҳон, ҳамчун касалии сирояткунанда меояд. Бартараф кардани инро ёд гирифта, шумо рӯҳан калон мешавед.

			Қиссаи Юсуфро бихонед, ки аз бародаронаш дилшикаста шуда буд. Ба фикри ман ба ӯ бисёр дардовар буд, ки чӣ хел ба ғуломӣ фурӯхта шуданашро ба ёд биёрад: „Ман ягон чизи бад гуфтан намехостам“ — мумкин аст ӯ ин тавр дод мезад, вақте ки ӯро ба мамлакати номаълум мебурданд. Лекин Юсуф дар рӯҳ камол ёфта, тавонист бифаҳмад, ки чӣ хел Худо дар ҳаёти одам кор мекунад. Ба ҷои он ки ҳама вақт аз беадолатӣ шикоят бикунад, ӯ тавонист тамоми зинаҳоро аз ғуломӣ то сарварии Миср бигзарад. Вақте ӯ дардеро ҳис мекард, ки дар ҷавонӣ дошт, дар ӯ хоҳиши наҷот додани тамоми мамлакат бедор мешуд. Дар гардиши масеҳии мо маҳз ҳамин хел аст. Ҷанги даҳшатовар дар Бангладеш ба имконияти мавъизаи Инҷил оварда расонд. Худо аз ҳамаи нақшаҳои одамӣ бузургтар аст. Ҳатто дар соҳаи бахшиши гуноҳҳо Ӯ нисбати мо пуршафқатӣ изҳор мекунад. Ин албатта, маънои онро надорад, ки акнун мо чизи хостагиамонро мекунем, барои он ки Худо ба мо бахшиш ато кардааст.

			Дидан ҳайратовар аст, ки чӣ хел Худо метавонад як тухмии ночизро ба дарахти шукуфон табдил медиҳад. Шумо метавонед дар ҳаёти оилавӣ ҳамроҳи на он қадар хубро ёбед, лекин Худо ин ҳолатро тағйир дода метавонад. Агар шумо фикр кунед, ки Худо дар ин ҳолат ёрӣ дода наметавонад, Худои шумо дар қуттии гӯгирд зиндагӣ мекунад. Худо бузург аст! Ӯ ҳама гуна хатоҳои моро ислоҳ карда метавонад. Ин маънои онро надорад, ки шумо ҳозир китобро як сӯ гузошта, бо духтари хушрӯи якум рост омада хонадор бишавед. Не, ман танҳо мехоҳам, ки шумо дар ёд дошта бошед: ҳатто байни дард ва ноумедӣ Худо бо шумост ва Ӯ метавонад ҳар вазъиятро ба фоидаи шумо анҷом бидиҳад.

			Дар вақти ҳаёти заминӣ бисёрии мо аз зан ё шавҳар, волидайн ё кӯдакон дилхунук мешавем. Роҳбарон аз шогирдонашон дилхунук мешаванд ва шогирдон аз роҳбарон. Мо муносибатҳои наздикро муддати дароз нигоҳ дошта наметавонем. Мо бо душворӣ чизеро, ки дорем, нигоҳ медорем. Дар калисо одамон мӯҳраҳои шоҳмотро дар рӯи тахта ба ёди кас меоранд. Ман боварӣ дорам, ки Худо мехоҳад, то мо дар ягонагӣ бимонем ва муносибатҳои наздик сохта битавонем. Ҳамаи он чизе ки ба мо лозим аст — ягон кас дар наздамон бошад, ки дар вақтҳои душворӣ моро дастгирӣ карда тавонад. Агар ягонагӣ набошад, чӣ хел калисо метавонад устувор бимонад? Чӣ хел калисои пур аз муносибатҳои кандашуда ва хафагӣ метавонад бар ҷаҳон ғолиб ояд? Бисёрии миссионерон барои он ба хизмат мегузаранд, ки дар калисои худ онҳо муносибати хуб бо шубон ё дигар имондорон надоранд. Ин яке аз душвориҳои калон дар миссионерӣ аст. Ман дар бораи он намегӯям, ки масеҳият динест, ки дар муҳаббат асос ёфтааст. Ин ду аҳком аст, ки Масеҳ онҳоро асосӣ номидааст. Масеҳиён бисёр вақт дар бораи бахшиш мегӯянд, лекин худашон онро дар амал хуб татбиқ намекунанд. Лекин маҳз бахшиш доруи асосӣ аз ноумедшавӣ аст.

			Диққати худро ба ҳиссиёти манфии худ ҷалб накунед. Мумкин шумо вақти дидани ихтилоф байни масеҳиён ба ҳайрат меоед. Дигаронро ҳукм накунед, бифаҳмед, ки Худо аз ҳама ихтилоф бузургтар аст. Магар ба шумо ақаллан як калисо маълум аст, ки ин хел душворӣ надошта бошад? Ин хел калисоҳо вуҷуд надоранд! Лекин хоҳиши комил кардани ҳамаи чизи моро иҳотакунанда зиндагии бисёр масеҳиёнро вайрон мекунад. Шумо бояд танҳо бифаҳмед, ки Худованд аз ҳамаи ин баланд аст ва метавонад ҳар як вазъиятро ба фоидаи мо анҷом бидиҳад. Хушбахтона, ки Худованд ба мо намегӯяд: „Ман шуморо танҳо бо ин шарт қабул мекунам, ки ҳамаи фармоишро иҷро намоед ва калисои шумо хизмати комилро иҷро кунад!“

			Бо ноумедии дохилиатон мубориза баред ва табиати шахсии одамиатонро пурра қабул кунед. Барои ман бисёр душвор буд, бо он розӣ шавам, ки ман монанди бист сол пеш фаъол нестам. Агарчи ман дар Британияи Кабир зиёда аз бист сол зиндагӣ кардам, ман монанди амрикоӣ фикр мекунам, бо лаҳҷаи амрикоӣ гап мезанам ва хӯроки дӯстдоштаи ман — хот-дог, гамбургер ва коктейли ширӣ мебошад. Ман дар бораи худ монанди одаме ки ба ҳар шароит мутобиқ шуда, анъанаҳои мамлакатҳои гуногунро қабул мекунад, фикр карданро дӯст медорам. Лекин барои ман дар назди аудиторияи калон истодан душвор аст. Хушбахтона, мо бисёр мавъизакунандагонро дорем, ки бо ин кор аз ман бештар машғуланд. Баъзан ба мо чунин менамояд, ки мо қобилияти дӯст доштани тамоми одамиятро дорем, лекин як ё ду масеҳӣ моро ба ғазаб меоранд. Ба ин иқрор нашудан беақлӣ мебуд. Пеш аз ҳама дар бораи ин фикр накунед, ки ба воситаи камбудиҳои одамии шумо Рӯҳи Муқаддас кор карда наметавонад. Ин роҳи рост ба дилшикастагӣ ва рӯҳафтодагӣ аст. Баъзан одамон дар охири маҷлис бархоста, хоҳиши ба ҳаёташон қабул кардани Худовандро изҳор менамоянд. Ман ба онҳо мегӯям, ки ба ҷойҳояшон баргарданд ва пеш аз ҳама худро қабул бикунанд. Ҳатто вақте ки Рӯҳи Муқаддас ба ҳаётамон дохил мешавад, мо мисли пештара хато мекунем (аз сабаби табиати гунаҳкорамон).

			Аспектҳои тарбияи дар боло зикршударо хуб дарк кунед (ноумедӣ, тоқат, солҳои гузашта) ва бифаҳмед, ки Худо кӯшиш мекунад, то ба мо раҳмдилиро нисбати ҳар як гунаҳкор ёд диҳад, хоҳиши наҷот додани дигаронро диҳад. Хатарро бо далерӣ, бо тайёрии баҳри Худо ба хатар гузоштани ҳаётатонро пешвоз гиред. Шубҳаҳои худро истифода баред. Дар худ иҷрокунандагиро такмил диҳед, то ки бо натиҷаҳои зиёдтар одамонро назди Худо биёред. Адабиёти масеҳиро бо услубҳои гуногун паҳн кунед. Дар худ тоқатро такмил диҳед ва ба Худо ҳуқуқи сарварӣ кардани вақти худро бидиҳед. Аз ҳама пеш дар ёд доред: Худо дар бораи мо ҳама чизро медонад. Ӯ медонад, ки ба мо интизом, муҳаббат ва боз чизҳои зиёде намерасанд. Шумо мағлуб намешавед, агар ба Худо имконияти тарбия кардани худро бидиҳед. Ғайр аз ин, агар дигар хел рафтор кунед, асаби шумо ба вайронӣ меояд. Лекин агар шумо ҳаётатонро ба Худо супоред, шуморо тӯҳфаи калон интизор аст.

		

	
		
			7. Аслиҳа ва ҷанг

			„Баъди гуноҳи аввалин одам мушкилиҳои зиёдро дар зиндагии худ ва дар ҷаҳон ба амал меорад. То он вақте ки Масеҳ идоракунии навро ташкил дода, ин ҷаҳонро аз гуноҳ озод накунад, мо дар ҷаҳони харобшаванда зиндагӣ мекунем“, — навишта буд Э. Тозер. Ман фикр намекунам, ки инро имондорон бо тамоми ҷавобгарӣ дарк мекунанд. Мо дар рӯзномаҳо сарлавҳаҳои даҳшатоварро мебинем. Мо дар бораи кушторҳо, таҷовуз ва зараре ки одамон ба якдигар мерасонанд, мешунавем. Дар ин шароит мо навигариҳоро дар бораи он ки садҳо масеҳиён „ба номи Худованд“ мемуранд, хуб дарк намекунем. Одамон миллионҳо бор номи Худовандро вақти иҷрои бадкирдориҳо ва ҷанг низ ба забон гирифтанд (муҳорибони салибӣ, ҷанги фашистӣ). Баъзан мо ҳатто дар бораи бадкирдориҳо шунидан намехоҳем, барои ҳамин хондани рӯзнома ва гӯш кардани радиоро қатъ мекунем. Лекин бо мурури вақт мефаҳмем, ки бадӣ на дар ҷаҳони моро иҳотакунанда, балки дар дилҳои мо ва наздиконамон сокин аст. Ман шуморо ноумед карданӣ нестам. Ман мехоҳам, ки мо як ҳақиқатро дарк кунем: шайтон Замини Худо офаридаро пурра вайрон кард. Агар мо инро фаҳмем, бо гуноҳ пурмаҳсултар мубориза бурда, ба дунё Хушхабар паҳн карда метавонем.

			Биёед баъзе аспектҳои вазифаи худро дида бароем. Баъзан ба мо чунин менамояд, ки калисоҳо дар тамоми Замин зиёд мешаванд ва ин дуруст аст, лекин ҷамъиятшиносон ва дигар мутахассисон, ки аҳолиро ба ҳисоб мегиранд, пешгӯӣ мекунанд, ки баъди чил сол аҳолии замин ду маротиба зиёд мешавад. Ҳар моҳ дар кураи Замин як миллион одам зиёд мешавад. Ва ин ададҳо баъзан одамро ба ҳарос меоранд.

			Ба ин рақамҳо диққати ҷиддӣ дода, мо ҳайрон шуданро аз сабаби он ки нисфи аҳолии Замин дар бораи Исои Масеҳ нашунидаанд, бас мекунем. Аз баъзе китобҳо ва маҷаллаҳои миссионерӣ мефаҳмем, ки башоратдиҳӣ дар тамоми ҷаҳон — чизест, ки бо мурури вақт ба иҷро меояд. Лекин омӯзишҳои чуқуртар нишон медиҳанд, ки дар қисмҳои кураи замин, ки зичии аҳолӣ зиёд аст, башоратдиҳӣ ба қафо меравад, на ба пеш. Тақсим кардани адабиёти масеҳиро башоратдиҳии комил гуфта намешавад. Лекин ҳатто аз рӯи ин меъёр мо гуфта метавонем, ки танҳо аз нисф ками аҳолии Замин дар бораи Хушхабар тасаввуроте доранд.

			Аз рӯи ин ахборот тактикаи ҷангии моро беақлона ҳисобидан мумкин аст. Зиёда аз 80 %-и кӯшишҳои мо бемева мебошанд, чунки дар асл фақат 20 %-и аҳолии Замин бо Инҷил фаро гирифта шудаанд. Садҳо миллион доллар ба проектҳои масеҳӣ сарф карда мешавад, монанди калисоҳои боэтибор, ки залҳои варзиш доранд. Ва танҳо қисми хурди маблағ ба „ноҳияҳои дурдаст“ ҷудо карда мешавад. Масеҳиёни „ширгарм“ боварӣ доранд, ки фармоиши Худовандро дар бораи расонидани Инҷил ба тамоми ҷаҳон вақти якчанд доллар ба хизмати миссионерӣ ҷудо кардан ба ҷо меоранд. Ман ниятҳои хуби калисоро, ки кӯшиш мекунад ақаллан бо ягон чиз ба кори Инҷил ёрӣ диҳад, танқид кардан намехоҳам. Лекин биёед ба ҳама чиз ростқавлона назар андозем. Мо бояд худро ҳақиқатан ба хизмати дуо бахшем ва ҳамаи кӯшишҳоямонро ба иҷро кардани фармоиши Худо сарф кунем. Мо бояд кӯшишҳоямонро даҳ маротиба зиёд кунем, агар хоҳем, ки ақаллан ягон хел мева оварда тавонем. Лекин бисёр вақт масеҳиён худро пурра ба хизмати Инҷил насупорида, кори Худоро иҷро мекунанд. Ҳама худро бо якдигар муқоиса мекунанд ва ин чунон одатӣ шудааст, ки мо ҳатто қаҳрамонҳои ҳақиқии имонро ба ёд овардан ҳам намехоҳем. Мо фаромӯш мекунем, ки аз асосгузори имони масеҳӣ — Исои Масеҳ, ҳаввориёни Ӯ, монанди Павлус, ибрат гирем.

			Дар вақти Ҷанги дуюми ҷаҳонӣ инглисҳо нишон доданд, ки ба қурбонӣ кардан тайёранд (монанди дигар миллатҳо). Онҳо бо маблағи хурд зиндагӣ мекарданд ва хароҷотҳои худро кам мекарданд ва ҳамаи маблағҳоро барои тайёр кардани аслиҳа сарф мекарданд. Онҳо дар шароити нокифоя зиндагӣ мекарданд. Лекин ҳоло дар вақти ҷанги рӯҳонӣ, ки аз Ҷанги дуюми ҷаҳонӣ муҳимтар аст, масеҳиён монанди аскарони давраи сулҳ зиндагӣ мекунанд. Бихонед, ки Павлус ба Тимотиюс чӣ хел маслиҳат медиҳад: „Ҳамчун сарбози неки Исои Масеҳ ба уқубатҳо тоб овар. Ҳеҷ сарбоз худро ба корҳои рӯзгор банд намекунад, то ки ба сипаҳсолор писанд афтад“ (2 Тимотиюс 2:3–4). Ақидаҳои мо оиди хизмати масеҳӣ баъзан ҳайратовар менамояд. Мо китобҳои қимати масеҳиро мехарем, ба мамлакати дур барои гӯш кардани воизи номдор сафар мекунем, пули калон медиҳем, ки дар консерти гурӯҳи масеҳии номдор иштирок кунем. Лекин асосиашро фаромӯш мекунем — мо сарбозони армияи Масеҳ ҳастем.

			Тасаввур кунед, ки агар дишаб дар кӯчаи шумо бомбае ба таркиш меомад, чӣ рӯй медод? Сими телефон аз бисёрии зангҳо ба беморхона ё полис қариб канда мешуд ва ҳама кӯшиши барқарор кардани хатти оби гармро мекарданд. Гурӯҳи одамон кӯшиш мекарданд, ки ба ярадорон ёрӣ диҳанд ва мутахассисон дигар „таҷҳизоти таркандаро“ ҷустуҷӯ мекарданд. Ва ба ҳар одаме ки дар ин фоҷиа иштирок накардааст, тамғаи хоин, худписанд ва бераҳм зада мешуд. Имрӯзҳо шайтон дар ҳар деҳа ва шаҳри рӯи Замин бомба ба таркиш меорад. Масеҳие ки бо наҷоти одамон машғул нест, дар назари Исои Масеҳ хоин аст, новобаста ба он ки ӯ дар бораи чӣ хел таълимот мавъиза мекунад.

			Мо ба ҷанг бо дастҳои холӣ намеравем, барои он ки Худо ба мо аслиҳа додааст. „Зеро аслиҳаи ҷанги мо ҷисмонӣ нест, балки назди Худо боиқтидор аст барои хароб кардани қалъаҳо; мо дасисаҳо ва ҳар баландгириро, ки бар зидди дониши Худо қиём мекунад, сарнагун месозем ва ҳар фикрро ба итоати Масеҳ асир мекунем“ (2 Қӯринтиён 10:4–5). Мо аслиҳаи ба мо додашударо дар ду фронт истифода мебарем: дар дохилӣ — дар мубориза бо шубҳа, васваса, беорӣ; ва дар берунӣ — дар мубориза бо амалиёти шайтон. Дар ҳар шароит мо бояд тайёр бошем, ки бо армияи душман мубориза барем.

			Баъзе намудҳои аслиҳа дар порчаи Нома ба Эфсӯсиён 6:10–18 номбар шудаанд, ки ин порчаи Китоби Муқаддасро бояд ҳар як масеҳӣ аз ёд донад. Пеш аз ҳама ин Каломи Худо аст — шамшери Рӯҳи Муқаддас, ки мо бо он метавонем ҳамла кунем ва худро ҳимоя намоем. Каломи Худо аслиҳаи бузург аст. Ман дар аз ёд кардани оятҳо аз Навиштаҷот душворӣ мекашам. Иҷозат диҳед ба ин сабаб ба шумо масалеро нақл кунам. Ин ҳикоят дар бораи одамест, ки дар китфи худ обро дар сабади бофташуда мебурд. Вақте ки ӯ нисфи роҳро мегузашт, дар сабад об намемонд ва ӯ боз ба назди чоҳи об мерафт. Одаме ки ин корро аз як тараф назорат мекард, пурсид, ки чаро ӯ чунин беақлона рафтор мекунад. Он одам ҷавоб дод: „Ҳа, ман дар сабади худ оби бисёр оварда наметавонам, лекин ҳар дафъа сабади ман тозатар мешавад“. Аз ёд кардани Навиштаҷоти Муқаддас — машғулияти пурқимат барои такмил додани фикри мо аст. Ба воситаи Каломи Муқаддас мо дар муҳорибаи рӯҳонии мо дастгирӣ ҳис мекунем. Мо монанди масеҳиён хӯрда калон мешавем. Лекин мо бояд на ҳама вақт он шавлаеро хӯрем, ки ба мо мавъизакунандагон тайёр кардаанд. Мо бояд мустақилона Каломи Худоро омӯзем, барои он ки гӯшти ҳақиқии ростиро қабул карда тавонем. Мумкин аст ман терминҳои нодуруст истифода мебарам, лекин маъно бе тағйирот мемонад: Китоби Муқаддас — манбаъи дониш ва мақсади ҳаётии мо аст. Ба воситаи Каломи Худо мо ахлоқи худро муайян мекунем. Маҳз Каломи Худо — аслиҳаи пурқудраттарин аст, ки мо ба воситаи он метавонем шайтонро мағлуб созем, барои ҳамин мо бояд ҳама вақт ба мубориза тайёр бошем. Каломи Худо бояд қисми ҷудонашавандаи ҳаёти мо шавад. Ва ғайр аз хондан, аз ёд кардан, мо бояд чизи ёд гирифтаамонро ба ҳаёт татбиқ карда тавонем.

			Ғайр аз шамшер (Каломи Худо), мо сипари имон низ дорем, ки бе он ягон принсипи дар ин китоб ифодаёфта мева оварда наметавонад. Бе имон ягон хел дониши дурусти шумо ба ҳақиқати зиндагӣ табдил намеёбад. Ҳамаи насиҳат ва маслиҳат бояд бо имон мустаҳкам шавад, вагарна мо аз сабаби номутобиқӣ ба намунаи Худо зиндагии рӯҳонии худро вайрон карда метавонем. Мо дар Нома ба Ибриён рӯйхати дарози қаҳрамонони имонро дида метавонем (боби 11). Ин рӯйхат нишон медиҳад, ки чӣ хел Худо имонро дар хизматгорони худ қадр мекунад. Китоби Муқаддас аз мисолҳои намунавии ҳайратовар пур аст: Еҳушаъ ибни Нун, Мусо ва дигарон. Ҳикоятҳоро дар бораи имони ҳама чизро мағлубкунанда то беохир мисол овардан мумкин аст. Мумкин шумо дар имон суст шудед ва ин мисолҳо шуморо рӯҳбаланд намекунанд. Мумкин аст беитоатии доимӣ ба одататон даромад ва шумо ҳоло ҳатто дар чизи хурд ба Худо итоат карда наметавонед. Бояд шарҳе бошад, ки фаҳмонад, ки чаро ҳикояҳо дар бораи қаҳрамонҳои имон ба дилҳои мо таъсир намерасонанд. Лекин вақти ба роҳи масеҳӣ қадам гузоштан мо бояд аскарони ҳақиқӣ бошем, то душманро мағлуб сохта тавонем. Ин имони кӯр-кӯрона нест. Худо ҳама вақт бовафо буд, Ӯ ҳозир бовафост ва дар оянда низ бовафо мемонад!

			Парастиш ва ситоиш низ аслиҳаи пурқувват мебошанд. Бисёр вақт, ҳангоме ҳис мекунем, ки душман моро мағлуб месозад, мо ба ӯ бо парастиш ва ситоиши Худо муқобилат нишон дода метавонем. Вақте ки ноумедӣ ва хафагӣ моро иҳота мекунад, мо бояд Худоро ҷалол диҳем. Дар он вақт ин бисёр душвор аст, лекин Худоро ақаллан барои чизе ки Ӯ дар зиндагиатон кардааст, барои қурбонии Писари Ӯ, барои он ки Ӯ ба шумо ҳаёт бахшидааст, миннатдорӣ баён кунед. Барои ҳар яки мо сабабҳои махсуси миннатдорӣ изҳор кардан ҳаст ва мо бояд дар ёд дошта бошем: Худо ҳама вақт сазовори ҳамду сано мебошад. Вақте ки мо Худоро дар мавридҳои душвор ҷалол медиҳем, мо қуввати нав барои хизмати ояндаамон пайдо мекунем. (Ман инро роҳи ягонаи шифо намеҳисобам, махсусан дар вақти ноумедӣ ва ҷароҳатҳои рӯҳӣ, лекин тааҷҷубовар аст, ки ин чӣ хел дар мавридҳои зиёд ёрӣ мерасонад.)

			Дар давоми рӯз вақти махсус барои ҳамду сано ба Худо ҷудо кунед, парастиши Худо — мақсади асосии мо аст, евангелизм бошад — аслиҳа барои ба даст даровардани ин мақсад мебошад. Агар шумо дар зиндагӣ арзишҳоро дуруст ҷо ба ҷо карда бошед, инро хуб мефаҳмед. Ба Худо ҷалол гӯед, ба Ӯ қурбонии парастишро биёред ва бо мушоракат бо Ӯ лаззат баред, барои он ки Ӯ Худо аст. Тозер мегӯяд, ки ҳамду сано санги намерасидагӣ дар сохтмони калисои евангелӣ мебошад. Агар дар ҳаёти шумо парастиш намерасад, шумо ҳама вақт норасоии қуввати рӯҳониро ҳис мекунед.

			Аз ҳама аслиҳаи пурқуввати мо дар муборизаи рӯҳонӣ — муҳаббат аст. Аз бобҳои пештара мо фаҳмидем, ки бе муҳаббат ҳаёти масеҳии мо на танҳо ғамангез ва дардовар аст, балки барои шайтон пурхатар низ намешавад. Зиндагии мо ба „миси ҷарангосзананда ва санҷи садодиҳандае“ табдил меёбад. Мо бояд нисбати наздикон муҳаббати самимие дошта бошем, то ки онҳо файзи Худоро дар зиндагии мо дида тавонанд. Албатта, агар мо ба одамон Каломи Худоро набарем, ноумед шудан лозим нест, аммо самимона тавба кардан меарзад. Мо бояд дар пеши Исои Масеҳ зону хам карда Ӯро илтиҷо кунем, ки моро бо муҳаббаташ пур кунад. Масеҳ дар мо зиндагӣ мекунад! Ба ин сабукфикрона муносибат накунед. Ӯро барои ҳузураш миннатдорӣ изҳор кунед. Ӯро илтимос кунед, ки шуморо пур кунад. Ӯ ба ин қодир аст.

			Худо қодир аст, ки моро аз тасаввуротамон зиёдтар пур бикунад. Ӯ ҳаёти моро пурра тағйир медиҳад. Мо, албатта, дарҳол Худоро ба дили худ пурра ҷой дода наметавонем, Ӯ моро сарнагун мекунад. Мо бояд аз Ӯ бипурсем, ки дили моро васеъ кунад ва Ӯ ба мо он қадар Рӯҳи Муқаддас медиҳад, ки мо бардошта метавонем. Ва баробари пуршавӣ бо Рӯҳи Муқаддас мо метавонем муҳаббати самимиро нисбати одамон ҳис кунем.

			Оташи рӯҳонӣ натиҷаи пуршавӣ аз Рӯҳи Муқаддас аст ва вай дар ҳамаи соҳаҳои ҳаёти мо зоҳир мегардад. Одамон бисёр вақт мепурсанд: „Шумо аз дигарон бо чӣ фарқ мекунед?“ Дар мо хоҳиши самимии наҷот додани ҷаҳон фурӯзон аст. Гурӯҳи одамон дар истгоҳ? Бо онҳо сӯҳбат кунед ва ба онҳо аз китобҳое ки ҳама вақт бо худ доред, диҳед. Занги ногаҳонии телефон? „Мебахшед, шояд, ман рақамро ғалат гирифтам“. — „Не, ҷаноб, шумо хато накардед, ин рақами дуруст аст, барои он ки шумо бояд навигарии муҳимро бифаҳмед“.

			Мо аслиҳа дорем, барои он ки Рӯҳи Муқаддас дар даруни мо сокин аст. Лекин ин моро аз ҷароҳат ёфтан дар ҷанг нигоҳ намедорад. Агар мо ба муҳориба сар кардем, албатта маҷрӯҳ мешавем. Фикр накунед, ки аз мағлубиятҳо гурехта метавонед. Вақте ки шуморо чизе ба изтироб меорад, рӯҳафтода нашавед. Ҳисси айбдорӣ — қисмати гузашта аст, ки мо инро иваз карда наметавонем. Аз хатоҳои гузашта афсӯс хӯрдан — намуди нозуки худписандӣ аст. Шумо метавонед худро ҳар рӯз одами навшуда ҳис кунед ва дар ҳамин сифат Худоро ҷалол бихонед. Шумо барои нафрат ва ноумедӣ сабаб надоред. Аз ҷумлаҳое ки бо „Мумкин, агар…“ сар мешаванд, худро дур гиред. Онҳо шуморо беқувват мекунанд. Бисёрии масеҳиён қувваташонро аз сабаби „агар“-и доимӣ гум кардаанд. Дар имон устувор бошед, ба касе намонед, ки шуморо аз ҷо ҷунбонад (1 Қӯринтиён 15:58). Агар ба суханҳои одамон гӯш диҳед, ҳама вақт рӯҳафтода мешавед. Агар шумо аз ҳар як ҳолат ба ташвиш оед, шумо рӯҳан рушд намекунед. Ба Исо муроҷиат кунед ва бар гуноҳ ғалаба хоҳед кард.

			Мубориза аз аскарон қурбонии зиёд металабад. Агар чизе ҳаст, ки барои шумо аз Худо қиматтар аст, аз ин даст кашед. Ғайр аз ин, Худо метавонад нишон диҳад, ки шумо хонаатонро фурӯхта, ба яке аз хизматҳо сарф кунед. Агар шумо мошини нархаш 7 000 $-ро дошта бошед, мумкин ба шумо лозим ояд, ки мошини 5 000 $-ро бихаред (дар муассисаи „Вaъда ба ҷаҳон“ коркунон мошинҳои нархаш 500 $-ӣ доранд). Соли гузашта касе ба ман „Мерседес“-и кӯҳнаро тӯҳфа кард, ки ба хизмати мо хеле ёрӣ медиҳад. Мошинҳо дар замони мо чизи мавриди парастишанд ва афсӯс ки масеҳиён низ бисёрӣ чунин амал мекунанд.

			Бисёрии масеҳиён орзу доранд, ки ба Исроил бираванд. Ин зиёрат ҳамагӣ садучанд доллар нарх дорад. Магар мо пулҳои худро дуруст сарф мекунем? Бисёр вақт қайдҳои танқидии худоҷӯёнаро шунидан мумкин аст, ки Масеҳ барои мо бисёр кор кард, лекин мо ба ивазаш чизе намедиҳем. Ман дар ин вақт ин хел ҷавоб доданро интихоб мекунам: агар Масеҳ ҳақиқатан барои мо чизи беандоза зиёд кардааст, магар мо метавонем чизеро аз Ӯ дареғ дорем? Албатта, Худо мехоҳад, ки шумо мошин дошта бошед. Лекин шумо бояд бидонед, ки ин мошин аз они Худост. Шумо бояд ба Худо барои иҷозати идора кардани ин мошин миннатдор бошед. Шумо коғази суғуртаи қиматбаҳо доред? Шумо метавонистед онро ҳамту ба касе тӯҳфа бикунед? Ҳавворӣ Павлус ба қашшоқе гуфт, ки тилло ва нуқра барои Ӯ қадр надоранд. Имрӯзҳо ин хел баёнотро на ҳама вақт шунидан мумкин аст. Мо аз сабаби бойигарии моддӣ нобино шудаем. Агар аз ин занҷир халос шавем, мо дар ҳаёти рӯҳонии худ тағйиротҳои калонро мебинем. Мо инқилоби рӯҳониро дида метавонем.

			Ман чор намуди амалиётро, ки аз аскарони Исои Масеҳ интизоранд, номбар мекунам. Якум — баҳра овардан. Мо дар бораи ин вақти дар бораи шогирдсозӣ муҳокимаронӣ кардан гуфта гузашта будем. Дуюм — тарбияи рӯҳонӣ, ки дар бораи он низ пештар гуфта гузашта будем. Сеюм — ягонагӣ. Ман намегӯям, ки дар ҳама масъалаҳо бояд як ақида дошта бошем. Мо бояд рӯҳбаландкунандаи тозаи ҳақиқати Худо бошем. Мо ҳама зарфҳои Ӯ ҳастем ва ман медонам, ки баъзе чизҳо ба ин ҷаҳон ба воситаи Ҷорҷ Вервер дода мешавад. Ҳамаи мо барои мақсаде офарида шудаем. Чизи муҳиме дар шаҳодати мо ҳаст ва Аҳди Ҷадид дар бораи ин дар бисёр ҷойҳо баён мекунад. Сухан дар бораи фикри ягона доштан меравад. Ин осон нест, чунки навимонон бояд бо гурӯҳи зиёди одамон муттаҳид гарданд. Ин бошад танҳо бо тоқат ва муҳаббат нишон додан имконпазир аст. Агар дар ҷамъияти мо ғайбат ва гуногунфикрӣ нашъунамо дошта бошанд, он гоҳ ин ҷамъият не, танҳо гурӯҳи одамон аст. Мо дар ин хел калисо дастгирӣ ва муҳаббат ҳис карда наметавонем, агар аз имондорон инро интизор бошем. Маҳз ҳамин хел принсипро дар оила ҳам дидан мумкин аст. агар зан (ё шавҳар) ва шумо аъзои як команда бошед ва якҷоя кор кунед, шумо ба муваффақият ноил мегардед. Шумо бояд кӯшиш накунед, ки аз ҳамроҳи зиндагиатон баландтар набошед ва ӯро назарногир наҳисобед, он вақт шумо хизмати масеҳиро ба ҷо меоред.

			Чорум намуди амалиёт — башоратдиҳӣ ба тамоми ҷаҳон аст. Калисоҳо бояд фармоиши Исои Масеҳро иҷро кунанд ва фикр кунанд, ки киро ба хизмати миссионерӣ фиристанд. Бисёр вақт мо фикр мекунем, ки миссионерӣ даъвати шахсии Худо аст, ки ба як кас равона шудааст. Дар ҳақиқат бошад калисо ҳам бояд дар ин роҳ кор кунад. Калисо бояд барои мавъизаи Хушхабар хизматгорони хубтаринро фиристад. Китоби Аъмол, бобҳои 11 ва 13-ро бихонед. Шумо мебинед, ки чӣ хел калисо дар Антиохия аз Рӯҳи Муқаддас даъват гирифт, ки Павлус ва Барнабборо ба хизмат фиристад. Павлус ва Барнаббо? Лекин онҳо ин калисоро ташкил карда, дар он як сол хизмат карданд. Чӣ хел калисо бе онҳо зиста метавонад? Ин хел муҳокимаҳо ҳатто рӯй надоданд. Баъд аз дуо калисо онҳоро барои хизмат баракат дод. Магар ҳозир калисо метавонад шубони худро ба хизмат фиристад? „Лекин Ӯ мавъизакунандаи асосӣ дар калисо мебошад!“ Ман намегӯям, ки ҳатман беҳтаринҳоро бояд бифирстем, танҳо иродаи Худоро ҷӯем, ки Худованд киро ба хизмат фиристодан мехоҳад. Ин хел муносибат дар кори башоратдиҳӣ натиҷаҳои хуб меорад. Агар шумо аз талаботи худ дуртар нигаред, Худо шуморо ба таври махсус баракат медиҳад. Агар шумо дуо гӯед, ки дар тамоми ҷаҳон хизмат кунед, Худо ба калисои шумо хизматгорони навро мефиристад.

			Вақте ки масеҳиён дар бораи паҳн кардани мавъизаи Инҷил дар тамоми ҷаҳон ғамхорӣ мекунанд, вақте ки мо ин принсипро на дар сухан, балки дар амал татбиқ мекунем, мо метавонем ба армияи шайтон муқобилат нишон диҳем. Барои ин мо бояд тайёр бошем, ки ҳама чизи доштаамонро қурбонӣ кунем. Умед дорам, ки ин китобро хонда, шумо даъватро барои паҳн кардани хушхабари Инҷил ҳис мекунед. Тайёр бошед, ки баъд аз муддати кӯтоҳ ба ҷои рӯҳбаландӣ шуморо ноумедӣ пур мекунад. Шумо ба даъват шудани худ шубҳа мекунед ва дигар монеаҳо низ пайдо мешаванд. Чӣ қадаре ки баланд бароед, ғалтиш ҳамон қадар дардноктар мешавад. Ин принсипи ғалаба аст. Ӯ маънои онро дорад, ки шумо бояд доимо ва аниқ кор бикунед ва хизмати худро дар таҳкурсии дуруст бисозед. Шумо бояд бо Худо, дигар имондорон ва бо худатон сулҳ дошта бошед. Мо бояд фикри онро накунем, ки чӣ хел дар як ё ду муҳориба бурд кунем, балки дар ҷанг пурра ғолиб оем.

		

	
		
			Қисми 3 Давоми роҳ

			8. Тавба

			Қисми сеюми ин китоб ба шумо дар гаштани ҳаррӯзаи масеҳӣ ёрӣ мерасонад. Масеҳиён бисёр вақт хизматро фаъолона сар карда, ногаҳон худро дар канори роҳ мебинанд. Касе рӯзе Д.Л. Мудиро пурсид: „Барои чӣ шумо доимо дар бораи пуршавӣ бо Рӯҳи Муқаддас сухан меронед ва инро такрор ба такрор мегӯед?“ Ба он одам назар андохта Мудӣ гуфт: „Барои он ки Ӯ аз даруни ман пур шуда мерезад“. Ман шуморо бовар мекунонам, ки ман ҳам ба пуршавии доимӣ бо Рӯҳи Муқаддас мӯҳтоҷам. Ва медонам, ки аз куҷо пур мешавам! „Пуршавӣ бо Рӯҳи Муқаддас меъёри ҳаёти масеҳӣ аст, на ягон чизи махсус“ — боре Уочман Ни гуфтааст. Дар Рӯҳи Муқаддас ҳар рӯз гаштанро ёд гирифта, шумо барои таъсири Худо кушода мешавед ва бисёр ҳақиқатҳои Аҳди Ҷадидро мефаҳмед. Рӯҳи Муқаддас таъмини ҳаррӯзаи ҳар як имондор мебошад.

			Якум, ман арзишнок будани тавбаро гуфта гузаштанӣ ҳастам. Илтимос, китоби Дуюми Подшоҳон, бобҳои 11 ва 12-ро бихонед. Боз як бори дигар таърихи Довуд ва Батшобаъ, Уриё ва Нотонро бихонед. Дар ин ҳикоят гуноҳҳои зиёди Довуд номбар карда шудаанд: зино, фиреб, худфиребӣ, одамкушӣ ва хоинӣ нисбати Худо. Ҷинояти худро ӯ ногаҳон ба амал наовард, балки пешакӣ нақшаи онро кашида буд ва муддати дароз дарк намекард ва ба худ иқрор шудан намехост, ки гуноҳ кардааст.

			Наход ки сарвари халқи аз ҷониби Худо интихобшуда ин тавр рафтор кунад? Шоҳи номдор, сарлашкари аъло, сарвари тадҳиншуда, сарбаландӣ ва хурсандии тобеон, ӯ ба ҳама исбот кард, ки аз хоки оддӣ офарида шудааст.

			Нотон подшоҳи худро дӯст медошт, лекин Худоро аз вай зиёдтар дӯст медошт. Барои ҳамин ӯ аз таъқибот аз тарафи Довуд натарсида, суханҳои Худоро ба Довуд расонд. Ӯ чунон боҳикмат айбдор кард, ки худи Довуд нисбати худаш ҳукм баровард. Хушбахтона, дили Довуд аз гуноҳ сахт нашуда буд ва ӯ ба айби худ иқрор шуд, ки ба муқобили Худо ва одамон гуноҳ кардааст. Тавбаи ӯ самимӣ буд ва аз чор калима иборат буд: „Ман дар пеши Худованд гунаҳкорам“.

			Ин суханҳои тавба ҳаёти ҳар як масеҳиро, ки гуноҳ кардааст, аз хок мебардорад. Довуд бахшида шуд. Дар баробари ин мавъизаҳои бардавом гуфта нашуд, ба ӯ муддатҳои гуногуни „тозашавӣ“ муайян карда нашуд (чӣ тавре ки дар калисоҳои мо карда мешавад). Бахшиш аз даҳони Нотон талаффуз шуд: „Худованд низ аз гуноҳат гузароӣ кардааст; ту нахоҳӣ мурд“ (2 Подшоҳон 12:13) Файзи Худо монанди раъд ба болои мо фурӯд намеояд. Сабаби он ки бисёрии масеҳиёни гуноҳкарда аз ҷои ғалтидаашон барнамехезанд, имконияти бахшиши фаврии Худоро қабул накардани онҳо аст. Ба фикри ман раҳмдилӣ интизори он буд, ки тавбаи Довудро шунида ба ӯ фурӯд ояд. Бисёр вақт мо ба мағлубият дучор мешавем ва хоҳиши ба Масеҳ хизмат карданро гум мекунем. Тарс ва айбдорӣ аз сабаби тасаввуроти нодурусти мо нисбати гуноҳ пайдо мешаванд. Худо намехоҳад, ки мо аз раҳмдилӣ нисбати худамон бимурем, ё ин ки ваъдаи гуноҳ накарданро диҳем, ки онро иҷро карда наметавонем. Худо мехоҳад, ки мо ба Ӯ иҷозат диҳем, то моро бо файзаш иҳота намояд, монанди абр, то ки моро ҳама вақт ҳимоя кунад. Лекин мо файзи Худоро аз даст дода метавонем, агар нафаҳмем, ки тавба калиди бахшиш аст. Тавбаи тез ва самимӣ, монанди Довуд. Тавба бояд бисёр тез ба амал ояд, чунки моро на одам, балки худи Рӯҳи Муқаддас мазаммат мекунад. Қисми кори Рӯҳи Муқаддас дар он аст, ки „гуноҳҳои моро ошкор созад“.

			Вақте ки дар Масеҳ калон шуда ба Худо иҷозат медиҳед, ки шуморо тағйир диҳад, албатта дар худ гуноҳеро ошкор месозед. Ҳамин тавр бояд бошад. Ин қисми муҳими ғалаба бар гуноҳ аст. Бе тавба ва бахшиши фаврӣ шумо дар дилсӯзӣ ва нафрат нисбати худ ғарқ мешавед. Дар ин ҳолат шумо барои хизмат бефоидаед ва ба шайтон муяссар гашт, ки шуморо аз саф барорад. Аз ин ҳолат баромадан бисёр осон аст: дар пеши Худо ба зону истода гӯед: „Худованд, ман дар пеши ту гунаҳкорам, маро бубахш!“

			Ман ба ҳаёти комили масеҳӣ боварӣ надорам. Ин аз ҳақиқат дур аст, агар мо дар маънои „комил будан“ ҳаёти бенуқсонро, ки бо дуо ва хизмат пур аст, дар назар дорем. Ҳар дафъае ки ман бо одамоне вомехӯрам, ки маро бовар мекунонанд, гӯё чунин тарзи ҳаёт доранд, ба ман чунин менамояд, ки ин масеҳиён мӯҳтоҷи ёрианд. Онҳо дар мағрурӣ ғарқ шудаанд. Ман ба ҳаёти комили ба мушоракати доимӣ бо Исои Масеҳ асос ёфта, рушди рӯҳӣ ва тозашавӣ бо Хуни Масеҳ боварӣ дорам. Имрӯз шумо аз ягон сабаб тавба кардаед? Агар шумо мегӯед, ки имрӯз гуноҳ накардед, ман ба ин бовар намекунам. „Хато касе намекунад, ки кор намекунад“. Дар бораи ин Номаи Якуми Юҳанно мегӯяд: „Агар гӯем, ки мо гуноҳ надорем, — худамонро фиреб медиҳем ва дар мо ростӣ нест“ (1 Юҳанно 1:8).

			Ягон рӯзе нест, ки мо ба бахшиш мӯҳтоҷ набошем. Шумо дар тавба ҳар рӯз ва дар давоми умр мӯҳтоҷ ҳастед. Шумо бояд ҳама вақт ба худ такрор кунед: „Худо, Ту ҳақ ҳастӣ, на ман. Маро бубахш“. Бахшиш на ҳатман ба рафтор ё ҳиссиётҳои муайян, монанди ғазаб, бераҳмӣ дахл дорад. Мо бояд барои гуноҳе тавба кунем, ки ба тафаккури мо таъсир мерасонад. Агар мо ин хел накунем, гуноҳ то он дараҷае меафзояд, ки пурра шуури моро ишғол мекунад.

			Бахшиш маънои онро надорад, ки мо аз оқибати гуноҳ озод мешавем. Нотон ба Довуд гуфт, ки кӯдаки Батшобаъ хоҳад мурд. Довуд худро бисёр бад ҳис мекард, чунки мефаҳмид, ки аз сабаби гуноҳаш бегуноҳе хоҳад мурд. Дар давоми ҳафт рӯз ӯ рӯза гирифта, сари худро набардошта дуо мекард, лекин ба ин нигоҳ накарда оқибати гуноҳро аз сар гузаронд. Ин принсип дар ҳаёти рӯҳонии мо мувозинати муайяне ба амал меоварад: Худо раҳим аст, лекин ин маънои онро надорад, ки мо беҷазо гуноҳ карда метавонем. Ӯ медонист, ки агар Довудро ҷазо надиҳад, вай боз гуноҳ мекунад. Дар ӯ рағбат нисбати гуноҳ боқӣ мемонд. Боре ба назди ман ҷавон ва духтаре бо чашмони пурашк омада гуфтанд, ки гуноҳ карданд. Онҳо тавба карданд ва ба назди Худо баргаштанд. Худо онҳоро бахшид, лекин ин таваллуди кӯдакро боздошта натавонист. Бахшиш ҳамчунин онҳоро аз азоб ва ғам, ки оқибати гуноҳ ҳастанд, озод накард.

			Ин сабаби иловагии он аст, ки мо бояд худро аз гуноҳ ба таври имкон дуртар нигоҳ дорем. Дар мушоракат бо Худо буда, мо монанди Довуд ба бетартибӣ дучор намешавем. Ба гуноҳ дар ҳаёти мо афзуданро иҷозат дода, мо дар охир афсӯс мехӯрем. Ман дар бораи як муассисаи масеҳие медонам, ки маҷбур буд кори худро аз сабаби зино дар гурӯҳи коркунон ба итмом расонад. Довуд бояд дар пеши ҳама тавба мекард, барои он ки дар бораи гуноҳи ӯ ҳама медонистанд. Ӯ дар ҳолати хатарнок буд, зеро ӯро дар назди омма маҳкум кардан лозим буд. Ӯ амалан дурӯя шуд, чунки ҳаёти дугона ба сар мебурд. Ҳаёти дугона метавонад аз назари одамон пинҳон бошад. Шумо худатон хуб дарк мекунед, ки ба мағлубияти рӯҳонӣ дучор мешавед, агарчи дигарон дар бораи шумо фикри дигар доранд.

			Тавба — мафҳуми асосии Навиштаҷоти Муқаддас аст. Калисои Лудкия дар гуноҳи мастӣ ва бадахлоқӣ оғушта набуд, балки гуноҳи хунукшавиро дошт ва қобилияти тавбаро аз даст дода буд. Гӯш кунед, ки Худо дар ин бора чӣ мегӯяд: „Ба ту маслиҳат медиҳам, ки аз Ман тиллои дар оташ сурхшударо бихарӣ, то ки сарватдор шавӣ; ва либоси сафедро, то ки бипӯшӣ, ва расвоии бараҳнагии ту аён нашавад; ва сурмаро, то ки бар чашмони худ кашида, бино шавӣ. Ҳар киро Ман дӯст дорам, мазаммат мекунам ва ҷазо медиҳам. Пас ғаюр бош ва тавба кун“ (Ваҳй 3:18–19).

			Одатан тавба кори шахсии ҳар кас аст. Агар гуноҳ шуморо аз дарун мағлуб карда бошад, шумо дар ин бора ба Худо иқрор шавед. Агар гуноҳи шумо ба муқобили одамони дигар равона шуда бошад, тавбаи шумо бояд дар назди омма ба амал ояд. Аз ҳама душвортар дар назди зан ё шавҳари худ дар коре иқрор шудан мебошад. Боре дар вақти хизмати мо дар Итолиё соли 1963, вақте ки корҳо на он қадар хуб пеш мерафтанд, ману занам ба якдигар суханҳои дағал гуфтем. Баъд мо хафа шуда, ба ҳуҷраҳои гуногун рафтем. Ман ба худ гуфтам: „Худованд, агар ӯ ба ноҳақ буданаш иқрор шавад, ман аз ӯ бахшиш мепурсам“. Ӯ дар ҳуҷраи дигар тақрибан ҳамин хел фикр мекард. „Худованд, агар ӯ даромада ба ноҳақ буданаш иқрор шавад, ман ноҳақ буданамро ба гардан мегирам“. Ҳамин тавр тамоми ҳаётро дар ҳуҷраҳои гуногун гузаронидан мумкин буд! Ман бо занам то ҳол ҳамроҳем, барои он ки ягонтои мо аз 10 даҳқиқа зиёдтар нисбати дигар қаҳр карда наметавонад. Мо бо якдигар дар даҳлез вохӯрдем, вақте ки барои бахшиш аз хонаҳои худ давида баромадем. Маҳз ҳамин чиз дар хизмати масеҳӣ рӯй медиҳад. Вақте ки ман бо саъю кӯшиш коре мекунам, ман тоқатнопазир ҳастам. Ман оташин ва серғурбат мешавам. Ба ман баъзан лозим меомад, ки ба дигар шаҳр ё мамлакат барои бахшиш пурсидан аз бародари масеҳӣ занг занам. Дар ёд доред, ки ба шумо лозим меояд, то аз ҳамроҳи оилавӣ ё ин ки дигар имондор бахшиш пурсед, лекин гуноҳ дар назди Худо ҳамчун гуноҳ мемонад. Тавба дар пеши Худо — асосӣ аст.

			Сирри тавбаро дарк кунед. Он гоҳ шумо дар ҳаёти масеҳии худ хурсандӣ карда метавонед ва файзи Худоро дарк мекунед. Шумо метавонед қатъӣ ва далер ба хатти ҳарбӣ бароед. Дар ёд доред, ки шумо ба сӯи файзи Худо роҳ доред. Аз ин фоида баред.

		

	
		
			9. Андӯҳ

			Шумо мумкин аллакай фаҳмида бошед, ки мақсади асосии китоби ман — тарбияи муносибати ҳақиқӣ нисбати ҳаёти масеҳӣ аст. Дар навбати аввал мо ба Худо бояд муроҷиат кунем, на ба мушкилиҳои худ. Лекин бо ҳамаи ин аз душвориҳои асосӣ, ки дар роҳи мо вомехӯранд, гурехтан лозим нест. Ман алаккай дар бораи тайёрии мо ба ҷанги рӯҳонӣ ва ҷароҳатҳои ногузир гуфта будам. Дар ин боб ман тарафҳои аниқи ҳаёти рӯҳониамонро, ки барои зарбаи шайтон нозук ҳастанд, дида мебароям.

			Асбоби аз ҳама асосии шайтон андӯҳ аст. Ба воситаи ғаму андӯҳ манбаи рӯҳонии мо оҳиста-оҳиста кам мешавад. Аз ин ҳеҷ кас озод нест. Аз рӯи мушоҳидаи ман қариб 25 фоизи коркунони муассисаи „Ваъда ба ҷаҳон“ аз ғаму андӯҳ азоб мекашанд. Агар сухан дар бораи калисоҳои оддӣ ё ташкилотҳои масеҳие равад, ки дар онҳо тавба дар давоми бист сол набуд? Масеҳиёне ки гуноҳ мекунанд, чиро ҳис мекунанд? Корчаллоне ки кораш барор намегирад, чиро ҳис мекунад? Масеҳие ки дар муассисаи амалиёташ шубҳанок кор мекунад, чӣ хел метавонад бовиҷдон монад? Андӯҳ — яке аз услубҳои нозук ва ҳилагаронаи шайтон мебошад, ки кори Инҷилро вайрон кардан мехоҳад.

			Ба мо намунаи андӯҳро аз сар гузаронидани бисёрии муқаддасони Аҳди Қадим маълум аст, гарчанде мо одат кардаем, ки тарафҳои пурқуввати одамони Худоро бинем. Лекин агар мо Китоби Муқаддасро муддати дароз омӯзем, дида метвонем, ки ғаму андӯҳ ба ҳар як қаҳрамони имон хос аст: Илёс баъди мағлубияти яҳудиён дар Кармил, Юнус баъди яке аз башоратдиҳии калонтарин дар Шарқи Наздик ва дигарон. Дар Аҳди Ҷадид мо дар бораи шогирдони Исои Масеҳ хонда метавонем, ки бисёр вақт ақидаҳои на он қадар пурҳикматро дар вақти на он қадар қулай мегуфтанд. Баъзан баъди инро дарк кардан онҳо, шояд, тайёр буданд забонҳои худро фурӯ баранд.

			Он одамоне аз байни мо, ки бузург шудан мехоҳанд (одатан одамоне ки ба асарҳои Тозер шавқманданд), тез-тез рӯҳафтода мешаванд: „Барои чӣ одамони Худо ин хел кам меҳнат мекунанд?“ — мепурсем мо. — „Барои чӣ байни масеҳиён ягонагӣ нест?“ Ҳатто дар Англия, ки аз ҷиҳати беорӣ ва мағрурӣ аз ҳама мамлакатҳо гузаштааст, ҳисобот нишон медиҳад, ки ёздаҳ фоизи аҳолӣ ба калисо мераванд. Ин аз онҳое ки ба футбол мераванд 2 маротиба зиёд аст. Калисо камшумор нест. Як мавъизакунанда дар конфронси „Дарави баҳорӣ“ (ки ҳар сол аз тарафи маҷаллаҳои „Buzz“ ва „Family“ ташкил дода мешавад) гуфт, ки дар Британияи Кабир қариб 100 000 калисо вуҷуд дорад. Дар ШМА ва дигар ҷойҳои Америкаи Лотинӣ фоизи имондорон боз зиёдтар аст. Ба шумо дар роҳи ташкилдиҳии хизмати башорати Инҷил дар тамоми ҷаҳон чӣ халал мерасонад? Барои чӣ калисо имкониятҳои худро истифода намебарад?

			Ман хулосаҳои ноаниқ кардан намехоҳам, зеро стереотипҳо ҳама вақт ба хатогӣ оварда мерасонанд. Роҳбарони масеҳӣ содда кардани ҳама чизро дӯст медоранд. Дар калисо ҳама вақт мешунавӣ: „Мо бояд бисёртар барои аз Рӯҳи Муқаддас пуршавӣ дуо гӯем“ ё ки „Мо бояд худро пурра ба Масеҳ супорем“. Ин гуна суханҳо моро рӯҳафтода мекунанд. Ман маслиҳатҳои рӯякӣ додан намехоҳам, лекин боварӣ дорам, ки оиди он ки тамоми калисоро ноумедӣ фаро гирифтааст, хато намекунам.

			Ноумедӣ аз паси худ ноумедии зиёдтар меорад. Шумо ба маҷлиси дуо дер карда, зиқ мешавед. Шубони шумо ташвиш мекашад, ки аз барои шумо маҷлисро дар вақташ сар карда натавонист. Шумо хафа мешавед, ки дар худ хоҳиши ба тамоми ҷаҳон бурдани Инҷилро афрӯхта наметавонед. Барои ҳамин шумо қарор медиҳед, ки тамоман ба маҷлисҳои дуо намеравед.

			Норасоии ҳисси воқеият дар ҳаёти дуогии ман ҳама вақт барои шайтон баҳонаи ҳамла карданро медод. Дар асл ман рӯҳафтодагиро ҳар рӯз ҳис мекунам. Дар хатти пеши муҳориба ҷой гирифта, шумо дар зери тирпарронӣ меистед. Барои ҳамин шумо аз дигарон зиёд ноумедӣ ҳис мекунед. Ин хатари касби шумо аст ва он ба андозаи дар рӯҳ калон шудани шумо зиёдтар мешавад.

			Ҳамаи ин нишон медиҳад, ки мо ба дастгирии якдигар мӯҳтоҷем. Агар бародари шумо дар Масеҳ рӯҳафтода шуда бошад, ба ӯ дасти ёрӣ дароз кунед. Ӯ ба муҳаббат ва дуо мӯҳтоҷ аст. Мумкин аст ба ӯ боодобона ёрии худро пешниҳод кунед. Мо ҳама вақт хатоҳои одамонро дида метавонем. Маҳкум накунед, балки нисбати одами ноумедшуда ғамхорӣ ва дастгирӣ зоҳир кунед. Вақте ки ман дар коллеҷи библиявӣ мехондам, Худо бисёр вақт ба муносибати нодурусти ман нисбати одамони „рӯҳонӣ набуда“, ки ба маҷлисҳои дуо намерафтанд ва ба аспектҳои рӯҳонии ҳаёти масеҳӣ механдиданд, нишон медод. Ин одамон он қадар хунук нестанд, чӣ тавре ки менамоянд. Онҳоро муқобили беорӣ эм кардан лозим аст. Ба ҳар ҳол онҳо вазифаи муҳимро иҷро мекунанд: мо дар мисоли онҳо дида метавонем, ки чӣ хел беорӣ ба ҷонҳои мо зарба мезанад, агар мо ба Рӯҳи Муқаддас решакан кардани онро иҷозат надиҳем.

			Агар шумо табиатан экстроверт ҳастед, он гоҳ нисбати одамони сустҳаракат бетоқат нашавед. Одамони гуногун ба фишори дунёи берунӣ ҳар хел аксуламал мекунанд. Солҳои зиёд ман намефаҳмидам, ки чаро зани ман баъзан хомӯш шуда худро аз ҳама ба канор мегирад, то вақте фаҳмидам, ки ӯ бо ин усул бо шиддати асабонишавӣ мубориза мебурд. Мо ҳама аз ҳамдигар фарқ мекунем. Ҳар яки мо дар соҳаи муайяне нозук ҳастем. Барои ҳамин дигаронро маҳкум накунед ва имконияти ба дигарон ёрӣ доданро биҷӯед.

			Ноумедӣ бо кадом роҳҳо меояд ва дар чӣ зоҳир мешавад? Якум роҳи аз ҳама паҳншуда — дуои беҷавоб аст. Агар мо аз Худованд, чизи ба назарамон муҳимро аз таҳти дил бипурсем, лекин аз Ӯ ҷавобе нагирем, мо чиро ҳис карда метавонем? Дар кадом як асно мефаҳмем, ки мо роҳҳои Худовандро фаҳмида наметавонем. Лекин баъд мавъизаеро дар бораи қувваи дуо мешунавем, ё ин ки китоберо ба ин мавзӯъ мехонем, ва моро ноумедӣ фаро мегирад. Моро огоҳ мекунанд, ки: „мабодо решаи талхе ба вуҷуд омада, осеб расонад, ва бисёр касон аз он палид шаванд“ (Ибриён 12:15).

			Беорӣ — роҳест, ки рост ба ноумедӣ ва талхӣ мебарад. Он махсусан вақте меафзояд, ки мо дар бораи қаҳрамонҳои имон ва ҷавобҳои ҳайратовари Худо ба дуоҳои онҳо мехонем ва мебинем, ки файзи Худо ҳама вақт бо онҳо буд. Дар асл Худо дар замони мо ҳам мӯъҷиза мекунад ва калисо аз вақтҳои пештара камтар файз намегирад. Дуои беҷавоб асбобест, ки ба воситаи он Худо фарзандонашро тарбия медиҳад. Ҳаёти ман аз дуоҳои беҷавоб пур аст. Ба фикри ман на зиёда аз 50 %-и дуоҳои ман аз Худо ҷавоб доранд. Аммо ман ба рӯҳафтодагӣ имкон намедиҳам, ки дар дили ман реша давонад. Ба наздикӣ ман аз Туркия баргаштам. Ман 25 сол боз орзу доштам, ки ба ин кишвар бо мавъизаи Инҷил равам, аммо ҳамеша ба монеаҳо дучор мешудам. Чанд сол пеш яке аз ҳамкорони мо дар Туркия аз тарафи экстремистҳо дар пеши остонаи хонааш кушта шуд. Ман бояд боварии комил ҳосил мекардам, ки ба мавъизаи Инҷил дар ин мамлакат тайёрам, вагарна ман ба Худо ва муассисаамон боварӣ намедоштам ва бовариам намеомад, ки Худо дар ин гуна мамлакат чизеро иваз карда метавонад. Ман бояд дар имони худ меафзудам, то ки Худо кори тавбаи Худро тавонад дар вақти муайянкардааш ба иҷро расонад. Агар мо чизеро накошта бошем, ҳосил гирифта наметавонем.

			Дуюм сабаби ғаму андӯҳ ва ноумедии мо — нобарориҳо мебошанд (дар ҳаёти оилавӣ, дар муносибат бо имондорони дигар, бо кӯдакон). Ин душвории паҳншуда аст ва агар шумо барои оилаи худ дар хавотир бошед, пас бидонед, шумо танҳо нестед: фарзандони бисёр роҳбарони калисо ва мавъизакунандагони машҳур Исоро қабул накарда, беимон мемонанд. Агар шумо ҳам нисбати наҷоти аъзоёни оилаатон чунин душворӣ дошта бошед, китоби Ҷон Уайт „Дарди волидайн-ро бихонед“ (Parents in Pain). Ноумедӣ шуморо вақти он ки шумо кӯшиш мекунед шоҳиди Инҷил шавед, низ фаро гирифта метавонад. Шумо мавъизаҳои аҷоибро дар ин мавзӯъ шунида, курси дурӯзаи таълимотро мегузаред ва кори шоҳидии Инҷилро дар тамоми ҷаҳон сар мекунед. Ва ногаҳон аён мешавад, ки шумо дар муносибат ба беимонон душворӣ мекашед ва касеро ба тавба оварда наметавонед. Шумо сабаби бемуваффақиятиро дар худ дида, ба худ савол медиҳед, ки масеҳии дигаре ки „рӯҳонитар“ аст, ин одамонро ба назди Худо оварда метавонист ё не? Барои ҳамин шумо аз кори Инҷил даст мекашед ва дар бораи Худо ва наҷоти Ӯ фикр карданро бас карда, ба истироҳат меравед. Ё ин ки қарор медиҳед, то ба мамлакате биравед, ки одамон Каломи Худоро шунидан хоҳанд. Бовар кунед, ки ба мусулмонон мавъиза кардан осонтар аст нисбат ба ҳамватанон, махсусан вақте ки сухан дар бораи мамлакатҳои Ғарб меравад.

			Роҳи сеюми ноумедӣ гуноҳи шахсии мо аст. Ман дар ин соҳа бисёр вақт ба ноумедӣ дучор мешудам, барои он ки худро бисёр комил меҳисобидам. Ман муддати дароз фикр мекардам, ки ғалаба дар Масеҳ ҳаёти комили бе доғ ва бе нуқсон аст. Дар ҳақиқат бошад масеҳии бо ҳаёти ғалабанок мезиста бояд бидонад, ки вақти гуноҳ кардан чӣ хел рафтор бояд кард. Ӯ бояд ба фикре ки ғалтишҳо ногузир ҳастанд, бояд одат кунад ва бинобар ҳамин, аз ҷо бархеста тавонад. Тасаввур кунед, ки шумо дар Масеҳ зиндагӣ мекунед ва аз Ӯ дар кори худ қувват мегиред ва дар давоми якчанд сол бо муваффақият кор мекунед. Баъд боре ба васвасаи ғайриоддӣ дучор шуда, дар вақти хастагӣ ё маҳзунии худ гуноҳ мекунед. Дар дохили худ дарҳол овози шайтонро мешунавед: „Ҳа, мебинӣ чӣ хел ту заиф ҳастӣ, магар ту хизматгори ҳақиқии Худо шуда метавонӣ? Табиати гунаҳкори ту аз нав таваллуд нашудааст, ту ҳамон хел гунаҳкор ҳастӣ, чуноне ки чанд сол пеш будӣ“. (Хатар дар он аст, ки шайтон ҳақиқатан ҳақ аст, лекин ӯ ба гунаҳкор дар бораи файзи Худо чизе намегӯяд.) Барои ҳамин шумо дар доираи маҳками андӯҳ гардишро сар мекунед: ҳар тобистон „Ҷонии хурд“ бо тавба ба пеши Худо меояд ва ҳар зимистон боз дар яхи лағжандаи васваса меғалтад. Он гоҳ ҷаноб „Ҷавоби осон“ меояд, ки яке аз ҳамкорони наздики шайтон аст ва Ҷониро дуртар ба ноумедӣ тела медиҳад.

			Чорум роҳ ба сӯи ноумедӣ касалии ҷисмонӣ мебошад. Бисёр одамон то он вақте ки худашон касал нашаванд, инро намефаҳманд. Бисёрии касалиҳо оқибатҳои дарозмуддат доранд (ман дар бораи намудҳои гуногуни рӯҳафтодагӣ ва асабонӣ шудан мегӯям). Шумо ва бадани шумо мисли пештара мемонанд, лекин касалии ҷисмонӣ намегузорад, ки шумо пурра қуввати рӯҳонии худро нишон диҳед. Ман дӯсти хубе дорам, ки мо бо ӯ дар бораи хизмат дар Бромлей дуо гуфта будем. Шавҳари ӯ, ки шубон буд, якчанд сол пеш вафот кард, ӯ бошад бистарӣ буда, гӯшҳояш намешунаванд. Барои бо ӯ сӯҳбат кардан асбоби махсусе лозим аст, то ӯро фаҳмида тавонӣ. Лекин ба ин нигоҳ накарда ӯ хизматчии калони дуо мебошад ва дуои ӯ то канораҳои Замин меравад. Ӯ ба калисо рафта наметавонад, бинобар ин худро танҳо ҳис мекунад, лекин ӯ дар мушоракат бо Исои Масеҳ метавонад бисёр баланд барояд.

			Панҷум сабаби ноумедӣ — набудани ягонагӣ дар калисо аст, ки дар муносибатҳои вайроншуда, шубҳа ва маҳкум кардан дар байни баъзе аъзоёни калисо ва ҳатто деноминатсияҳо зоҳир мегардад. Ин ҳамчунин натиҷаи аз будаш зиёд кардани тасаввурот дар бораи имони масеҳӣ аст. Мо таълимоти дурустро дар бораи асосҳои библиявӣ гирифта ва мавъизаҳои хубро шунида, сурудҳои масеҳӣ хонда метавонем, аммо на зиёда аз ин. Барои чӣ бисёрии масеҳиён фикр мекунанд, ки дар натиҷаи ин хел амалиёт онҳо ба фаришта мубаддал мешаванд? Баъзеҳо бо сабабҳои муайян аз калисо рафтанд, лекин бисёриҳо аз сабаби муносибати нодуруст ба масеҳият мераванд. Онҳо фикр мекунанд, ки агар ба калисо раванд, ҳама кори онҳо аъло мешавад. Ва рафтани онҳо аз калисо сабаби ноумедии бисёр одамон шуда, ҳатто калисоро ба тақсимшавӣ оварда расонида метавонад. Ман бо бисёр роҳбарони гурӯҳҳои хонагӣ дар шаҳри худам муносибат мекунам ва медонам, ки онҳо ҳам мисли калисоҳои калон бо чунин мушкилиҳо дучор мешаванд. Одамон — ҳамагӣ одамони хатогӣ ва мушкилӣ дошта ҳастанд, ҳатто агар онҳоро дар калисо ҷойгир карда ба онҳо хизматеро боварӣ карда бошанд. Бисёрии одамон калисоҳои калонро тарк карда гурӯҳҳои хонагӣ ташкил медиҳанд, барои он ки бо кадоме аз роҳбарон норозӣ мебошанд. Лекин ин душвориро ҳал намекунад. Гап дар сари он ки одамон дар ҳама ҷо якхеланд ва Худо ҳам дар гурӯҳи хурд ва ҳам дар калисои калон як хел кор мекунад.

			Мо дар муассисаҳои одамӣ ҷавоб ёфта наметавонем. Мо бисёр вақт чизи комилро меҷӯем, лекин ин ҳеҷ гоҳ набуд ва намешавад, на дар калисо, на дар одамон. Комилиятро танҳо дар Худо ёфтан мумкин аст. Мо дар замин ҳеҷ гоҳ лаззати ҷаннатро намеёбем. Мо дар сайёраи лаънатшудае зиндагӣ мекунем, ки аз одамони дар гуноҳ ва ноумедӣ гумшуда пур аст. Масеҳӣ аз дигарон на бо он фарқ мекунад, ки чунин мушкилиҳоро аз сар гузаронида наметавонад, балки бо он ки Худоро мешиносад ва дар муҳаббати Ӯ таскин меёбад. Агар мо инро фаҳмем, он гоҳ ба ягонагӣ расида метавонем.

			Рухсат диҳед дар бораи якчанд намуди муқобилият нисбати ноумедӣ гап занам. Аз ҳама асосиаш, дар ёд доред: агар мо дар мубориза бо шайтон ба қувваи Худо такя кунем, имони мо аз болои ноумедӣ ғалаба мекунад. Танҳо назари худро аз Исо дур накунед.

			Якум муҳофизати мо аз ноумедӣ чуқур донистани табиати Худо аст. Ман ба ин мавзӯъ дертар бармегардам. Ман хондани китобҳои Тозер ва Пакерро ба шумо тавсия мекунам, ки дар онҳо табиати ҳақиқии Худо нақш ёфтааст. Мақсади мо муносибат бо Худои зинда аст. Ва агар маро мушкилиҳои зиёд иҳота кунанд, мақсад бояд иваз нашавад. Якум доруи санҷидашудаи ман аз ноумедӣ ва рӯҳафтодагӣ он аст, ки ман бояд аз масеҳиёни гуноҳкунанда рӯ нагардонам. Аз ҳама чизи даҳшатоваре ки мо мекунем, ба мағрурӣ ғалтида, назари худро ба бузургии худ ҷалб кардан аст, ба ҷои он ки бузургии Худоро ҷалол диҳем. Мумкин ба мо хондани Забур ё суруди ҳамду санои Довуд (2 Подшоҳон 22) ёрӣ расонда метавонад.

			Дуюм воситаи муҳофизат аз ноумедӣ — донистани Каломи Худост. Ҳарчи бештар вақти худро дар омӯхтани Каломи Худо гузаронед. Дар ёд доред ва дар ин бора фикр ронед. Ман ба шумо хондани китоби Ралф Шаллинс „Аз ҳамин асно сар карда“-ро маслиҳат медиҳам, ки он масъалаҳои омӯзиши Китоби Муқаддасро дида мебарояд.

			Сеюм восита ҳам шахсан ба шумо ва ҳам ба тамоми калисо дахл дорад. Шумо бояд ба ҳиссиёти худ такя накарда, ба имонатон такя бикунед. Агар ман аз паси ҳиссиёт равам, дар давоми рӯз бисту панҷ бор ғалтида мехезам. Агар хонандагони ин китоб дар ҳиссиёти худ устуворанд, ман танҳо метавонам ба онҳо ҳавас кунам. Ман фаҳмидам, ки нисбат ба ҳиссиёте ки ба ман фишор меоваранд, бояд бешафқат бошам. Ман бояд бо роҳнамоии имон зиндагӣ кунам. Ин он қадар осон нест, лекин баъд моро тӯҳфае интизор аст.

			Чорум восита — муносибати бодиққат нисбати якдигар аст. Агар касе дар ҳиҷолат монд ё ба саломи оташини шумо ҷавоб нагардонд, фикр кунед, ки ӯ чаро ин тавр кард. Мумкин ӯ душворӣ ё ғаме дорад, ки шумо онро намедонед. Шунавандаи хуб бошед, тасаввуроти худро истифода баред, кӯшиш кунед, то фаҳмед, ки ба ин одам чӣ рӯй додааст. Фикри шумо дар бораи касе баъзан аз ҳақиқат дур аст. Вақте ки шумо аз одам аксуламали муайянеро интизоред, метавонед ноумед гардед, барои он ки рафтори касеро пешгӯӣ карда наметавонед.

			Панҷум восита — нигоҳ кардан ба пеш ба маънои рӯҳонӣ. Кӯшиш кунед, ки чизи пешакӣ донистаатонро пешгирӣ кунед. Азбаски шумо бо Худо муносибати наздик доред, Ӯ ҳама вақт ёрӣ медиҳад, ки дар бораи ҳамаи ҳодисаҳо тасаввуроти пурра дошта бошед. Агар шумо ғайбатеро шунавед, то даме ки рост будани онро нафаҳмед, ба он ҷавоб надиҳед. Ин ба худмаҳкумкунӣ низ тааллуқ дорад: агар шумо танҳо овози шайтонро шунавед, ки шуморо айбдор мекунад — рӯҳафтода мешавед. Ҳама вақт пеш аз он ки чизеро дар бораи худ ё касе қабул кунед, фикр кунед. Ман ёд гирифтам, ки ғайбатро гӯш накунам, ки он метавонад калисоро монанди касалии саратон захмдор кунад. Ман ба хубӣ умед дорам ва дар ин самт амал мекунам. Худо бузург аст ва ӯ ҳама чизро метавонад тағйир диҳад.

			Шашум восита — дар назди худ монда тавонистани мақсадҳои воқеӣ. Яке аз сабабҳои касалиҳои асаб дар ШМА — кӯшиши дар назди худ мақсадҳои иҷронашаванда мондани одамон аст. Мо инро дар вақти муносибат бо онҳо мебинем. Бисёрии онҳо ё ноумед мешаванд, ё бардурӯғ нишон медиҳанд, ки дар корҳояшон муваффақият доранд (Румиён 12:3 нигар). Дар назди худ нисбати хизмататон, ҳаёти калисоятон, дуо ва ғайра мақсадҳои иҷрошаванда гузоред, ғайр аз он вақте ки Худи Худо дар назди шумо мақсади калонтарро гузорад. Аз Худо иҷро намудани корҳои калонро хоҳиш кунед, лекин Ӯро дар дуоҳои худ идора карданӣ нашавед. Худо ҳам ҳиссиёти ҳазлро дорад! Ман дар ёд дорам, ки дар вақти хизмат дар Мексика як ҷавонзани ҳамкори мо аз Худо пурсид, ки дар вақти хизматгузории оянда 1 000 кас Худовандро қабул кунанд. Мушкилӣ дар он буд, ки ҳамон вақт касе ба хизмати мо диққате намедод. Ман дуоро қатъ карда аз ӯ пурсидам: „Магар Худо ин дуоро ба дилат ҷо кард? Мо дар ин шаҳр ҳатто панҷ касро ба назди Худо оварда натавонистем“ Ин намуд дуо монанди худситоӣ аст, ки мегӯяд: „Имони ман аз имони шумо зиёдтар аст“.

			Ҳафтум восита дар он аст, ки мо бисёртар Худоро ҷалол диҳем ва ба Ӯ дуо гӯем. Мо дар ин бора дар боби дар бораи аслиҳаи рӯҳонӣ гуфта гузашта будем. Ба Худо нигоҳ кунед ва худсанҷии аз ҳад зиёдро бас кунед. Ман бисёр вақт одамонеро бозмедоштам, ки маҳз бо ҳамин сабаб ба ноумедӣ дучор шудаанд. Худимтиҳонкунии зиёдатӣ на ба фурӯтанӣ, балки ба худписандӣ оварда мерасонад. Мо ҳақиқатан лоиқи хизмат кардан нестем, лекин мо аз Рӯҳи Муқаддас пурем, мо меросхӯри Шоҳем, мо муқаддасон ва дӯстони Худо ҳастем. Диққати худро ба Ӯ ҷалб карда Ӯро ситоиш карда, мо аз Ӯ дастгирӣ дар корҳоямон мегирем. Худо мехоҳад ҳаёти моро баракат диҳад. Ин мақсади асосии Ӯ аст.

			Ҳаштум воситаи муқобилат ба ноумедӣ ба мо ғалатӣ намуда метавонад. Ин ёд гирифтани захмдоршавӣ аст. Инро накарда шумо ба талхӣ ва ноумедӣ хоҳед ғалтид, ки ҳозир бисёр калисоҳоро фаро гирифтаанд. Баъзе одамон тамоми рӯзи якшанберо барои муҳокима намудани мушкилиҳои якдигар ва шубон сарф мекунанд. Шумо дар хизмати Худо муваффақиятнок буда наметавонед, агар ба дард тоқат карданро ёд нагиред. Дардро Худо бисёр вақт барои рӯҳан тоза шудани мо иҷозат медиҳад. Дар сайёраи бо гуноҳ сироятшуда зиндагӣ карда, мо бояд ба дард пуртоқат буданро ёд гирем, то ки зинда монем. Агар шумо дар пеши худ ростқавл бошед, албатта дар худ нафрат ё талхиеро аз ягон сабаб ошкор карда метавонед. Инро ҳамчун чизи қимате барои калоншавии шумо дар рӯҳ қабул кунед.

			Ҳоло ман дар давоми чанд рӯз мақолаеро бо худ гирифта гаштаам, ки „Ёрии таъҷилӣ дар вазъияти фавқуллодаи рӯҳонӣ“ номида мешавад (First Aid for Spiritual Emergency). Дар вай маслиҳатҳои фоидаовар бисёранд. Муаллиф мегӯяд, ки агар бародар ё хоҳаре шуморо хафа кунад, чӣ бояд кард.

			1.	Ором бимонед. „Бозистед ва бифаҳмед, ки Ман Худо ҳастам“. Саросемагӣ дар ин хел вақтҳо бисёртар зарар мерасонад.

			2.	Кӯшиш кунед, то бифаҳмед, ки шуморо чӣ зиёдтар озурда кард. Сабаби ҷидол дар чӣ аст? Магар шумо метавонистед онро пешгирӣ кунед? Кадом тарафи ҷони шумо зиёдтар озурда шудааст? Шумо барои тағйир додани вазъияти ҳозира чӣ кор карда метавонед?

			3.	Ҷароҳатро бо некӣ хуб бишӯед, то ки нафрат ва қасосгириро пешгирӣ кунед.

			4.	Ба ҷароҳат марҳами муҳаббатро бимонед. Ин захмро аз касалии сирояткунандаи нафрат ва талхӣ нигоҳ медорад.

			5.	Захмро бо бахшиш печонед. Ин имконият медиҳад, ки ба захм касалие сироят накунад ва он тезтар шифо ёбад.

			6.	Бандро муддати муайяне накушоед. Ҷароҳати кушод ба шумо бисёртар дард меоварад. Касалиҳои зиёди сирояткунандае ҳастанд, ки ҳатто ба марг оварда мерасонанд (нигаред боби 4).

			7.	Аз дилсӯзӣ нисбати худ озод шавед. Ин бисёр вақт дар натиҷаи ҷароҳат ба вуҷуд меояд, чунки дертар на захм, балки хотира дар бораи он дардовар аст. Тадбири хубтарин — қабул кардани узрхоҳӣ аст.

			8.	Дорухам. Ҳар рӯз ба миқдори зиёд антибиотики номаш „Навиштаҷоти Муқаддас“-ро қабул кунед ва онро бо дуо бинӯшед. Ин тадбир шуморо ором мекунад ва муқобили дард аст.

			9.	Ҳама вақт бо сардухтур дар муносибат бошед. Аз Ӯ бипурсед, ки ба шумо сулҳ, хурсандӣ ва қувват барои шифо ёфтан диҳад.

			10.	Солимии пурра ба амал омадааст, агар бемор рӯҳан барқарор гардидааст, нисбати худ ва масеҳии ӯро таҳқиркарда мувофиқат дошта бошад.

			Нӯҳум тадбири муқобили ноумедӣ, ки дар навбати худ тадбири муқобили заҳролудшавӣ аст — дарк кардани он аст, ки бо Худо ба муносибат даромадан осон аст. Ӯ — Худои муҳаббат, ғамхорӣ ва бахшиш аст. Ӯ тайёр аст шуморо ҳатто барои кӯшиши хурдтарин таъриф кунад. Агар шумо ба ташна як пиёла об дода бошед, аллакай сазовори таърифи Ӯ гаштаед. Алалхусус агар шумо адабиёт паҳн кунед ва ба дигарон барои қабул кардани Масеҳ ёрӣ диҳед, ё аскари дуо бошед. Як чизе ҳаст, ки ба ман ёрӣ медиҳад, то дар вақти ноумедӣ ва бемуваффақиятӣ ба пеш ҳаракат кунам — дарк кардани он ки Худо маро мисли пештара дӯст медорад. Ӯ мехоҳад, ки ман хезам ва роҳи худро давом диҳам.

			Даҳум тадбир ба муқобили ноумедӣ — дар вақти лозимӣ истироҳат гирифтан аст. Д.Л. Мудӣ боре гуфт: „Ҷаҳон ҳоло мебинад, ки Худо ба воситаи одамони пурра ба Ӯ тақдимшуда чӣ корҳо мекунад“. Ман фикр мекунам, ки бисёриҳо барои он аз имон даст кашиданд, ки касе шудан мехостанд, ки ҳеҷ гоҳ набояд мешуданд. Чӣ хел Худо қобилияти моро ба ҳисоб мегирад ва чӣ хел худамон ба худ муносибат дорем — ин ду чизи гуногун аст. Азбаски шумо комил шуда наметавонед, ин ҳақиқатро қабул кунед ва ба худ вақт барои истироҳат ва дамгирӣ гиред, ки барои дастгирӣ кардани қувваи шумо лозим мебошад. Барои баъзеҳо ин ба беруни шаҳр сафар кардан, вақти истироҳат дар хона бо китоб, ки мазмуни рӯҳонӣ надошта бошад, шуда метавонад. Мумкин аст ин тамошои филми хубе бошад.

			Ҳавворӣ Павлус устоди рӯҳбаландкунӣ буд. Ӯ метавонист фармоишҳои қатъӣ бидиҳад, лекин маҳз онҳо таърифҳои вайро арзанда мекунанд. Ман мехостам, ки ин бобро бо порчае аз Номаи якум ба Қӯринтиён, ки дар он ҷо Павлус калисоро аз ҷудошавӣ огоҳӣ мекард ва мехост, ки дар сафҳои онҳо сулҳ бошад, тамом кунам: „Хуллас, эй бародарони маҳбуби ман, матину устувор бошед, ҳамеша дар кори Худованд ҷадал намоед, ва бидонед, ки меҳнати шумо пеши Худованд бар абас нест“ (1 Қӯринтиён 15:58).

		

	
		
			10. Мувозинати рӯҳонӣ

			Дар бисёр соҳаҳои ҳаёти рӯҳонӣ, чӣ тавре ки ба ман менамояд, аз ҳама асосиаш барои масеҳӣ — нигоҳ доштани мувозинат аст. Мо душмани пурқувват дорем. Ӯ ба персонажи хандаовари шоху думдор монанд нест, ӯ бисёр доно аст ва дар баъзе намуди гуноҳҳо ҳатто ҷалбкунанда менамояд, лекин мақсади асосии ӯ — пурра вайрон кардани мо аст. Мо ба ҳар канор ғалтида метавонем, агар принсипи асосии таъсири шайтонро нафаҳмем. Вазифаи ӯ ба амал овардани фирқаҳои мутаассибона (фанатикӣ) дар калисоҳои оддӣ мебошад.

			Аз вақте ки мо ҳаётамонро ба Исои Масеҳ месупорем, шайтон ҳамаи корро мекунад, то моро ба каноре бароварда партояд, он гоҳ ҳаёти масеҳиамон мувозинатро гум мекунад. Ҷон Стотт дар китоби аҷоиби худ „Масеҳияти баробарвазн“ мегӯяд, ки шайтон пеш аз ҳама фикри онро мекунад, ки чӣ хел моро ба канор партояд. Ба ӯ лозим аст, ки мо ба қароргоҳҳои ҳархела ҷудо шавем, ва на бар зидди шайтон, балки ба зидди якдигар мубориза барем. Тақсимшавӣ пурра ба муҳаббат муқобил аст, чӣ тавре ки мо дар боби 4 гуфта гузашта будем. Муқобилатҳо зиёд мешаванд, одамон бо якдигар бештар баҳс мекунанд ва вазифаи ҳақиқии худро фаромӯш мекунанд. Масеҳиёни кӯҳнапараст бошанд ба онҳое ки ақидаашонро дастгирӣ намекунанд, ғамхорӣ ва муҳаббат нишон намедиҳанд. Онҳо маҷмӯаҳое ташкил мекунанд, ки аз устав ва қоида пур ҳастанд ва тайёранд бо онҳо ба сари шумо бизананд. Дар яке аз коллеҷҳои библиявӣ дар Англия донишҷӯе ки таълимоти калвинистӣ дар бораи аз аввал интихобшавиро дастгирӣ мекунад ва донишҷӯе ки тарафдори таълимоти арминианӣ буда, тасдиқ мекунад, ки ҳар кас метавонад наҷот ёбад, дар даҳлези коллеҷ ба задухӯрд даромаданд.

			Барои ҳамин мо бояд дар вақти бӯҳрони рӯҳонӣ ва калоншавӣ дар рӯҳ мувозинатро нигоҳ дорем. Баъзе масеҳиён задаро бар бӯҳрон мегузоранд: онҳо чунин меҳисобанд, ки душворӣ ва хатарро аз сар гузаронидан барои ба зинаи болоӣ баромадан ҳатмӣ аст. Нодуруст фаҳмидани мавъизаҳо дар конфронси миссионерон ва ё мавъизаҳо дар муассисаи „Ваъда ба ҷаҳон“, ки дар бораи азобу уқубат гуфта мешаванд, ягон душворӣ надорад. Лекин ин хел маҷлисҳо лозиманд ва мо бояд ба он коре ки Рӯҳи Муқаддас мекунад, хунукназарона нигоҳ накунем. Лекин агар мо ҳикоятҳоро дар бораи душвориҳои миссионерон дар мамлакатҳои ношинос нодуруст фаҳмем, тобистон калоншавии рӯҳӣ ба амал меояд, лекин моҳи ноябр ё ки декабр ҳисси айбдорӣ ва ноумедӣ меояд, чунки ҳиссиёти мусбат оҳиста-оҳиста ба итмом мерасад. Раванди калоншавӣ дар рӯҳ мисли пештара ҷавобгарии мо аст. Мо бояд 365 рӯз дар як сол калон шавем, на як рӯз кам аз ин. Ва ин маънои „иҷозат додан ба Худо, ки ба мо ёрӣ диҳад“-ро надорад. Муҳаббат ва меваи Рӯҳулқудс ба таври автоматӣ пайдо намешавад. Худо дар одамони гуногун ба таври гуногун кор мекунад ва Ӯ ҳеҷ гоҳ шахсияти моро нест намекунад. Агар мо худро пурра ба Худо супорем, Ӯ ба мо шахсияти моро шифо дода ва тоза карда бармегардонад. Ин ду порчаро аз Навиштаҷоти Муқаддас муқоиса кунед: „Бигзор каломи Масеҳ андаруни шумо ба фаровонӣ сокин шавад…“ (Қӯлассиён 3:16) ва „…балки аз Рӯҳ пур шуда“ (Эфсӯсиён 5:18). Диққат кунед, ки мо дар ҳар ду аспекти ҳаёти масеҳӣ мӯҳтоҷӣ дорем ва якеашро истифода бурда ва дигарашро ба ҳисоб нагирифта намешавад.

			Мо инчунин ба таносуби байни интизом ва озодӣ мӯҳтоҷӣ дорем. Шайтон бисёр вақт моро дар ин соҳа ба васваса меорад. Одамон ба қароргоҳои гуногун тақсим мешаванд, барои он ки нисфи масеҳиён онро талаб мекунанд, ки ҳама чиз то қисмчаҳои охирин ба нақша гирифта шавад ва қисми дигарашон боварӣ доранд, ки барои наҷот ёфтан озодии пурра лозим аст. Дар ҳолати якум мо мебинем, ки хатари аз Рӯҳулқудс дида бештар ба ҷисми худ такя кардан вуҷуд дорад. Аз тарафи дигар ман бисёр мавъизаҳоро шунидаам (на он қадар бомуваффақият), ки дар тайёр намудани онҳо мавъизакунанда танҳо ба ёрии Рӯҳулқудс такя мекард ва ҳатто кӯшиши хондани шарҳи лозимӣ ва фаҳмидани масъалаи рӯҳониро намекард. Ҳар дуи ин роҳ дар Китоби Муқаддас нақш ёфтаанд. Вақте аст, ки бо имон зиндагӣ кардан мумкин аст, баъзан мо интихоб надорем. Лекин вақте аст, ки мо бояд ақли ба мо аз ҷониби Худо додашударо истифода барем. Дар Номаи ҳавворӣ Павлус мо метавонем бихонем, ки аз шариат озод ҳастем. Лекин мо инчунин дар яке аз Номаҳои ӯ мехонем: „Оё намедонед, ки давандагони майдони мусобиқа ҳама медаванд, аммо фақат як нафар мукофот мегирад? Ҳамин тавр риёзаткашон аз ҳар чи худдорӣ мекунанд: онҳо барои гирифтани тоҷи фонӣ, лекин мо барои гирифтани тоҷи ғайрифонӣ. Бинобар ин ман медавам на он тавре ки бар абас бошад, ва мушт мезанам на он тавре ки фақат задани ҳаво бошад; балки ҷисми худро азоб медиҳам ва ғулом мегардонам, то ки ба дигарон мавъиза намуда, худам маҳрум набошам“ (1 Қӯринтиён 9:24–27).

			Боз як соҳае ки ба мувозинат мӯҳтоҷӣ дорад, кӯшиши рӯҳонӣ ва ҳикмат мебошад. Мумкин аст шумо масеҳии ҷавон ҳастед, ки ташвиши чӣ хел ба тамоми маҳаллаатон тақсим кардани китобчаҳои масеҳиро мекашед. Лекин шумо ғур-ғури аъзоҳои калонтари калисоро мешунавед: „Мо инро дар соли 1954 карда дидаем, лекин касе ба калисо наомад. Шумо танҳо одамҳоро тарсонда аз худ дур мекунед“. Шайтон мехоҳад, ки масеҳиёни таҷрибадор ва навимонро аз якдигар ҷудо кунад. Ӯ дар вақти дидани калисоҳои пур аз мӯйсафедон, ки шубонаш аз онҳо калонтар аст, бисёр хурсанд мешавад. Шайтон низ дар вақти дидани калисоҳое хурсанд мешавад, ки пур аз ҷавонони фаъол аст. Ин ҷавонони фаъол фикри онро доранд, ки онҳое ки барои Масеҳ ва мавъизаи Инҷил аз ақл бегона намешаванд, сазовори худро масеҳӣ номидан нестанд. Ин хел ҷараёнҳои ифротиро „системаи рӯҳбаландкунии имондорон“ меноманд ва зиёдшавии ин тарз муассисаҳо ҳама вақт меафзояд. Афсӯс, ки ин хел муассисаҳо оҳиста-оҳиста ба калисоҳои кӯҳнапараст табдил меёбанд, на осоишта. (Ҳаракати Реформатсияро ба ёд биёред, вақте ки одамонро барои имонашон дар гулханҳо месӯхтанд ва ба калисои фундаменталии баптистон имрӯз баъд аз 200 сол назар андозед.)

			Ҷавоб ба ин тазод дар он аст, ки ин ҳаракатҳоро якҷоя кардан лозим аст. Мо ба ҳикмат мӯҳтоҷем, лекин ба кӯшиши рӯҳонӣ ва фаъолият на камтар аз он мӯҳтоҷӣ дорем. Ба мо масеҳиёни ҷавоне лозиманд, ки бо башоратдиҳӣ машғул шаванд, лекин ҳамчунин масеҳиёни солхӯрдае лозиманд, ки ба ҷавонон бо насиҳат ва дуо ёрӣ медиҳанд ва ба онҳо вақти паст шудани мавҷи фаъолияти якумашон ба устувор истодан ёрӣ медиҳанд. „Ҷидду ҷаҳдро суст накунед; рӯҳи пурҳарорат дошта бошед; Худовандро бандагӣ намоед“ (Румиён 12:11). Фаъолият бисёрии одамонро фаро гирифтанаш мумкин аст ва барои ин фикри зиёд лозим нест, лекин ҳикмати масеҳиёни таҷрибанок дастгирии асосӣ шуда метавонад ва меваи бисёр оварданаш мумкин аст. Ин яке аз сабабҳои афзоиши сафҳои калисои Пантикостиён дар Амрикои Лотинӣ аст.

			Лекин мо на танҳо мувозинати байни кӯшиш ва ҳикматро бояд дошта бошем, инчунин мувозинати байни итоаткорӣ ва идоракунии шахсиро бояд дошта бошем. Мо фармоиши аниқро оиди итоаткорӣ дорем: „Аммо аз шумо, эй бародарон, илтимос мекунем, ки он касонро қадрдонӣ намоед, ки дар миёни шумо меҳнат мекунанд, ва сарварони шумо дар Худованд буда, шуморо насиҳат медиҳанд“ (1 Таслӯникиён 5:12). Айнан ҳамин тавр сарварони калисо набояд аз ҳуқуқи идоракунӣ фоида баранд, барои он ки дар ин ҳол роҳбарӣ маъное надорад. Дар ин ҳолат хатаре аст, ки роҳбарон фоидаи худро меҷӯянд, на манфиати Худоро. Дар муассисаи „Ваъда ба ҷаҳон“ мо доимо бо мушкилии итоаткорӣ ва роҳбарӣ дучор мешавем. Роҳбарон кӯшиш мекунанд, ки ташаббуси шахсиро ва хоҳиши фаҳмидани иродаи Худоро қадр кунанд. Мо дар он манфиатдор ҳастем, ки касе қудрати худро барои фоидаи худ истифода набарад. Лекин мо инчунин кӯшиш мекунем, ки имондоронро огоҳ кунем, агар бинем, ки онҳо ба хатар наздиканд; агар бинем, ки онҳо бо дигар роҳ рафта метавонанд. Агар шумо тарафдори итоаткорӣ ҳастед, бояд низ эҳтиёт бошед. Ҳамаи фармоишҳоро кӯр-кӯрона иҷро карда, ҷавобгариро ба роҳбар гузоштан лозим нест. Ин монанди он аст, ки шумо ӯҳдадории худро дар пеши Худо ба ҳисоб нагиред, лекин Худованд шахсан аз шумо интизори иҷроиши иродаи Худ аст.

			Идоракунӣ яке аз соҳаҳои мураккаби имони масеҳӣ аст, махсусан он вақте ки ин ба чунин масъалаҳои муҳим монанди интихоби хизмат, ё ки интихоби зан (шавҳар) дахл дорад. Ман ба доктор Фрэнсис Шеффер барои суханҳои ӯ миннатдор ҳастам: дуо автомат барои бозӣ нест, ки мо ба он тангаҳои хоҳишҳои худро андохта, аз дастакаш кашида ҷавоб бигирем. Бисёр вақт мо дуоҳои ширинро барои он талаффуз мекунем, ки рӯҳонӣ будани худро нишон диҳем. Шумо дастаки автоматро то он вақт кашида метавонед, ки бифаҳмед, ки Худо нақшаи махсус барои ҳаёти шумо дорад. Мо Худоро ба қуттичаи тасаввуроти худ ҷойгир карда наметавонем. Ӯ „худочаи дастӣ“-и шумо нест, Ӯ — офарандаи олам, аз он ҷумла шумо аст.

			Мо аллакай дар бораи зарурати нигоҳ доштани баробарвазнӣ байни ҷанг ва дар имон будан гуфта гузашта будем. Дар Китоби Муқаддас дар бораи муҳориба бисёр навишта шудааст. Павлус на як бор хотиррасон мекунад, ки мо дар ҷанг ҳастем ва бояд мубориза барем (махсусан дар Номаи дуюм ба Тимотиюс). Росташро гӯям, ман терминҳои ҳарбиро он қадар дӯст намедорам, лекин Худо маҳз ҳамин терминҳоро интихоб кардааст ва ман бояд онҳоро истифода барам, барои он ки дар бораи муҳорибаи рӯҳонӣ китоб менависам. Албатта мо дар ҷангем. Лекин ин маънои ба даст автомат гирифтанро надорад. Дар Китоби Ишаъёи набӣ гуфта шудааст: „Дили боматонатро Ту дар осоиштагии комил нигоҳ медорӣ, зеро ки вай ба Ту таваккал мекунад“ (Ишаъё 26:3). Ин оятест, ки ҳама вақт дар вақти аз мубориза монда шуданам ба ёди ман меояд. Боварӣ ва умед ба Худованд — тайёрии хуб пеш аз муҳориба аст.

			Ба мо инчунин байни принсипҳои масеҳии як калисо ва принсипҳои тамоми ҳаракати масеҳӣ мувозинат лозим аст. Дар бораи ин пурра дар китоби ман „Инқилоби муҳаббат ва мувозинат“ (A Revolution of Love and Balance) хуб гуфта шудааст. Мо бояд он чизеро, ки фақат ба калисои маҳалии мо тааллуқ дорад, аз дин дар маънои пурраи он фарқ карда тавонем. Дар муассисаи „Ваъда ба ҷаҳон“ мо хуб мефаҳмем, ки чӣ танҳо дар вақти мавъизаи тобистонаи Инҷил лозим аст ва чӣ барои зиндагии доимии масеҳӣ. Мо халтаҳои хобиро истифода мебарем, чунки хеле бисёр сафар мекунем. Як ҷавонзани масеҳӣ инро ҳамчун рамзи дасткашӣ аз неъматҳои моддӣ қабул кардааст. Ба хона омада, ӯ талаб кардааст, ки аз хонааш катро бароранд, барои он ки ӯ дар рӯи фарш хобидан мехоҳад. Ман тасаввур мекунам, ки модари ӯ чӣ фикр кард.

			Мумкин аст, ки ин ба шумо муҳим наменамояд, лекин ман баъзан ба гарданшахии баъзеи масеҳиён оиди анъана ва принсипҳояшон ҳайрон мешавам. Дарозии мӯй, тарзи либоспӯшӣ, истифода бурдани курсиҳои мулоим ё ин ки нишастгоҳҳои чӯбин — ҳамаи ин чизҳо боиси тақсимшавии калисоҳо мешаванд. Дар таълимоти ҳавворӣ Павлус мо таърифи аниқи вазифаҳоро, ки ба масъалаи қурбонии гӯшт ба бутҳо тааллуқ дорад, дида метавонем: тавре амал кунед, ки виҷдони шумо мефармояд, лекин ҳама вақт дар бораи онҳое фикр кунед, ки ба васваса дучор мекунед. Аз ҳама асосиаш ба дигар имондорон ноқулай нашавад ва онҳо ба он „санг“ пешпой нахӯранд (1 Қӯринтиён 8:9–13).

			Мо бояд инчунин мувозинатро байни муҳаббат ва мазаммат дошта бошем. Дар Нома ба Қӯринтиён мо саволи Павлусро мехонем: „Бо чӣ мехоҳед, ки ман ба назди шумо оям? Бо мазаммат ё муҳаббати зариф?“ Дар зиндагӣ вақтҳое мешавад, ки мо бояд фақат мазамматро истифода барем. Ин қисми муҳими муносибати рӯҳонӣ аст; баъзан ба шумо ё дигар имондорон суханҳои мазамматро шунидан лозим аст, барои он ки, мумкин, худи шумо дар худ гуноҳеро намебинед. Дейвид Уилкерсон (муаллифи китоби „Салиб ва корд“) қарор дод, ки дар мавриди муайяне бояд танҳо мазамматро ба кор бурд. Ӯ фикр мекунад, ки бисёр кассетаҳои ӯро шунидан аз сабаби дар бораи мазаммат буданашон он қадар форам нест. Лекин мазаммат аз сабаби муҳаббат бояд гуфта шавад. Агар шумо ҳақиқатро бо муҳаббат гуфта наметавонед, бигузор инро каси дигаре кунад. Фарқ надорад, сухан дар бораи масеҳӣ меравад ё ин ки беимон. Таълимоти Д.Л. Мудӣ он гоҳ инқилобӣ гашт, ки инглиси оддӣ қарор дод дар мавзӯи муҳаббат мавъиза кунад. Ман таносубро байни ин ду раванд ҳисоб кардам: ба мо 80 % муҳаббат ва 20 % мазаммат лозим аст, он гоҳ ин мутаносибӣ дуруст хоҳад буд.

			Барои баъзеи мо байни кор ва парастиш мувозинат лозим аст. Баъзеҳо фикри онро доранд, ки парастиши Худо — „ҳама дар ҳама чиз“ аст. Дигарон ба кӯча баромада кӯшиш мекунанд инқилоби масеҳӣ ба амал оваранд. Ин ду намуди амалиёт хубанд ва дар хизмати масеҳӣ лозиманд. Лекин фаъолоне ҳастанд (монанди ман), ки дар муассисаҳои монанди Миссияи „Ваъда ба ҷаҳон“ кор мекунанд ва баъд оиди соатҳои дар парастиш ва дуо гузаронидашон афсӯс мехӯранд. Ин муносибати нодуруст аст. Ҳақиқат дар он аст, ки мо кӯшиши бомуваффақият шуданро дошта, бояд ба Рӯҳи Муқаддас озодӣ диҳем ва вақти мондагиро дар ташвиши он нагузаронем, ки чӣ хел ин ҳама ба амал меояд, балки Худоро ҷалол диҳем. Баъзан мо бо Худо муносибати хуб сохта наметавонем, то даме ки бо якдигар муносибати хуб надошта бошем, ва ба ин ҳам вақти махсус лозим аст. Фақат аз ифрот дар ин масъалаҳо канораҷӯӣ кунед. Ҳангоме ки дар мулоҳизаҳои мо муқобилгузорӣ пайдо мешавад, он хизматро пурра фалаҷ месозад ва шайтон ғалаба мекунад.

			Дигар соҳае ки ба мо мувозинат лозим аст, барои роҳбарони масеҳӣ душвортарин ба ҳисоб меравад. Ин ба мувозинати байни хизмат ва оила дахл дорад. Ман доимо мушоҳида мекунам, ки чӣ хел хизматгорони Худо ба оилаҳои худ хунукназарона нигоҳ мекунанд. Шумо мавъиза мекунед ва таълим медиҳед, дар ин вақт зан ва фарзандонатон пурра аз ғамхорӣ маҳрум мебошанд.

			Касе боре гуфтааст: „Аҳмак аз хатоҳои худ таълим мегирад“. Ин ҳама дуруст аст, лекин ба ҳар ҳол, агар шумо оиладор набошед, кӯшиш кунед, ки аз хатогиҳои дигарон таълим гиред, пеш аз он ки худатон хатои ислоҳнашаванда кунед. Баъзан ба мо дуруст менамояд, ки мо ба оила вақти зиёд ҷудо намекунем. Ин иштибоҳ аст. Агар шумо аз таҷрибаи дигарон таълим нагиред, занатон аз шумо ҷудо шуда меравад. Касе ки зарбулмасали зикршударо гуфт, давом дод: „Лекин хирадманд аз хатоҳои дигарон меомӯзад“. Имрӯзҳо шайтон қувваи худро ба оилаҳои шумо равона мекунад ва агар шумо аз аввал эҳтиёт нашавед, ӯ ғалаба мекунад. Дар болои он кор кунед, ки байни шумо ва ҳамроҳи оилавии шумо ҳама вақт алоқа бошад, алалхусус дар вақти душвориҳо. Агар шумо зан нагирифта бошед, пешакӣ биомӯзед, чӣ хел муносибатҳои муваффақиятнок сохта метавонед, чӣ тавр фаҳмидани одамро, ки аз шумо фарқ мекунад, биомӯзед. Ёд гиред, ки чӣ гуна дигар одамро қабул кунед ва ба норасоиҳои вай аҳамият надиҳед: зан (шавҳари) ояндаи шумо дар бисёр масъалаҳо хато карда метавонад. Худо мехоҳад ба шумо дар тайёрӣ ба ҳаёти оилавӣ ёрӣ диҳад. Агар шумо роҳбар бошед, оилаи шумо бояд ҳурмати худро нисбати шумо нишон диҳад, чӣ тавре ки дар Нома ба Эфсӯсиён навишта шудааст. Лекин чӣ хел оила итоат нишон дода метавонад, агар шумо ҳатто бо тарбияи кӯдакон машғул нашавед? Муҳаббат ба муҳаббат меорад ва писанд накардани вазифаҳои оилавӣ — ба ҷудошавии оила.

			Мо инчунин бояд байни чизҳои мусбат ва манфӣ мувозинат дошта бошем. Ин бисёр душвор аст, барои он ки ин терминҳоро муайян кардан душвор мебошад. Бисёрии мо нисбати ҳаётамон перспективаи (дурнамои) манфӣ дорем, мо пур аз беорӣ, ноумедӣ ҳастем ва диққати худро ба чизи сиёҳ ҷалб мекунем. Агар шумо ба ин гурӯҳ тааллуқ дошта бошед, иҷозат диҳед, ки ба шумо се огоҳӣ диҳам: то синни чилсолагӣ шумо одами тамоман бадбахт мешавед ва дигар зистан намехоҳед; шумо зиндагии дигаронро бадбахт мекунед ва ман фикр мекунам, ки шумо бояд кӯшиш кунед, то бо касе издивоҷ накунед. Кӯдакони шумо чизи манфии шуморо мерос гирифта дар муносибаташон ба шумо таъсир хоҳад расонд. Табъи манфӣ дар бораи норасоии имон шаҳодат медиҳад. Шумо боварӣ намекунед, ки Худо дар зиндагии шумо чизи хуберо ба иҷро расонда метавонад. Шумо талаботи асосии имони масеҳиро иҷро намекунед, ки дар суханҳои зерин ифода ёфтааст: „…Ҳар он чи рост аст, ва ҳалол аст, ва пок аст, ва хушоянд аст, ва шоёни таҳсин аст, ва ҳар эҳсон ва ҳамде ки бошад, — дар бораи онҳо фикр кунед“ (Филиппиён 4:8).

			Албатта вақт барои баёнотҳои манфӣ низ ҳаст ва дар Китоби Муқаддас ин бисёр дучор мешавад. Ба чизи манфӣ диққат накарда, шумо ба чизи мусбат ноил шуда наметавонед. Ин он соҳаест, ки дар он ман ҳам мувозинати лозимӣ ёфта наметавонам ва дар ин соҳа ҷавобҳои осон нестанд. Дар назди хонаи ман дарахти махсусе намесабзад, ки ба ман табъи мусбатро, ҳар дафъае ки ман аз хона мебароям, партояд. Ин амали имон аст.

			Ҳаёти шумо осонтар шуда метавонад, агар шумо дар байни имони далерона ва ақли солим мувозинат нигоҳ дошта тавонед. Тозер мегӯяд: „Шубҳаи ақли солим барои хизматгори ҳақиқии Худо будан лозим аст. Агар мо ба қадри лозимӣ ақли солим медоштем, муваффақиятҳои зиёдтар ба даст оварда метавонистем. Он гоҳ мо метавонистем, ки бисёр хатогиҳоро накунем. Дар чизе шубҳа доштан — марговар нест; марговар он аст, агар ки шумо кӯр-кӯрона ба чизи шунидаатон имон оваред“. Масеҳиён бояд имон дошта бошанд, лекин аз ҳад зиёд зудбовар ва содда набошанд. Бисёр масеҳиёни соддае ҳастанд, ки ба ҳама чизе ки рӯҳонӣ менамояд, бовар мекунанд, агар ин дар намуди хаттӣ баён шуда бошад. Баъзеҳо бо чунин роҳ фирефта шуда буданд, барои ҳамин мо бояд аз Худо пурсем, ки ба мо ҳикмат ва диққат ато кунад. Агар одам одил менамояд, суханҳои дуруст мегӯяд ва номи нек дорад, ин ҳоло маънои онро надорад, ки бояд ба ҳар як сухани ӯ бовар кунед. Каломи Худоро омӯзед, барои он ки ҳама чизи хонда ва шунидаатонро тафтиш карда тавонед, ин китобро низ.

			Аспекти охирини ман дар ин соҳа ба мувозинати байни тадҳин (даъват) ва таълимот тааллуқ дорад. Баъзе масеҳиён задаи асосиро бар тадҳини Рӯҳи Муқаддас мемонанд ва баён мекунанд, ки коллеҷҳои библиявӣ ва таълимоти шубонҳо бо иродаи Худо муносибате надорад. Ин хато аст. Албатта, мо ба шубонҳо ва миссионерони таълимёфта мӯҳтоҷем, махсусан ба онҳое ки дар навбати худ бо Рӯҳи Муқаддас пур ҳастанд.

			Ман дар институти библиявии Муди 2 сол хондам. Ин вақт барои ман қиматтарин буд. Ба ман имконияти омӯхтани ҳамаи китобҳои хуби масеҳӣ муяссар гашт. Маҳз дар ҳамон солҳо Худованд ба дилам хоҳиши дар Туркия мавъиза карданро дод. Он гоҳ ман худамро ҳамчун миссонер шинохтам. Дар он ҷо васвасаҳои бисёр буд, лекин имтиёзҳо зиёдтар буданд.

			Фикр накунед, ки ин намуд таълимот шуморо аз фарқият маҳрум мекунад ё намемонад, ки дар Рӯҳ гардед. Худо мехоҳад калоншавии рӯҳии шуморо бинад ва бинад, ки ба тимсоли Писари Ӯ наздик мешавед, барои ин бояд худро барои кори Рӯҳулқудс ба воситаи Каломи Худо бисупоред. Агар шумо ҳақиқати Худоро омӯзед ва ба худ тадҳини Рӯҳи Муқаддасро бигиред, фардияти шумо боз ҳам бойтар мегардад. Шумо мӯҳтоҷии аз дониш даст кашиданро ҳис намекунед, танҳо қобилияти дутарафа пайдо мекунед: ба воситаи омӯзиши Каломи Худо ё ба воситаи тадҳини Рӯҳи Муқаддас. Шумо кӯшиш намекунед ҳаёти комил ба сар баред, балки мефаҳмед, ки ҳамаи одамони бузурги Китоби Муқаддас аз гуноҳ холӣ набуданд, ва шумо умед пайдо мекунед.

			Дар кадом соҳаи ҳаёти масеҳии мо мувозинат лозим аст? Фикр накунед, ки ин баробарвазнӣ — раванди дилгиркунанда аст. Ва инчунин фикр накунед, ки мувозинат ва ба созиш даромадан (компромисс) аслиҳаи шайтон аст. Мувозинат — мувофиқат, мулоимӣ, таҳкурсии мустаҳкам барои ба амал овардани инқилоби муҳаббат аст.

		

	
		
			11. Ҳаёти оилавӣ

			Шогирдӣ дар оила сар мешавад. На танҳо дар муносибати зан ё шавҳар, балки дар муносибати бобо, бибӣ, набера ва кӯдакон. Оилаатон шуморо бисёр хуб медонад, зиёда аз он ки шумо тасаввур карда метавонед. Шумо ҳама чизро аз оилаатон пинҳон нигоҳ дошта наметавонед, онҳо шуморо аз сар то по медонанд. Барои ҳамин аъзоёни оила асбоби қимате дар дасти Худо ҳастанд, онҳо барои ба камолоти рӯҳонӣ расидани шумо ёрӣ хоҳанд расонд. Масеҳӣ хизматгори аҷоиб дар роҳи миссионерӣ ё калисо буда метавонад, метавонад бисёриҳоро ба роҳи ҳақиқат равона кунад, лекин агар ӯ дар оила худро ба таври ношоям нишон диҳад, шаҳодати ӯ ҳеҷ аст ва имконияти дар рӯҳ афзуданро нест мекунад.

			Дар ин боб ман баъзе соҳаҳоеро дида баромадам, ки дар онҳо мувозинат лозим аст. Дар вақти бо якдигар баҳсу мунозира кардан махсусан эҳтиёт шавед, ки баногоҳ суханҳоеро гуфта намонед, ки онҳоро ба қафо гирифта намешавад.

			Як соҳаи умумӣ, ки дар он ба ҳамаи мо мувозинат лозим аст — баҳсу мунозираҳо дар бораи мувозинат байни „аз ҳама чиз даст кашидан“ ва ташкил додани оилаи мусоид мебошад. Дар ин соҳа ман ақидаҳои гуногуни мухолифи ҳамдигарро дидам. Ба фикри ман намояндагони ду ақида ҳам ноҳақ ҳастанд. Масеҳиён баъзан диққати аз ҳад зиёдро барои хонаҳои худро ба тартиб овардан ҷалб мекунанд, ва ман онҳоро пурсидан мехоҳам, магар онҳо дар ёд доранд, ки аскари Масеҳ интихоб шудаанд. Бисёр китобҳо ба ин мавзӯъ дар вақтҳои охир пайдо шудаанд. Ин масалан „Гӯсолаи тиллоӣ“-и Ҷон Уайт. Китоб дар фаҳмиши дурусти Китоби Муқаддас асос ёфтааст ва аз маслиҳатҳои хуб пур аст. Лекин масеҳиёне низ вуҷуд доранд, ки чунин ҳисоб мекунанд, гӯё ба хона аҳамият надода, ҳамаи вақтро ба хизмати Худо супоридан лозим аст. Чизе маро дар ин нуқтаи назар ҷалб мекунад, лекин ба ҳар ҳол ин ифрот аст. Хонаи ноқулай ва чиркин — ин шаҳодати бад барои беимонон аст, чунки мо дар бораи хурсандие мегӯем, ки Худованд ато кардааст. Одамонро дар хонаи нороҳат ва як моҳ тозанакарда хушбахт тасаввур кардан душвор аст. Худо зебоӣ офаридааст, манфурӣ аз тарафи одам офарида шудааст. Барои ҳамин ман ба хулосае меоям, ки Худо зебоӣ ва тартибро дӯст медорад ва хонаҳои мо бояд зебо бошанд. Дар ин соҳаи ҳаёти масеҳӣ мувозинат ёфтан лозим аст. Инро кардан душвор аст, барои он ки даҳҳо миллион одамон хона надоранд ва ин ҷо дар бораи зебоӣ ва бароҳат будан гап задан ношоям аст (ман дар бораи бехонагон ва мамлакатҳои дараҷаи қашоқиаш баланд мегӯям).

			„Зебо“ — маънои „пур аз сарват“-ро надорад. Мо бояд аз рӯи маоши худ зиндагӣ кунем ва бо ҳамсоягон худро баробар насозем. Агар ҳамсоягон мебели қимат харида бошанд, ин моро маҷбур намекунад, ки чунинро низ бихарем. Хонаҳои зебои ҷалбкунанда ба кӯшиш ва табъи одам вобаста аст, на ба миқдори пули ба он сарфшуда. Шавҳарон бояд дар он шавқманд бошанд, ки хонаҳои онҳо чӣ намуд дорад ва ба занҳояшон маблағи имконпазирро барои ба тартиб овардани он бисупоранд. Шавҳарон инчунин бояд ба занҳояшон имконияти аз вазифаҳои хонагӣ берун камол ёфтанро диҳанд. Ҳамаи мо дар Масеҳ озод ҳастем ва зан набояд ба як „зани хурди хонагӣ“ табдил ёбад, танҳо барои он ки ӯ масеҳӣ аст.

			Дар ин матн бояд дар ёд дошта бошем, ки танҳо Худо кафолати бехатарии мо мебошад. Бисёр одамон дар Ғарб маблағҳои калонро барои суғурта, сигнализатсия ва мукаммал кардани қасрҳо сарф мекунанд. Албатта суғурта чизи хуб аст — лекин ба он иҷозат надиҳед, ки фикри шуморо бидуздад. Танҳо Худо ба шумо ғамхорӣ карда метавонад. Мо тақрибан 160 оила дар муассисаи „Ваъда ба ҷаҳон“ дорем, ки (коргарони муассиса) танҳо аз рӯи имон зиндагӣ мекунанд. Кӯдакони онҳо тозаю озода ҳастанд, онҳо дар ягон чиз мӯҳтоҷии махсус надоранд, онҳо ҳама чизи ба онҳо лозимиро доранд. Албатта, аз рӯи ченакҳои ин ҷаҳон зиндагӣ кардан осонтар аст, вақте ки танҳо фикри атрофиён дар бораи мо моро ташвиш медиҳад.

			Соҳаи дуюми ҳаёти оилавӣ, ки дар он мувозинат лозим аст, мувофиқати байни меҳрубонӣ ва ростқавлӣ аст. Албатта ин на танҳо мушкилии ҳаёти оилавӣ аст, лекин набудани меҳрубонӣ пеш аз ҳама вақти ба паси мизи хӯроки нисфирӯзӣ нишастани оила маълум мегардад. Ростқавлӣ ва кушода будан бе муҳаббат — лаънат аст. Агар шумо аъзои оилаатонро ба интизом даъват карданӣ бошед (бо суханҳо!), пеш аз ҳама ба боварии қатъӣ биёед, ки шумо аз муҳаббат пур ҳастед ва баъд насиҳат диҳед. Ин ба тарбияи кӯдакон низ дахл дорад. Баъзан меҳрубонӣ ростқавлиро ба хомӯш шиштан маҷбур мекунад. Ин ба тарбияи кӯдакон низ дахл дорад. Агар шумо мард ҳастед, фикрҳои шумо баъзан сӯи занони дигар мераванд, лекин ҳоҷати он нест, ки инро ба занатон нақл кунед. Шумо инчунин мефаҳмед, ки дӯст доштани эҳсосотӣ тез мегузарад ва шумо бояд ҳар саҳар кӯшиши пурра қабул кардани ҳамроҳатонро бикунед. Издивоҷи мустаҳкам дар худро ба якдигар тақдим кардан ва ҷавобгарӣ дар пеши якдигар асос меёбад, на дар ҳиссиётҳои ҷинсӣ ё романтикӣ. Ҳама вақт нишон диҳед, ки шумо ба ҳамроҳи оилавиатон бовафо ҳастед, нагузоред, ки издивоҷатон хунук шавад.

			Ҳамаи фикрҳои худро шумо бояд бо муҳаббат гӯед. Одамон аз принсипҳо дида қиматтаранд (масалан шанбе), принсипҳо барои осон кардани зиндагии одамон лозиманд. Ҳамин тавр, баъзан муҳаббат нишон додан аз ғолиб омадан дар баҳс муҳимтар аст. Бовафоии шумо ба зан, шавҳар, кӯдакон ё волидайн бояд аз ҳама боло бошад, ғайр аз муҳаббат нисбати Худо. Баъзан Худо моро ба муқобили хоҳиши оилаамон даъват мекунад, лекин ин танҳо ҳукми бартарии Ӯ мебошад. Муҳаббат ба мулоимӣ ва нармдилӣ баробар нест, баъзан муҳаббат метавонад сахтгир бошад. Боварӣ ҳосил кунед, ки қатъӣ будани шумо дар ягон масъала ба фоидаи оилаи шумо аст ва ба мухолифат оварда намерасонад. Муҳим аст, ки шавҳар занро қадр кунад ва қабул намояд, зан бошад шавҳарашро дар ҳама чиз дастгирӣ намояд. Бо миннатдории калон ман гуфта метавонам, ки зани ман барои ман ҳама вақт ёрдамчӣ буд ва ягон коре набуд, ки ӯ дар он маро дастгирӣ намекард. Агар ӯ бо ман пурра розӣ набошад ҳам, ба муваффақияти ман бовар мекунад.

			„Нокифоя“ ё „аз ҳад зиёд“ — ин он суханҳое ҳастанд, ки сабаби асосии мушкилӣ дар оила ҳастанд. Агар шумо издивоҷ карда бошед ё ин ки оила сохтанӣ бошед, ман ба шумо рӯйхати фоиданоки контролиро пешниҳод мекунам. Дар ин ҷо мухолифатҳои асосие ки ман дар давоми бист соли охир шунидаам, навишта шудаанд.

			А. „Нокифоя“

			Вақт нокифоя аст. Одатан инро занҳо мегӯянд. Ба ҳамроҳатон барои муносибат бо дӯстон ё кори дӯстдошта вақт диҳед. Ин низ шарти асосӣ барои барқарор намудани қувват дар роҳи масеҳӣ аст. Агар шумо ба ҷои якум хизмати масеҳиро гузоред, он гоҳ боварӣ ҳосил кунед, ки ба оилаи худ вақти кофӣ ҷудо мекунед. Ҳамчун як команда зиндагӣ кунед ва кӯшиш кунед, ки ҳама корро якҷоя кунед.

			Нокифоягии маълумот. Худатон ва ҳамроҳатон бисанҷед ва боварӣ ҳосил кунед, ки шумо ақидаи якдигарро пурра дастгирӣ мекунед. Албатта шумо метавонед ақидаи шахсиро низ дошта бошед, лекин онро ба қадри имкон камтар истифода баред.

			Нокифоягии маблағ. Нокифоягии пул — ин мумкин сабаби асосии мухолифат дар оила аст. Агар ҳатто шумо ҳисобҳои гуногуни бонкӣ дошта бошед ҳам, кӯшиш кунед, ки хароҷотҳои худро якҷоя ҳисоб кунед. Ин барои ташкил додани ҳаёти оилавӣ муҳим аст. Ба якдигар боварӣ кардан ва ба хубӣ умед доштанро ёд гиред.

			Нокифоягӣ дар ҳаёти шаҳвонӣ. Ин шикоятҳо одатан аз тарафи мард ба амал меоянд. Дар бораи ин тӯли бист соли охир бисёр навишта шуда буд, лекин инчунин мисли пештара ин масъала ҳалли лозимиро надорад. Албатта, зан набояд шаҳватро барои ҳал кардани баъзе масъалаҳо истифода барад. Дар муносибатҳои шаҳвонӣ мувофиқат доштан низ бисёр муҳим аст. Шаҳват сарчашмаи лаззат ва хурсандӣ ё азоб ва васваса шуда метавонад. Ҳеҷ гоҳ натарсед, ки дар ин мавзӯъ савол бидиҳед ё ин ки адабиёт бихонед. Аз мағрурӣ дар ин масъала битарсед.

			Нокифоягии ҳиссиёт. Ҳам занҳо ва ҳам мардҳо дар муҳаббат ва дилбастагӣ мӯҳтоҷии зиёдтар аз шаҳватро доранд. Мо бояд пурра ба якдигар бовар бикунем ва ҳама вақт суханҳои Исои Масеҳро истифода намоем, ки назар ба қабул кардани хизмати касе худамон хизмат кунем беҳтар аст. Мардон бояд дар ёд доранд, ки ба занон бисёртар дастгирӣ ва изҳори дилбастагӣ лозим аст. Ин ба онҳо аз дигар тӯҳфаҳо қиматтар аст. Мардон бисёр вақт фикри муқобил доранд.

			Норасогии тозагӣ. Ин шикояти занон нисбати мардон аст. Дар ҳақиқат барои чӣ зани шумо бояд бӯи арақи бадан ва ҷӯробҳои чиркини шуморо нафас кашад? Камтар об ва собун нисфи мушкилиҳои оилавии шуморо ҳал карда метавонад. Ин хел майда-чуйда дар издивоҷ бисёр муҳиманд.

			Нокифоягии дуо. Бисёр вақт якҷоя дуо гуфтан душвор аст, махсусан он вақте ки хунукӣ ба ҳаёти шахсии дуоии шумо омада бошад. Ба ин нигоҳ накарда, аз дуо даст накашед, дуои якҷоя — калид ба издивоҷи хуб мебошад.

			Б. „Аз ҳад зиёд“

			Аз ҳад зиёд одам дар хона. Одатан ин хатои зан аст. Вай албатта меҳмондӯст аст, лекин бо ҳамаи ин дар бораи мӯҳтоҷиҳои шавҳар ва кӯдакон фаромӯш мекунад. Ба он боварӣ ҳосил кунед, ки меҳмонон ба нигоҳ доштани сулҳ дар хона монеа нестанд. Барои шубон ва роҳбари калисо бисёр хатарнок аст, ки хонаи худро аз ташрифоварандагони доимӣ пур кунад.

			Аз ҳад зиёд диққат ба занони бегона. Мардҳо, чашмҳои худро идора кунед! Чашмҳои бозингари шумо метавонанд занҳоятонро захмдор бикунанд. Аз ибораи дар шууратон нақшбастаи: „Агар ман безан мебудам…“ озод шавед. Оиди дасисаҳои нозуки шайтон дар ин маврид саҳлангорӣ накунед.

			Аз ҳад зиёд вазни калон. Пурхӯрӣ — гуноҳи паҳншуда аст, лекин мо ҳеҷ гоҳ дар ин мавзӯъ мавъиза намешунавем. Ман бисёр вақт занҳоеро мебинам, ки то издивоҷ ду маротиба харобтар буданд. Вазифаи мардон — нишон додани муҳаббат ва эҳтиром нисбати зан аст, ки ин боиси худро ба тартиб даровардани ӯ шуда метавонад.

			Аз ҳад зиёд кӯдак. Гап дар ин ҷо на танҳо дар бораи шумора меравад, балки шумо ва кӯдакон барои аз якдигар истироҳат кардан бояд вақти шахсӣ дошта бошед. Шумо метавонед аз ин фоидаи калон гиред. Ёрии калонро дар ин масъала одамони пир дода метавонанд. Нигаред, ки ба ёрии шумо кӣ мӯҳтоҷӣ дорад ва ба ӯ пешниҳод кунед, ки ба кӯдакон нигоҳубин мекунед. Аз ин хел ёрӣ одатан ҳеҷ кас даст намекашад.

			Аз ҳад зиёд талабот. Шавҳарон беҳад аз занҳо талаб мекунанд ва барои онҳо вақте ҷудо намекунанд. Ба китфҳои занҳо тамоми кору бори хона гузошта мешавад. Фикр кунед, ки магар дар ҳақиқат ҳузур доштани шумо дар ҳамаи маъракаҳои калисо ҳатмӣ аст? Магар шумо ба худатон ва ҳамроҳи зиндагиатон талаботи аз ҳад зиёд пешниҳод намекунед?

		

	
		
			12. Худованди ҳама чиз

			Мақсади ин боби охирин дар он аст, ки шуморо дар қарори ба Худованд хизмат кардан ва аз қафои Ӯ рафтан рӯҳбаланд гардонад. Метарсам, ки шумо ба Худованд пурра худро набахшида, кӯшиши хизмат карданро доред ва аз таҳти дил гуфта наметавонед: „Худованд, дар зиндагии ман хӯҷаини ҳама чиз шав“. Барои ҳамин ман маънои „ҳама чиз“-ро ба шумо фаҳмондан мехоҳам.

			Аз аспектҳои гуногуни ҳаёти масеҳӣ мавқеи муайян дар ҷамъият барои мо аз ҳама зиёдтар қаноатмандӣ меоварад. Ин ақидаи паҳншуда аст. Ҳеҷ кадоми мо аз хоҳиши ишғол кардани мавқеи муайян дар ҷамъият озод нест. Лекин маҳз ҳамин хоҳиш муқобили ақидаи Инҷил мебошад. Худо моро бозхарид намуд, барои он ки дӯст медорад. Дар Нома ба Қӯринтиён Павлус мегӯяд, ки: „Агар фахр кардан лозим бошад, аз заъфи худ фахр мекунам“ (2 Қӯринтиён 11:30). Танҳо дар бораи он фикр кунед, ки Исои Масеҳ дар бораи шумо чӣ фикр дорад ва ба он ки дигарон дар бораи шумо чӣ фикр доранд, аҳамият надиҳед. Агар шумо дар бораи худ чизеро фаҳмед, онро дарҳол фаромӯш кунед. Фикр кунед, ки агар одамон оиди шумо воқеан тамоми ҳақиқатро медонистанд, ана он гоҳ вақти муҳокима мешуд. Танҳо худи шумо ҳал мекунед, ки дар зиндагии шумо чӣ хуб аст. Худро дар чашми одамон сафед карданӣ нашавед. Ин бефоида аст.

			Дигар соҳаи асосӣ, ки мо идоракуниро бояд ба дасти Масеҳ супорем, — ҳаёти ҷамъиятии мо, муносибатҳои мо бо ҷинси муқобил ва муносибати мо бо одамони дигар аст. Баъзе масеҳиёни ҷавони фаъол ба ман гуфтанд, ки дар ин соҳа онҳо пур аз ноумедӣ мебошанд. Онҳо башорат медиҳанд ва одамонро ба тавба даъват мекунанд, лекин баъди соате ба бистар бо духтаре мехобанд. Баъзан онҳо кореро мекунанд, ки „шаҳвати масеҳӣ“ ном дорад. Дар он шумо ҳама корро мекунед, лекин „то охир“ намеравед. Ман бисёр дафъа шунидам, ки масеҳиёни ҷавон меҳисобанд, ки гуноҳ содир накардаанд, агар дар як бистар бо духтаре бараҳна хобида, алоқаи ҷинсӣ накарда бошанд. Ин ҳилаест, ки шайтон ихтироъ кардааст. Шумо бо оташ бозӣ карда, худро фиреб медиҳед. Агар чунин ҳисобед, ки шумо ҳам бо ин созишҳо ва ҳам бо хизмати масеҳӣ бо мувозинат машғул шуда метавонед, он вақте ки барои ин гуноҳ ҷазо мегиред, бисёр ба тааҷҷуб меафтед. Махсусан агар шумо бигӯед, ки бо духтаре ки бо ӯ ба ин корҳо машғул ҳастед, хонадор шудан мехоҳед.

			Илтимос, маро дуруст фаҳмед. Ман чизе ба муқобили вохӯриҳои оддӣ, иштирок дар мусобиқаҳои спортӣ, сайругашт дар ҷангал ё ба кино рафтан намегӯям. Ман намегӯям, ки духтарро вақти хайргӯӣ набӯсед, лекин баъзе ҷавонҳо монанди „Ягуар“ ҳастанд, ки тормози „Запорожец“-ро доранд, барои ҳамин дар сари вақт истодан хуб аст. Гуноҳи Довудро такрор накунед. Аз Юсуф ибрат гиред. Ӯро сарвар таъин карданд ва вақте ки зани мисрии зебои ҷозибанок ӯро ба васваса даровардан хост, ӯ гуфта тавонист: „Чӣ хел ман ин бадкирдории бузургро содир кунам ва дар назди Худо гунаҳкор шавам?“ (Ҳастӣ 39:9). Гарчанде ки рад кардан ӯро ба зиндонӣ шудан оварда расонд.

			Ба андозае дар ин соҳа ҳама калисоҳо гуноҳ мекунанд. Шумо ба калисо меоед ва мешунавед: „Мо Каломи Худоро пурра меомӯзем“. Лекин кай бори охир шумо мавъизаро аз Китоби Масалҳо шунидед?

			„Чашмаи ту муборак хоҳад буд; ва аз зани ҷавонии худ шод бош, ки мисли ғизоли шаҳватангез ва оҳуи меҳрафрӯз аст; пистонҳои вай ҳамеша ба ту лаззат хоҳад бахшид; доимо саргарми муҳаббати вай хоҳӣ буд. Пас чаро, эй писарам, сармасти зани ғайр гардӣ? Ва синаи зани зинокорро ба оғӯш гирӣ?“ (Масалҳо 5:18–20).

			Дар бораи ин баёнот шумо чӣ фикр доред? „Вай аз боиси беадабӣ мемирад, ва аз бисёрии аблаҳии худ нобуд мешавад“ (Масалҳо 5:23).

			Издивоҷ ба мо аз тарафи Худо ҳамчун яке аз атоҳои қиматтарин фиристода шудааст. Шаҳват худ аз худ чизи хуб аст. Билли Грэм онро „қувваи эҷодкорӣ“ меномад, ки дар даруни мо сокин аст. Ин қисми калони нақшаи Худо ва қисми асосии издивоҷ аст. Барои ҳамин ба ҳаёти шаҳвонӣ мисли як чизи чиркин назар накунед, он вақт дар ин соҳа кам гуноҳ содир мешавад.

			Боз як соҳаи асосӣ, ки дар зери сарварии Худованд мебошад, вақти холӣ аст. Магар Исо дар ин соҳа ҳам Худованд аст? Шумо пухтагии рӯҳии масеҳиро на аз рӯи мавъизаи ӯ, балки аз он мефаҳмед, ки ӯ вақти холии худро чӣ хел истифода мебарад. (Масалан, ҷевонҳои китобӣ, шумо чиро барои ҳаловати худ мехонед?) Ман намегӯям, ки бо кӯҳгардӣ машғул шудан, ё дар соҳил дар офтобрӯя хобидан мумкин нест. Лекин аз масеҳият дам гирифта намешавад, барои он ки шайтон ба истироҳат намеравад. Агар оҳистагӣ зоҳир накунем, мо ба васвасаҳои гуногун дучор шуда метавонем.

			Яке аз гуноҳҳои паҳншуда дар ин соҳа — вақтро беҳуда гузаронидан аст. Мо садҳо соатҳоро бесамар сарф мекунем, ба ҷои он ки ба Худованд хизмат кунем. Ман боз як бори дигар мехоҳам хотиррасон кунам: мо ҳама бояд истироҳат кунем, ҳар як масеҳӣ бояд машғулияти дӯстдоштаи худро дошта бошад ва намуди варзишии худро ҳамчунин. Худо ба мо ҳаёт додааст, ки мо аз он лаззат барем. Лекин истироҳат маънои соатҳо бо дугона лаққидан ва тамошои маҷаллаҳои бемаъниро надорад. Дамгирӣ маънои бефикрона тамошо кардани ҳамаи барномаҳои телевизиониро надорад. Машғулиятҳои дӯстдоштаи худро муайян кунед ва бо онҳо дар вақтҳои холӣ машғул шавед. Ман ягон чизи ҷиддиро дар назар надорам, мумкин аст ин сайругашт дар боғ бошад. Аз зиндагӣ ҳаловат бурданро ёд гиред. Ҳаловати ҳақиқӣ, чӣ тавре ки К. Луис дар „Мактубҳои иғвогар“ (The Screwtape Letters) менависад; — ин муҳофизати хубтарин аз ҳамлаи шайтон аст.

			Телевизион — масъалаи дигар аст. Ман фикр намекунам, ки аз ҳад зиёд ба ин намуди истироҳат ҳамла мекунам, лекин ман шунидам, ки дар назди экран бояд харитаи ҷаҳонро овезем, ки дар он ноҳияҳои ба дуо мӯҳтоҷ қайд шудаанд. Телевизион бояд дар хона бошад: тамошои ахбор барои донистани мӯҳтоҷиҳо ба дуо бисёр лозим аст. Барномаҳои масеҳии хуб, филмҳои ҳуҷҷатӣ ва барномаҳои шавқовари спортӣ бисёранд. Лекин телевизион ба осонӣ ҳаёти шуморо идора карда метавонад. Каме пеш ман дар хонаи одамоне меҳмон шудам, ки онҳоро чанд сол надида будам, лекин онҳо аз сабаби бозии футбол ҳатто телевизорро хомӯш накарданд. Ман муқобили футбол нестам, лекин бисёр вақт чизи безараре душмани асосии масеҳӣ шуданаш мумкин аст.

			Исои Масеҳро Худованди ояндаи худ низ бихонед. Шумо бо ҳаёти худ чӣ кардан мехоҳед? Худо ба ҳама намегӯяд, ки аз машғулиятҳои одаткардааш даст кашида „рӯзи кории пурра“ масеҳӣ шавад. Масеҳӣ дар кор, идора ва мағоза низ бомуваффақият буда метавонад. Танҳо дар он боварӣ ҳосил кунед, ки Исо ҳаёти шуморо дар ҳама ҷо идора мекунад.

			Дар синни 16-солагӣ ман бизнеси хуб доштам. Ман капиталисти хурд будам ва дар зери дасти ман 200 кас ба ман кор мекарданд. Дар пеши ман масъалае истода буд — худам ба қадри имкон камтар кор карда дигаронро ба кор маҷбур созам. Ман хӯҷаини агентии маркафурӯшӣ, идораи сӯхторхомӯшкунӣ ва боз як корхонаи хурд будам. Кисаҳои пур аз пулро ҳис кардан ва дар клубҳои шабонаи Ню — Йорк вақт гузаронидан ҳаловатбахш буд. Дар як бегоҳ ман метавонистам пули зиёдеро сарф кунам.

			Боре ман ба мавъизаи Билли Грэм рафтам. Дар он ҷо капиталисти ҷавони оғуштаи гуноҳ бо Масеҳ вохӯрд.

			Аз он лаҳза ман ҳеҷ чиз намехостам, ба ғайр аз худро ба Исо супоридан. Ин раванди дароз ва дардовар буд, лекин ман дигар интихоб надоштам. Ман ҳеҷ гоҳ одамонеро фаҳмида наметавонам, ки мегӯянд, ки худро ба Исо супоридаанд, лекин мисли пештара зиндагӣ мекунанд, ба ғайр аз тағйиротҳои хурде. Имон ба Исои Масеҳ ба зиндагии шумо тағйироти қатъӣ бояд оварад. Вақте ки шумо Масеҳро ҳамчун Наҷотдиҳанда қабул мекунед, Ӯ ҳаёти шуморо пурра дигаргун мекунад. Шумо ҳеҷ гоҳ намедонед, ки Ӯ ба хизмат ба Худ чӣ қадар вақт металабад. Ӯ қобилият, қувват, энергия ва ақли шуморо талаб мекунад. Ҳаёти ҳаррӯзаи шумо низ акнун ба Ӯ тааллуқ доранд.

			Шумо дар ин вазъият чӣ кор кардан мехоҳед? Шумо кори хуб, мошини хуб ва вазифаи хубро бояд биҷӯед ё не? Магар шумо бояд худро бояд пурра таъмин бикунед, то ки аз масеҳиёни калисои шумо фарқ накунед? Дар Амрико ин нуқтаи назари паҳнгашта аст. Шумо бояд шиносҳои хуб дошта бошед! (Махсусан агар корчаллон ҳастед.) Исоро каси дар ҷамъият мӯътабар гуфтан мумкин нест, барои он ки Ӯ танҳо ғами онро мехӯрад, ки шумо бо бародар ва хоҳарони худ гуногунфикр набошед, махсусан вақти қабули Таоми Шоми Худованд. Ӯ — Онест, „ки аз назари Ӯ чизе пинҳон нест“. Бо Ӯ ва фарзандони Ӯ дар ягонагӣ будан беҳтар аз дар ҷамъият мӯътабар будан аст. Худро мӯътабар насозед, баръакс, ҳамаи корро барои „аз ях об шудан“ бикунед. Барои он ки муҳаббати ширгарм нисбати Наҷотдиҳандаи мо номумкин аст. Вақте ки яхи дили шумо об мешавад, шумо овози Исоро мешунавед: „Маро пайравӣ кунед, то ки Ман шуморо сайёди мардум гардонам“. Ин садоро гӯш бидиҳед! Ӯ шуморо метавонад аз холигии зиндагии ашрофона кашида гирад ва хоҳиши зиёдтар ҷамъ кардани пулро дар шумо хомӯш кунад. Худо шуморо хизматчии Малакути Худ карда метавонад, шумо танҳо бояд ба шунидани овози Ӯ тайёр бошед ва итоаткорӣ нишон диҳед, вақте ки Ӯ шуморо аз паси Худ даъват мекунад.

			Дар масъалаҳои бойшавии моддӣ эҳтиёт шавед. Ман дар бораи ин каме дар бобҳои пештара гуфта будам, лекин боз такрор мекунам. Боварӣ дорам, ки ҳар як хонандаи ин китобро нисбат ба онҳое ки дар мамлакатҳои қашшоқтарин зиндагӣ мекунанд, бой ҳисобидан мумкин аст. Ҳама чизро дар муқоиса фаҳмидан мумкин аст. Солженицын гуфтааст, ки „фақат дар «ҷаҳони худ» банд буда, масъалаҳои дохилиро муҳокима кардан беақлӣ аст“. Мамлакати худро бо Олмон, Амрико, ки савияи зиндагӣ дар он ҷо баланд аст, муқоиса накунед. Ин хел мамлакатҳо дар замин каманд. Ва фикр накунед, ки дар мамлакатҳои қашшоқ муҳаббат нисбати Исо аз мамлакатҳои иқтисодиёташон тараққикарда камтар аст; одамон дар Ҳиндустон ва Африқо барои Худованд нисбати бисёрии мо зиёдтар кор мекунанд. Аз занҷирҳои бойшавии моддӣ озод шавед, Масеҳро Худованди китобҳои чекии худ ва қартаи кредитии худ бикунед. Ӯро Худованди мероси ҳозир гирифтаи худ таъин кунед. Аз ҳама асосиаш ба бойигариҳои моддӣ начаспед, вагарна Худо метавонад ҳамаашро дар як асно кашида гирад. Дар ёд нигоҳ доред, ки Худо шуморо бо ҳама чиз таъмин карда метавонад: „Ва Худои ман ҳар эҳтиёҷи шуморо ба ҳасби сарвати ҷалоли худ дар Исои Масеҳ пур хоҳад кард“ (Филиппиён 4:19).

			Вақте ки ман Худовандро ҳамчун Наҷотдиҳандаи худ қабул кардам, падару модар ва хоҳари ман инчунин Худоро қабул карданд. Вақте ки ман роҳи масеҳии худро нав сар карда будам, падари ман гуфт, ки ба ман барои хизмат кардан мошини нав лозим аст. (Он вақт мо мошини боркаши кӯҳнае доштем, ки бо суръати 20 км дар як соат роҳ мепаймуд.) „Падар, — ман ба ӯ гуфтам, — ман ба худ мошин харида наметавонам, барои он ки мо мӯҳтоҷиҳои дигари зиёде дорем. Ба мо Китоби Муқаддас ва китобҳои масеҳӣ лозиманд. Бисёрии мексикоиён ҷои доимии истиқомат надоранд ва дар рӯи мизҳои онҳо на ҳама вақт хӯрок ҳаст“. Он гоҳ падари ман, электрики оддӣ, дар синни 50-солагӣ фаҳмид, ки пулро ба чӣ бояд сарф кард. Ва ҳозир ӯ барои харидани адабиёти масеҳӣ ва дигар намудҳои хизмат маблағ ҷудо мекунад. На ҳама барои Худо он қадар кор мекунанд, чуноне ки падари ман мекунад. Вақте ки ӯ Масеҳро қабул кард, хонаи худро фурӯхта ба хонаи хурде кӯчид, то ки хонаи калонро фурӯхта, маблағи зиёдатиро ба кори хизмати Инҷил супорад.

			Вақте ки дар Канада бедории калон ба амал омад, фермерҳо заминҳои худро фурӯхта ба эҳтиёҷҳои миссионерӣ месупориданд. Як фермер ҳатто говашро фурӯхта пулашро дод.

			Ҳамаи бойигарии шумо дар дасти Худо аст. „Мо муҳаббатро дар он донистем, ки Ӯ ҷони Худро барои мо фидо кард. Мо ҳам бояд ҷонҳои худро барои бародарон фидо кунем. Ва агар касе ки дар ҷаҳон осудаҳол аст, бародари худро дар ҳолати мӯҳтоҷӣ дида, раҳмдилии худро аз вай дареғ медорад, — чӣ гуна муҳаббати Худо дар ӯ сокин аст?“ (1 Юҳанно 3:16–17).

			Вақте ки ман дар бораи сарват мегӯям, ман қобилият ва имкониятҳои худамонро дар назар дорам. Муассисаҳои миссионерӣ ба бухгалтерҳо, механикҳо, муҳандисон ва дигар мутахассисон эҳтиёҷ доранд. Ба Худо чунин одамон низ лозиманд, ки танҳо як қобилият доранд. Агар шумо фақат як қобилият дошта бошед, хурсанд шавед ва фақат нисбати он ҷавобгар бошед. Онҳое ки бисёр қобилият доранд, дар пеши Худо ҷавобгарии зиёде доранд. Мумкин аст шумо дар курсии маъюбон мешинед. Ман одамеро медонам, ки ӯ на даст ва на по дорад ва бар ҷамъи ин нобино ҳам аст (дар Чикаго). Лекин ӯ хондани Китоби Муқаддасро бо системаи нобиноён бо ёрии забони худ ёд гирифт. Шаҳодати ӯ чунон дурахшон буд, ки одамони зиёд барои гӯш кардани мавъизаи ӯ меомаданд. Ман инчунин бисёр вақт дар бораи Ҷони фикр мекунам, ки як мактабхони оддӣ буд ва ӯро ғайр аз дӯстон дар шаҳраки хурдакак касе намешинохт. Лекин баъди фоҷиа ва фалаҷи пурра, ки ӯ аз сар гузаронид, дар бораи ӯ миллионҳо одамон дар тамоми ҷаҳон фаҳмиданд.

			Новобаста ба андозаи қобилият Исо шуморо истифода бурда метавонад. Д.Л. Мудиро дар энсиклопедия ҳамчун „одами ду миллион нафарро аз дӯзах наҷотдода“ меноманд. Боре Худованд Мудиро ламс кард (одамеро, ки он гоҳ ҳатто англисиро намедонист). Ин дар Англияи Нав рӯй дода буд. Ӯ пурсид: „Дар даст чӣ дорӣ?“ „Пойафзоли оддӣ, Худованд“ — ҷавоб дод Муди. Ӯ фурӯшандаи одии пойафзол буд. Худо ин саволро ба Уилям Кэрри низ дод, ки дертар миссионери якум дар Ҳиндустон шуд. „Пойафзоли оддӣ, Худованд“, — ҷавоб дод Кэрри. Ӯ мӯзадӯз буд. „Онҳоро ба ман диҳед“ — гуфт Худованд. Ҳар ду итоат карданд ва Худованд онҳоро хизматгорони бузург кард. Фарқ надорад, ки чӣ месозед — пойафзол ё ин ки мошинҳои электронӣ (компютер), Худо инро ба фоидаи Худ истифода бурда метавонад. Ба Ӯ ҳамаи чизи худ — саломатӣ, энергия, ақли худро супоред. Ҳамаашро пурра супоред, он гоҳ Ӯ шуморо дар хизмати Худ пурра истифода мебарад.

			Ҳамчун имондорони ҳақиқӣ, шумо фарзандони Худо ҳастед. Исо дар даруни шумо сокин аст. Ӯ ба ҳар як кас муроҷиат карда мегӯяд: „Ман Худои шумо будан мехоҳам, Ман Подшоҳи зиндагии шумо будан мехоҳам. Ман вақти шуморо, таътили шуморо, кори шуморо, оилаи шуморо идора кардан мехоҳам. Ба назди Ман оед, дар назди салиб истед — ва Ман Худованди ҳаёти шумо мешавам“.

